আন্তঃৰাজ্যিক সীমান্তঃ য’ত চুবুৰীয়া ৰাজ্যই সীমা বিবাদত লিপ্ত হয় অসমৰ সৈতে - CHANDUBINEWS\nHome ARTICLE আন্তঃৰাজ্যিক সীমান্তঃ য’ত চুবুৰীয়া ৰাজ্যই সীমা বিবাদত লিপ্ত হয় অসমৰ সৈতে\nআন্তঃৰাজ্যিক সীমান্তঃ য’ত চুবুৰীয়া ৰাজ্যই সীমা বিবাদত লিপ্ত হয় অসমৰ সৈতে\nঅসমে আজি পৰ্যন্ত সীমামুৰীয়া ৰাজ্যকেইখনৰ সৈতে আন্তঃৰাজ্যিক সীমা স্থিৰ কৰিব নোৱাৰিলে। ইয়াক কেন্দ্ৰকৰি চুবুৰীয়া ৰাজ্যকেইখনে নিত্য নতুন কৌশলেৰে অসমৰ সৈতে সংঘাতত লিপ্ত হৈ থাকে। অৱশ্যে, সীমাক কেন্দ্ৰকৰি চুবুৰীয়া ৰাজ্যকেইখনে অসমৰ সৈতে সংঘাতত লিপ্ত হৈ থকা ঘটনা নতুন নহয়। ই বহু পুৰণি। আন্তঃৰাজ্যিক সীমান্তত অসম চৰকাৰৰ দূৰ্বল স্থিতিৰ পূৰ্ণ সুযোগ গ্ৰহন কৰিছে চুবুৰীয়া ৰাজ্য মেঘালয়, নগালেণ্ড, অৰুণাচল আৰু মিজোৰামে। সমস্যাটো অতি গুৰুত্বপূৰ্ণ যদিও আমাৰ চৰকাৰ–প্রশাসনৰ গা–এৰা দিয়া শাসন ব্যৱস্থাত চুবুৰীয়া ৰাজ্যকেইখন অধিক আগ্রাসী ৰূপত নামি পৰিছে অসমৰ ভূমি বেদখলত। এই সুযোগত মেঘালয়, নগালেণ্ড, অৰুণাচল, মিজোৰাম কোনখন ৰাজ্যই অসমৰ লগত সীমা বিবাদত লিপ্ত হোৱা নাই। অকল বিবাদতে ক্ষান্ত থকা নাই, বিবাদে ৰক্তাক্ত সংঘৰ্ষৰ ৰূপ লৈছে। এখন ৰাজ্য তল পৰিলে পুনৰ অন্য এখন ৰাজ্য মুৰ দাঙি উঠে। ৰাজ্যখনৰ এটা কোণ শান্ত হ’লে অন্য এটা কোণ অশান্ত হৈ উঠে। আন্তঃৰাজ্যিক সীমা বিবাদ বৰ্তমান ৰাজ্যখনৰ বাবে এক জ্বলন্ত সমস্যা। এই সমস্যা কোনোকালে সমাধানৰ সূত্ৰ উলিয়াব এক মহাব্যাধিত পৰিণত হৈছে।\nপ্ৰকাশিত তথ্য অনুসৰি– এই মুহুৰ্তত আমাৰ চুবুৰীয়া ৰাজ্যকেইখনে ৮৩,৯১৮.৭২ হেক্টৰ অসমৰ ভূমি বেদখল কৰিছে। তথ্য অনুসৰি– নগালেণ্ড ৫৯,৪৯০ হেক্টৰ ক্ৰমে– যোৰহাট জিলাত ১৮,৯০৮ হেক্টৰ, শিৱসাগৰ জিলাত ৪,২৮৮ হেক্টৰ আৰু গোলাঘাট জিলা সংলগ্ন সীমান্তৱৰ্তী অঞ্চলৰ ৩৬,২৯৪ হেক্টৰ। উল্লেখ্য যে চুবুৰীয়া ৰাজ্যসমূহৰ ভিতৰত নগালেণ্ডেই সৰ্বাধিক ভূমি বেদখল কৰিছে। অৰুণাচল প্রদেশ– ২১,৩৪৩.২৫ হেক্টৰ, ক্ৰমে– শোণিতপুৰ জিলাত ১১০ হেক্টৰ, বিশ্বনাথ জিলাত ৪,৭৫৬ হেক্টৰ, লখিমপুৰ জিলাত ২,৪৩৫.২৫ হেক্টৰ, ধেমাজি জিলাত ৪,১১৯ হেক্টৰ, তিনিচুকীয়া জিলাত ৯,২৬৯ হেক্টৰ, ডিব্রুগড় জিলাত ২ হেক্টৰ আৰু চৰাইদেউ জিলাত ৬৫২ হেক্টৰ। উল্লেখনীয় যে, ৰাজ্যখনৰ ভূমি বেদখলে আমাৰ সাতখন জিলা সাঙুৰি লৈছে। মেঘালয়– ১,৫২৪.৪৬ হেক্টৰ, ক্ৰমে– কামৰূপ, কামৰূপ (মহানগৰ), গোৱালপাৰা, পশ্চিম কাৰ্বি আংলং, কাছাৰ, দক্ষিণ শালমাৰা–মানকাচৰ জিলাৰ অন্তৰ্গত। মিজোৰাম– ১,৫৩৬ হেক্টৰ, ক্ৰমে– হাইলাকান্দি জিলাত ১,০০০ হেক্টৰ, কৰিমগঞ্জ জিলাত ৫৩৬ হেক্টৰ। আনহাতে, কৰিমগঞ্জ জিলাৰ ২৫ হেক্টৰ ভূমি ত্রিপুৰাই দখল কৰিছে।\nউল্লেখযোগ্যে যে, ২০১৮ চনৰ ছেপ্টেম্বৰত খাছি পাহাৰ স্বায়ত্তশাসিত জিলা পৰিষদৰ শ্বিলং দৰবাৰ হিমাৰ কাৰ্যালয়ত এক গুৰুত্ব বৈঠক অনুস্থিত হৈছিল। এই বৈঠকত পৰিষদৰ মুখ্য কাৰ্যবাহী সদস্য এইচ এছ শ্বাইলাই অংশ গ্ৰহণ কৰি এইদৰে কৈছিল– এই মুহুৰ্তত আমাৰ ১৫৪৭.৪২ বৰ্গ কিঃমিঃ এলেকা অসম চৰকাৰৰ অধীনত আছে। ১২ টা পৰিক্ষেত্ৰৰ ২৭০০ বৰ্গ কিঃ মিঃ এলেকা বিবদমান বুলি চিহ্নিত কৰা হৈছে। তাৰ ভিতৰত কাৰ্বি আংলং জিলাৰ ব্লক– ১ আৰু ব্লক– ২ (১৫৪৭.৪২ বৰ্গ কিঃমিঃ), ৰাটাছেৰা (১১.২০ বৰ্গ কিঃমিঃ) আৰু দেছ ডুমৰিয়া (৪৮৭.৭২ বৰ্গ কিঃমিঃ), খাণ্ডুলি–পিয়াৰ (৭৮.৮০ বৰ্গ কিঃমিঃ)। কামৰূপ জিলাৰ– হাহিম (৩.৫১বৰ্গ কিঃমিঃ), লাংপি (২৯৮.০৭ বৰ্গ কিঃমিঃ), তাৰাবাৰী (৪.৬৯ বৰ্গ কিঃমিঃ), বাখালাপাৰ (১.৫৭ বৰ্গ কিঃমিঃ), বৰদুৱাৰ (১৪৭.৮৩ বৰ্গ কিঃমিঃ)। কামৰূপ মহানগৰ জিলাৰ– খানাপাৰা–পিলিংকাটা (২.২৯ বৰ্গ কিঃমিঃ)। উক্ত পৰিমাণৰ ভূমি অসমৰ পৰা ঘূৰাই বিচাৰিছে মেঘালয়ে। মুখ্যকাৰ্যবাহী গৰাকীয়ে কৈছিল– আমাৰ ভূমি অসমৰ হাতত কিয় হেৰুৱাম। যিকোনো প্ৰকাৰে উদ্ধাৰ কৰিমেই বুলি দৃঢ়তাৰে উল্লেখ কৰিছিল।\nএইসন্দৰ্ভত ১৯৮৩ চনৰ ২৬ মে’ত অসম–মেঘালয়ৰ মুখ্যমন্ত্ৰীদ্বয় হিতেশ্বৰ শইকীয়া আৰু কেপ্তেইন উইলিয়ামচন এ চাংমাৰ মাজত এক বৈঠক অনুষ্ঠিত হৈছিল। উক্ত বৈঠকৰ যুটীয়া চৰকাৰী কমিটীয়ে ১২টা এলেকা বিবদমান বুলি চিনাক্ত কৰে। বিবদমান এলেকাৰ বিবাদ সমাধানৰ বাবে দুয়ো ৰাজ্যই আলোচনাসমূহ চলাই নিয়াৰ সিদ্ধান্ত লৈছিল। কিন্তু আজিও কোনো এটা এলেকাৰ বিবাদ সমাধান কৰিবলৈ সক্ষম নহ’ল। যাৰ ফলত ৰাজ্য দুখনৰ সীমান্তত উত্তেজনাপূৰ্ণ সমস্যাৰ সৃষ্টি হৈ আহিছে বিভিন্ন সময়ত।\nআজি কেইমাহ ধৰি অসম–মিজোৰাম সীমান্তত ৰক্তাক্ত সংঘাত হৈ আছে। মিজো দুষ্কৃতিকাৰীয়ে সীমান্তৰ অসমীয়া গাঁৱৰলোকসকলক অবৰ্ননীয় অত্যাচাৰ চলাইছে, বহুকেইখন শিক্ষানুষ্ঠান বোমাৰে উৰুৱাই দিছে, ঘৰ–দুৱাৰ জ্বলাই দিছে, বৃহৎ পৰিমাণৰ পশুধনকে আদিকৰি অন্যান্য সা–সম্পতি অনিষ্ট কৰিছে। কেন্দ্ৰীয় চৰকাৰৰ মধ্যস্থতাত দুয়ো ৰাজ্যৰ আলোচনা হৈছে। শান্তি–শৃংখলা ৰক্ষাৰ বাবে সামৰিক বাহিনী মোতায়েন কৰা হৈছে। কিন্তু এই মুহুৰ্তলৈকে সীমান্তৰ পৰিস্থিতি শান্ত হোৱা নাই উত্তপ্ত হৈয়েই আছে। ইপিনে, অসম–নগালেণ্ড সীমান্তও উত্তপ্ত। বিগত সময় চোৱাত মেৰাপানী, উৰিয়ামঘাট, গেলেকী, হালোৱা টিং, নাগিনী মাৰা, দিচৈভেলি, ধনশিৰি কোন ঠাইত নগালেণ্ডে অসমৰ লগত সংঘাতত লিপ্ত হোৱা নাই। উল্লেখ্য যে, অসমৰ সৈতে আটাইতকৈ বেছি সংখ্যাক ৰক্তাক্ত সংঘাতত লিপ্ত হোৱা চুবুৰীয়া ৰাজ্যখনেই হ’ল নগালেণ্ড। প্ৰতিমাহত আন্তঃৰাজ্যিক সীমান্তত এবাৰ নহয় এবাৰ অসমীয়াৰ লগত নগাৰ সংঘাত থাকিবই। ইফালে অৰুণাচলেও সংঘাতত লিপ্ত হৈ আছে। সীমান্তৰ বিহালী, চাউলধোৱা, লেখাপানীত চলোৱা অৰুণাচলীৰ তাণ্ডৱৰ কথা কোনজন অসমীয়াৰ মনত নাই।\nঅৱশ্যে, অৰুণাচল, নগালেণ্ড, মিজোৰামে সীমান্তত অসমৰ ভূমিত চলোৱা বেদখল আৰু মেঘালয়ে চলোৱা বেদখলৰ মাজত পাৰ্থক্য দেখা গৈছে। দেখা গৈছে– অৰুণাচল, নগালেণ্ড, মিজোৰামে ৰক্তাক্ত সংঘৰ্ষ কৰি সেই ঠাইৰ অসমীয়াক খেদি ভূমি দখল কৰে। অসমৰ ভূমি বেদখলৰ নামত অৰুণাচল, নগালেণ্ড, মিজোৰাম এই তিনিখন ৰাজ্যই আন্তঃৰাজ্যিক সীমান্তত অৱস্থিত গাঁৱৰ অসমীয়াসকলৰ ঘৰ–দুৱাৰ জ্বলাই দি খেদি পঠিওৱাৰ পাছত সেই ঠাই দখল কৰিছে। নতুনকৈ দখল কৰা ঠাইখনত ঘৰ–দুৱাৰ নিৰ্মাণ কৰি গাঁও স্থাপন কৰিছে। ৰাষ্টা–ঘাট নিৰ্মাণ, বিজুলী, খোৱাপানী যোগান, গীৰ্জা, বিভিন্ন চৰকাৰী প্ৰশাসনীয় কাৰ্যালয় স্থাপনকে আদিকৰি সকলো সা–সুবিধাযুক্ত এক পূৰ্ণাংগ গাঁও স্থাপন কৰিছে। কিন্তু সেই গাঁৱত অসমীয়াৰ প্ৰৱেশ সম্পূৰ্ণৰূপে নিষিদ্ধ। মুঠতে সেই অঞ্চলসমূহত অসমীয়াৰ শিপা এডালো থাকিব দিয়া নহয়। মুঠতে সীমান্তৰ অসমীয়াসকল নগা, অৰুণাচলী, মিজোৰ ভয়–ভাবুকিত এক সংকট পূৰ্ণ জীৱন অতিবাহিত কৰিবলগা হৈছে।\nকিন্তু, অন্যান্য ৰাজ্যকেইখনৰ দৰে কৌশল মেঘালয়ে অৱলম্বন কৰা নাই। ৰক্তাক্ত সংঘাতো তেনেকৈ সংঘটিত কৰা নাই। অৱশ্যে, কাৰ্বি আংলঙৰ ব্ল’ক– ১, ব্ল’ক– ২ আৰু কামৰূপৰ লাম্পীত সময়ে সময়ে পৰিস্থিতি অশান্তময় হৈ উঠে। অসম চৰকাৰৰ অৱহেলাৰ বাবে আন্তঃৰাজ্যিক সীমান্তৰ অসমীয়াসকল যি যি সমস্যাৰ সন্মুখীন হৈ আহিছে সেই সমস্যাসমূহ পূৰণ কৰি দিয়াৰ কৌশলী পথ অৱলম্বন কৰিছে মেঘালয়ে। বৰ্তমান সংঘাতৰ পৰিৱৰ্তে সমস্যা পূৰণ কৰি দি সীমান্তৰ অসমীয়াসকলক তেওঁলোকৰ ফলীয়া কৰি লোৱাৰহে এক ফন্দি পাতিছে মেঘালয়ে। যি ফন্দি প্ৰয়োগত ৰাজ্যখন সফল হোৱা বুলি ক’ব লাগিব। এষাৰ মূল্যবান কথা আছে– যিহক ব’ল–শক্তিৰে বশ কৰিব নোৱাৰি বুদ্ধিৰে তাক দাস সজাব পাৰি। সততে সীমান্তৰ অসমীয়াসকলে ভূগি অহা সমস্যাসমূহ হ’ল– খাদ্য, বাট–পথ, বিজুলী, খোৱাপানী, শিক্ষা আদি। অসমীয়াৰ এই সমূহ সমস্যা পূৰণ কৰি দি তেওঁলোকৰ সমৰ্থক কৰি লৈছে। মানে– মেঘালয়ে অসমীয়াক অসমীয়া হিচাপেই থাকিবলৈ সুযোগ দিছে। মাত্ৰ তাৰ সৈতে কেইটামান বিষয়বস্তু যোগ দিছে– প্ৰথমে সীমান্তৰ অসমীয়া লোকসকলক ভোটাৰ তালিকাত অন্তৰ্ভূক্তি কৰিছে, তাৰ পাছত ক্ৰমে– লোকসকলক চৰকাৰী সূলভ মূল্যৰ ৰেচন যোগান ধৰিছে, বাট–পথবোৰ উন্নয়ন কৰি দিছে, বিজুলী সংযোগৰ ব্যৱস্থা কৰি দিছে, খোৱাপানী যোগান ধৰিছে, ঠাই বিশেষে শিক্ষানুষ্ঠান স্থাপন কৰি দিছে।\nযিয়েই নহওক, মেঘালয়ে কৌশলীপূৰ্ণ ফান্দখন যি এবাৰ পাতিথোৱাৰ পাছত দ্বিতীয়বাৰ নতুনকৈ পাতিবলগা হোৱা নাই। আগতে পাতিথোৱা ফান্দখনত এতিয়া আমাৰ এচাম সুবিধাবাদী অসমীয়াই নিজে নিজে সোমোৱা আৰম্ভ কৰিছে। কোনে আগে ফান্দখনত সোমাব পাৰে সেইলৈও এতিয়া এখন প্ৰতিযোগিতা আৰম্ভ হৈছে। উদাহৰণ স্বৰূপে পশ্চিম গুৱাহাটীৰ এইসমূহ গাঁৱৰ কথাকেই আলোচনা কৰো আহক। সমষ্টিটোৰ এইসমূহ আন্তঃৰাজ্যিক সীমান্তৱৰ্তী গাঁও– গঁড়ভাংগা, নতুন গঁড়ভাংগা, পাহাম জিলা, উলুবাৰী, জালুকপাহাম, ডেকাপথাৰ, আমৰিং, ডুম’পাহাম, চাংমা নগৰ, গণপতি, নতুন বাটাবাৰী (ৰাণী), জয়ন্তীপুৰ, মৈৰাপুৰ, পুৰাণশুকুৰবৰীয়া, শুকুৰবৰীয়া, উমচুৰ, ৰাণীবাৰী, শালসেৰ, পাটগাঁও, মাটাইখাৰ, বিলপাৰা, লুংখুং, ভালাখোৱা, বাখালাপাৰা, জিমিৰিগাঁও। বিশেষভাৱে মন কৰিবলগীয়া– উল্লিখিত গাঁও সমূহৰ লোকসকলে বছৰ বছৰ ধৰি মেঘালয়ৰ বিধানসভা, লোকসভা, স্বায়ত্তশাসিত জিলা পৰিষদকে আদিকৰি সকলোবোৰ নিৰ্বাচনত ভোটদান কৰি আহিছে। ২০১৯ চনৰ শেহতীয়া সংশোধনী ভোটাৰ তালিকা অনুসৰি উক্ত গাঁওসমূহ সম্পূৰ্ণ মেঘালয়ৰ এলেকাধীন। সেয়ে ৰাজ্যখনৰ প্ৰশাসনীয় শৃংখলমতে সেই গাঁও সমূহ পৰিচালিত হ’বলৈ আৰম্ভ কৰিছে। উল্লেখ্য যে, ২০১৯ চনৰ শেহতীয়া ভোটাৰ তালিকা অনুসৰি সীমান্তৰ অসমীয়াসকলে মেঘালয়ক এইধৰণে ভোটদান কৰি আহিছে। মেঘালয়ৰ ২৭ নং ভোটকেন্দ্ৰ উমচেন প্ৰাথমিক বিদ্যালয়ত গঁড়ভাংগা, নতুন গঁড়ভাংগা, পাহাম জিলা, জালুক পাহাম, ডেকাপথাৰ, আমৰিং গাঁৱৰ ৰাইজে ভোটদান কৰি আহিছে। সীমান্তৰ কাষতে স্থাপন কৰা ৫৮ নং ভোটকেন্দ্ৰ লুংখুং চেকেণ্ডাৰী স্কুলত বাখালাপাৰা, জিমিৰিগাঁও আৰু হাউলা এই গাঁও কেইখনে ভোটদান কৰি আহিছে য’ত– ৮৬৭গৰাকী মুঠ ভোটাৰৰ ৪৪৪গৰাকী পুৰুষ আৰু ৪২৩গৰাকী মহিলা। অসমৰ উমশ্ৰু আৰু শুকুৰবৰীয়া গাঁও দুখনেও ৪২ নং কেন্দ্ৰৰ উমশ্ৰু চৰকাৰী প্ৰাথমিক বিদ্যালয়ত ভোটদান কৰি আহিছে। ৰাণীবাৰী, ৰাজাবালা, বিলপাৰা, আখৈ নিজৰা, ভালাখোৱা, নিউ ভালাখোৱা, পাটগাঁও, শালসেৰ এই গাঁও কেইখনক লৈ ৰাণীবাৰীত দুটা ভোটকেন্দ্ৰ স্থাপন কৰিছে। ৫০নং ৰাণীবাৰী–এ আৰু ৫১নং ৰাণীবাৰী–বি। ৫০নং ভোট কেন্দ্ৰটোৰ স্থান ৰাণীবাৰী চৰকাৰী প্ৰাথমিক বিদ্যালয়। এইকেন্দ্ৰটোত অকল পুৰুষ ভোটাৰসকলে ভোটদান কৰে। ইপিনে, ৫১নং ভোটকেন্দ্ৰ ৰাণীবাৰী সামূহিক কেন্দ্ৰত অকল মহিলা ভোটাৰসকলে ভোটদান কৰে। দুয়োটা কেন্দ্ৰৰ মুঠ ভোটাৰৰ সংখ্যা ১,২২২গৰাকী, পুৰুষ– ৬১২ আৰু মহিলা– ৬১০।\nৰাণী ফ’ৰেষ্ট চ’কৰ পৰা এশ মিটাৰ দক্ষিণে ৰাণী–মাইৰাং পথৰ কাষতে মেঘালয়ে স্থাপন কৰিছে এটি ভোটকেন্দ্ৰ। পূৰ্বতে জিৰাং এলেকাধিপতি (ৰজা) জিৰণী ঘৰটোৰ কাষতে চৰকাৰে এটি অতিথি গৃহ নিৰ্মাণ কৰিছে। পৰৱৰ্তী সময়ত সেই অতিথি গৃহ ভোটকেন্দ্ৰলৈ পৰিণত হ’ল। ৩৫নং ৰাণী–জিৰাং ভোট কেন্দ্ৰটোত অসমৰ গণপতি, নতুন বাটাবাৰী, জয়ন্তীপুৰ, মৈৰাপুৰ, পুৰাণশুকুবৰীয়াৰ একাংশ লোকে ভোটদান কৰি আহিছে। কেন্দ্ৰটোৰ মুঠ ভোটাৰৰ সংখ্যা ৪৫৭গৰাকী। পুৰুষ– ২২৭ আৰু মহিলা– ২৩০গৰাকী।\nআন্তঃৰাজ্যিক সীমান্তৰ অসমীয়াসকলৰ আৰ্থ–সামাজিক উন্নয়নৰ বাবে মেঘালয় ইমানেই আগ্ৰহীনে? নে তেনে উন্নয়নৰ আঁৰত অসমৰ ভূমি বেদখলৰ কু–চক্ৰান্ত লুকাই আছে! আমি কথাটো যুক্তিযুক্ততাৰে চিন্তা কৰিবই লাগিব নিশ্চয়। কিয়নো, প্ৰাপ্যৰ পৰা বঞ্চিত–অৱহেলিত লোক কেৱল সীমান্তৰ অসমীয়াসকলেই নহয় মেঘালয়ৰ ভিতৰতো তেনেলোকৰ গাঁও আছে। য’ত– সীমান্তৰ অসমীয়াসকলোতকৈ অনুন্নত জীৱন–যাপন কৰি আছে। যুগ যুগ ধৰি নিজৰ চৰকাৰৰ উন্নয়নৰ পৰা তেওঁলোকেও বঞ্চিত–অৱহেলিত। পৰৱৰ্তী সময়ত সেইবোৰৰ বহল ব্যাখ্যা আগবঢ়াম।\nassam-meghalaya border conflict\ninter state border conflict\nঅসম-মেঘালয় সীমা বিবাদ\nআন্তঃৰাজ্যিক সীমা সংঘাত\nPrevious articleঅসম–মেঘালয় আন্তঃৰাজ্যিক সীমান্তৰ প্ৰহৰীসকল আৰু জীৱন ৰক্ষা কৰা সাতামপুৰুষীয়া এম্বুলেন্স স্বৰূপ ‘সাঙি’খন\nNext articleআন্তৰ্জাতিক নাৰী দিৱস


অসমৰ সাম্প্ৰতিক পৰিস্থিতিত খিলঞ্জীয়াৰ অধিকাৰৰ প্ৰাসংগিকতা – লাচিত বৰদলৈ – Mahabahoo\nHome/ Story/অসমৰ সাম্প্ৰতিক পৰিস্থিতিত খিলঞ্জীয়াৰ অধিকাৰৰ প্ৰাসংগিকতা – লাচিত বৰদলৈ\nস্বাধীনোত্তৰ ভাৰতৰ অধিকাংশ সময় ৰাজ্য আৰু কেন্দ্ৰীয় চৰকাৰ কংগ্ৰেছ দলটোৱে চলাই আহিছে। শেহতীয়াকৈ অসমত ২০০১ চনৰপৰা ২০১৬ চনলৈ একেৰাহে তিনিটা কাৰ্যকালৰ বাবে দলটো শাসনভাৰ দখল কৰি আছিল। কিন্তু এই সময়চোৱাত, বিশেষকৈ একেৰাহে ১৫ বছৰ চৰকাৰ পৰিচালনা কৰি থকাৰ পিছতো কংগ্ৰেছ দলটোৱে অসমৰ ভূমিপুত্ৰ-খিলঞ্জীয়া লোকসকলৰ সমস্যা দূৰীকৰণ বা সুৰক্ষাৰ বাবে কোনো উল্লেখযোগ্য ব্যৱস্থা গ্ৰহণ নকৰিলে। কেৱল ৰাজনৈতিক লাভালাভৰ অংকত ৰাজ্যখনত থলুৱা কিছু জনগোষ্ঠীৰ লগতে হিন্দীভাষী লোকৰো উন্নয়ন পৰিষদ কিছু গঠন কৰি দিলে, যাৰ স্ব-জনগোষ্ঠীৰ উন্নয়ন-বিকাশ আৰু সুৰক্ষাৰ ব্যৱস্থা গ্ৰহণ কৰাৰ কোনো ক্ষমতা নাই। তদুপৰি শেষৰটো কাৰ্যকালত দুৰ্নীতি ভ্ৰষ্টাচাৰৰ লগতে বিসম্বাদ জৰ্জৰিত কংগ্ৰেছ চৰকাৰখনে সৰ্বসাধাৰণ ৰাইজক অতিষ্ঠ কৰি তুলিছিল। এহাতে ব্যাপক দেশী-বিদেশী প্ৰব্ৰজনৰ ফলত আৰ্থ-সামাজিক আৰু সাংস্কৃতিক সংঘাত আৰু আনহাতে কংগ্ৰেছী চৰকাৰৰ দুৰ্নীতি ভ্ৰষ্টাচাৰ আৰু অকৰ্মন্যতাত অতিষ্ঠ ৰাইজৰ পৰিৱৰ্তনকামী আকাংক্ষাৰ সুযোগ লৈ ‘জাতি, মাটি আৰু ভেটি’ৰ সুৰক্ষাৰ থা উন্নয়নৰ শ্লোগান দি বিজেপি নেতৃত্বাধীন মিত্ৰ জোঁটৰ চৰকাৰে অসমৰ শাসনভাৰ দখল কৰিলে। সকলোৱে আশা কৰিছিল যে বিপিএফ-অগপৰ দৰে আঞ্চলিক ৰাজনৈতিক দলৰে মিত্ৰতা, সৰ্বানন্দ সোণোৱালকে ধৰি অধিকাংশ জাতীয়তাবাদী নেতা থকা চৰকাৰখনে এইবাৰ নিশ্চয় ৰাজ্যখনক প্ৰগতিৰ দিশত আগবঢ়াই নিয়াৰ লগতে থলুৱা-ভূমিপুত্ৰ জাতি-জনগোষ্ঠীসমূহৰ দীৰ্ঘদিনীয়া সমস্যাৰাজী সমাধানৰ উদ্যোগ গ্ৰহণ কৰিব। তেওঁলোকৰ সুৰক্ষা আৰু বিকাশৰ প্ৰশ্নই অগ্ৰাধিকাৰ পাব। চৰকাৰখন গঠন হোৱাৰ মাত্ৰ ১৫ মাহ হৈছে বাবে চৰকাৰখনৰ সফলতা-বিফলতা বিশ্লেষণ কৰাৰ বাবে সময় আছে যদিও এইখিনি সময়ত চৰকাৰখনৰ কাৰ্যকলাপ আৰু দৃষ্টিভংগীয়ে থলুৱা খিলঞ্জীয়া লোকসকলক হতাশ কৰি তুলিছে। নিৰ্বাচনৰ পূৰ্বে কোৱা জাতি, মাটি ভেটি মানে সকলোৱে অসমীয়া জাতি (জাতি-জনগোষ্ঠী), অসমৰ মাটি আৰু খিলঞ্জীয়াৰ ভেটিৰ কথাই বুজিছিল। শৰাইঘাটৰ শেষ ৰণ মানে অসমৰ বিৰুদ্ধে চলা আগ্ৰাসন প্ৰতিৰোধ কৰাৰ কথাই বুজিছিল। কিন্তু দলটোৰ ৰাজ্যিক সভাপতি গৰাকীয়ে এই কথা ঘোষণা কৰি দিলে যে তেওঁলোকে আচলতে ভাৰতীয় জাতি ৰক্ষাৰ কথাহে কৈছিল। যাৰ বাবে বাংলাদেশৰপৰা অবৈধভাৱে অহা হিন্দু বাংলাদেশীক নাগৰিকত্ব দি হিন্দু জাতিক ৰক্ষা কৰাৰ প্ৰচেষ্টা চলাইছে। সচেতন নাগৰিক-জাতীয় সংগঠনৰ ব্যাপক প্ৰতিবাদকো আওকান কৰি চৰকাৰে ৩০ আগষ্টত দুখন মহাবিদ্যালয় দীনদয়াল উপাধ্যায়ৰ নামত মুকলি কৰি আগলৈকো কৰি যোৱাৰ কথা ঘোষণা কৰিছে। তুলনামূলকভাৱে বিদেশী বহিৰাগতৰ প্ৰব্ৰজন কম থকা উজনি অসমৰ ব্যাপক ক্ষতি হ’ব পৰা বৃহৎ নদীবান্ধৰ পৃষ্ঠপোষকতা কৰিছে। ছয় জনগোষ্ঠীৰ জনজাতিকৰণৰ প্ৰতিশ্ৰুতি দিও এতিয়া হোহকা পিছলা কৰি আছে। তাতোকৈ ডাঙৰ কথা হৈছে যে এইখন চৰকাৰৰ দিনত চৰকাৰী পৃষ্ঠপোষকতা লাভ কৰা একাংশ অনা অসমীয়া লোকে থলুৱা-খিলঞ্জীয়া লোকৰ ওপৰত মুকলিকৈ আক্ৰমণ কৰিবলৈও সাহস কৰিছে। চিলাপথাৰত ‘আছু’ৰ কার্যালয় আক্ৰমণ, নগাঁও কাণ্ড, বিজনী-মায়ং আদি অঞ্চলত সমদল কৰি অসমীয়া মূৰ্দাবাদ ধ্বনি দিয়া ঘটনাই স্বাভাৱিকতে গভীৰ অৰ্থ বহন কৰিছে। এনে পৰিস্থিতত এই প্ৰশ্ন স্বাভাৱিকতে গুৰুত্বপূৰ্ণ হৈ উঠিছে যে বিজেপি নেতৃত্বাধীন মিত্ৰ জোঁটৰ চৰকাৰখনে সঁচাকৈয়ে খিলঞ্জীয়াসকলক বহু চৰ্চিত সুৰক্ষা প্ৰদান কৰিবলৈ আগ্ৰহী যে এইটো কেৱল নিৰ্বাচন জিকাৰ বাবে কৰা এটা ৰাজনৈতিক কৌশলহে আছিল? সময়ে নিশ্চয় ইয়াৰ সঠিক উত্তৰ দিব।\nচিলাপথাৰ আৰু নগাঁও কাণ্ডৰ পিছৰ পৰাই খিলঞ্জীয়া লোকৰ অধিকাৰ আৰু সুৰক্ষাৰ প্ৰশ্নটো পুনৰ সজোৰে উত্থাপিত হৈছে। সদৌ অসম ছাত্ৰ সন্থাই সদায় খিলঞ্জীয়াৰ প্ৰভুত্ব থকাৰ কথা কৈ আহিছে। সময়ে সময়ে বংগমূলীয় মুছলমান লোক আৰু বংগভাষী হিন্দু সংগঠন কিছুমানে খিলঞ্জীয়াৰ অধিকাৰৰ প্ৰসংগ উঠিলেই নিজকে খিলঞ্জীয়া বুলি দাবী কৰা পৰিলক্ষিত হয়। সেয়ে খিলঞ্জীয়া নো কোন, এই কথা এবাৰ পৰ্যালোচনা কৰা উচিত। মোৰ ‘মানৱ অধিকাৰৰ দস্তাবেজ’ নামৰ সদ্য প্ৰকাশিত পুথিত বিশ্বজুৰি চলা খিলঞ্জীয়া লোকৰ সংগ্ৰাম আৰু ৰাষ্ট্ৰসংঘই এই ক্ষেত্ৰত লোৱা ব্যৱস্থাৱলী-ঘোষণাৱলী ইত্যাদি সম্পৰ্কত বিষদভাৱে উল্লেখ কৰা হৈছে। অষ্ট্ৰেলিয়া, আমেৰিকা, নেডাৰলেণ্ডৰ দৰে বহু দেশত বাহ্যিক প্ৰব্ৰজনৰ ফলত অস্তিত্বৰ সংকটত ভোগা সৰু সৰু খিলঞ্জীয়া জনগোষ্ঠীৰ লোকসকলে প্ৰথম বিশ্ব যুদ্ধৰ পিছত গঠিত জাতিসংঘ আৰু দ্বিতীয় বিশ্বযুদ্ধৰ পিছত গঠন হোৱা ৰাষ্ট্ৰসংঘত আৰম্ভণিৰপৰাই প্ৰকৃতিৰ লগত নিবিড় হৈ থকা এই জনগোষ্ঠী সমূহৰ সুৰক্ষা আৰু অধিকাৰৰ বিষয়টো উত্থাপন কৰাৰ চেষ্টা কৰি আহিছিল। কিন্তু আৰম্ভণিতে জাতিসংঘ বা ৰাষ্ট্ৰসংঘই বিষয়টো গুৰুত্ব দিয়া নাছিল। কাৰণ মনত ৰাখিব লাগিব যে জাতিসংঘ আৰু ৰাষ্ট্ৰসংঘ মূলতঃ বিশ্বৰ দেশসমূহৰ চৰকাৰ সমূহৰ এখন উমৈহতীয়া মঞ্চ। সেয়ে প্ৰভাৱশালী দেশৰ অংশীদাৰী চৰকাৰসমূহে নিজৰ অসুবিধা হ’ব পৰা বিষয় সতকাই উত্থাপন হ’বলৈ নিদিয়ে। তথাপিও খিলঞ্জীয়া সংগঠন সমূহৰ লগতে একাংশ মানৱ অধিকাৰ সংগঠনৰ নেৰানেপেৰা প্ৰচেষ্টাৰ ফলত ১৯৮২ চনত ৰাষ্ট্ৰসংঘৰ আর্থ-সামাজিক পৰিষদৰ অধীনস্থ মানৱ অধিকাৰৰ সুৰক্ষাৰ আৰু উৎকৰ্ষ উপ-আয়োগে বিষয়টো পর্যালোচনা কৰাৰ বাবে কৰ্মগোট গঠন কৰি দিয়ে। এই কৰ্মগোটৰ প্ৰথম বৈঠক ৰাষ্ট্ৰসংঘৰ জেনেভা কাৰ্যালয়ত ১৯৮২ চনৰ ৯ আগষ্ট তাৰিখে অনুষ্ঠিত হয়। এয়াই আছিল আৰম্ভণি। এই কৰ্মগোটৰ পৰামৰ্শৰ ভিত্তিতে ৰাষ্ট্ৰসংঘৰ সাধাৰণ পৰিষদে ১৯৯৪ চনৰ ২৩ ডিচেম্বৰত এক সিদ্ধান্ত যোগে কৰ্মগোটৰ প্ৰথম বৈঠকৰ চনৰপৰা ২০০৪ চনলৈ আৰু পুনৰ ২০০৫ চনৰপৰা ২০১৪ চনলৈ দুটা দশক খিলঞ্জীয়াৰ অধিকাৰৰ দশকৰূপে পালন কৰে। এই দুটা দশকত বিভিন্ন কৰ্মসূচী আলোচনা পিছত খিলঞ্জীয়া মানৱ অধিকাৰ সৰ্ম্পকত ২০০৭ চনৰ ১৩ ছেপ্টেম্বৰত ‘‘খিলঞ্জীয়া লোকৰ অধিকাৰ ঘোষণা পত্ৰ’’ জাৰি কৰে। উল্লেখযোগ্য যে এই ঘোষণাপত্ৰ গ্ৰহণ কৰোতে আমেৰিকা, অষ্ট্ৰেলিয়া, কানাডা আৰু নিউজিলেণ্ডে বিৰুদ্ধে ভোট প্ৰদান কৰাৰ বিপৰীতে ১৪৪ টা ভোটত ঘোষণাপত্ৰখন গৃহীত হয়। ইতিপূৰ্বে ২০০০ চনত ৰাষ্ট্ৰসংঘৰ মানৱ অধিকাৰ আয়োগে ‘খিলঞ্জীয়া বিষয়ক ৰাষ্ট্ৰসংঘৰ স্থায়ী মঞ্চ’ এখন গঠন কৰে। এই স্থায়ী মঞ্চই স্বাক্ষৰকাৰী দেশসমূহে খিলঞ্জীয়া জনগোষ্ঠীসমূহৰ সুৰক্ষা আৰু বিকাশৰ বাবে বিশ্বৰ দেশসমূহে গ্ৰহণ কৰা বিভিন্ন ব্যৱস্থাৱলী পৰ্যবেক্ষণ কৰে। মন কৰিবলগা যে খিলঞ্জীয়াৰ অধিকাৰৰ ঘোষণাপত্ৰৰ সম্পৰ্কত ভাৰত চৰকাৰে দাখিল কৰা প্ৰতিবেদনত খিলঞ্জীয়া শব্দটো গ্ৰহণ কৰিবলৈ অস্বীকাৰ কৰাৰ লগতে কয় যে এই ঘোষণাপত্ৰ যথাযথভাৱে কাৰ্যকৰী কৰিলে দেশৰ অখণ্ডতা বিনষ্ট হোৱাৰ সম্ভাৱনা আছে। সেয়ে খিলঞ্জীয়া ৰূপে স্বীকৃত হ’ব লগা জনগোষ্ঠীসমূহক ভাৰত চৰকাৰে জনজাতিৰূপে স্বীকৃতি দি তেওঁলোকৰ সুৰক্ষা আৰু বিকাশৰ ব্যৱস্থা গ্ৰহণ কৰিছে বুলি অৱগত কৰে। আমি জানো যে চৰকাৰে চাকৰি নামভৰ্তি আদি বিষয়ত জনজাতিসকলৰ বাবে নিৰ্দিষ্ট কিছু আসন সংৰক্ষণৰ লগতে পঞ্চায়ত-বিধান সভাতো কিছু আসন সংৰক্ষণৰ ব্যৱস্থা কৰিছে। কিন্তু খিলঞ্জীয়া লোকসকলৰ ভাষা সংস্কৃতি আৰু পৰম্পৰাগত জীৱনৰ সংৰক্ষণ কৰাৰ যি প্ৰাথমিক দ্বায়িত্ব, সেই দ্বায়িত্ব পালন কৰা নাই। বৰং ভাৰতবৰ্ষই ‘এক জাতি এক দেশ’ আৰু ‘মেৰা ভাৰত মহান’ৰ দৰে আঁচনিৰ জৰিয়তে সৰু সৰু জাতি-জনগোষ্ঠীসমূহৰ ভাষা-সংস্কৃতি আৰু স্বতন্ত্ৰ পৰিচয় বিলোপ কৰি কেৱল হিন্দী আৰু ইংৰাজী কোৱা এটা জাতিৰ সৃষ্টি কৰিব বিচাৰিছে। এইটো ৰাষ্ট্ৰসংঘৰ ঘোষণাপত্ৰ অনুযায়ী খিলঞ্জীয়া লোকসকলৰ প্ৰতি অন্যায় আৰু অপৰাধ।\nপ্ৰধানতঃ মধ্য ভাৰতৰ একাংশ আৰু উত্তৰ পূৰ্বাঞ্চলতে এনে খিলঞ্জীয়া লোকসকলৰ প্ৰায় ৬৩৫ টা গোষ্ঠীয়ে বসবাস কৰে। ই ভাৰতৰ সৰ্বমুঠ জনসংখ্যাৰ ৮.২ শতাংশ। ইয়াৰে ৪৬১ টা গোষ্ঠী ভাৰত চৰকাৰে জনজাতিৰূপে স্বীকৃতি দি মধ্য ভাৰতৰ গোষ্ঠীসমূহৰ বাবে সংবিধানৰ পঞ্চম অনুচ্ছেদত আৰু উত্তৰ পূৰ্বাঞ্চলৰ জনজাতিসকলৰ বাবে ষষ্ঠ অনুসূচীত বিভিন্ন সংৰক্ষণ আৰু সুবিধাৰ কথা উল্লেখ কৰিছে। ৰাষ্ট্ৰসংঘৰ ঘোষণাপত্ৰ অনুযায়ী এনে জনগোষ্ঠীসমূহে আত্মনিয়ন্ত্ৰণৰ অধিকাৰ, বিশেষকৈ প্ৰকৃতিৰ লগত পৰম্পৰাগত সম্পৰ্ক আৰু জীৱন ধাৰা অব্যাহত ৰখাৰ বাবে ভূমি সম্পদৰ ওপৰত অধিকাৰ লাভ কৰিব লাগে। কিন্তু ভাৰত চৰকাৰে আনকি জনজাতি ৰূপে স্বীকৃতি দিয়াসকলকো ভূমি সম্পদৰ ওপৰত অধিকাৰৰ স্বীকৃতি নিদিয়াৰ লগতে আত্মনিয়ন্ত্ৰণৰ পৰিৱৰ্তে স্ব-শাসনৰ নামত কোনো ক্ষমতা নথকা ব্যৱস্থা কিছুমানৰ সৃষ্টি কৰিছে। উদাহৰণস্বৰূপে জনজাতিৰূপে স্বীকৃত খিলঞ্জীয়া লোকসকলৰ ভূমিৰ অধিকাৰ নিশ্চিত কৰাৰ বাবে কিছুমান বেল্ট-ব্লকৰ সৃষ্টি কৰা হৈছিল যদিও স্বয়ং চৰকাৰৰ পৃষ্ঠপোষকতাতে সেইবোৰৰ বিলুপ্তি ঘটিল। তদ্ৰুপ অসমৰ চাহ জনগোষ্ঠীৰ উপৰিও আন পাঁচটা থলুৱা জনগোষ্ঠীয়ে জনজাতিকৰণৰ দাবি উত্থাপন কৰি আহিছে যদিও বাৰে বাৰে নিৰ্বাচনৰ সময়ত প্ৰতিশ্ৰুতি দিও ৰাজ্যৰ লগতে কেন্দ্ৰীয় চৰকাৰে জনগোষ্ঠী কেইটাক জনজাতিৰ স্বীকৃতি প্ৰদান কৰা নাই।\nখিলঞ্জীয়াসকল নো কোন? ৰাষ্ট্ৰসংঘই খিলঞ্জীয়াসকল কোন, সেই কথা চিনাক্ত কৰাৰ বাবে এক সূত্ৰ আগবঢ়াইছে। ভাৰতে যিহেতু এতিয়ালৈকে খিলঞ্জীয়া শব্দটোকে গ্ৰহণ কৰা নাই, সেয়ে ভাৰতৰ প্ৰেক্ষাপটত এই সূত্ৰ অপ্ৰাসংগিক। আমি পাঠকসকলৰ জ্ঞাতাৰ্থে উল্লেখ কৰিব বিচাৰিছো যে ৰাষ্ট্ৰসংঘৰ মতে উপনিৱেশিক যুগৰ আক্ৰমণকাৰী আগমনৰ পিছৰপৰা একোটা অঞ্চলত নিজস্ব স্বতন্ত্ৰ ভাষা-সংস্কৃতি আৰু প্ৰকৃতি নিৰ্ভৰ জীৱন শৈলীৰে বসবাস কৰি থকা একোটা জনগোষ্ঠী, যি সম্প্ৰতি ৰাজনৈতিকভাৱে নিৰ্ণায়ক শক্তি নহয় আৰু সংখ্যালঘুত পৰিণত হৈ নিজৰ স্বকীয় পৰিচয় হেৰুৱাব নুখুজি নিজস্ব জীৱন শৈলীৰে জীয়াই থাকিব খোজাসকলেই হৈছে খিলঞ্জীয়া। বড়ো, ৰাভা, মিচিং, তিৱাৰ দৰে ইতিমধ্যে জনজাতিৰূপে স্বীকৃতি পোৱাসকলৰ দৰেই মৰাণ, মটক চুটীয়াসকলো ৰাজনৈতিকভাৱে নিৰ্ণায়ক গোষ্ঠী নহয় আৰু উপনিৱেশিক শাসনৰ পূৰ্বৰে পৰাই নিজৰ ভূখণ্ডত নিজস্ব জীৱন শৈলীৰে বসবাস কৰি আহিছে। এইসকল লোক আজি তুলনামূলকভাৱে পিছপৰা। এনে জনগোষ্ঠীসমূহে ভাৰতীয় ভাষাত জনজাতিৰ স্বীকৃতি পোৱাই নহয়, আন্তৰ্জাতিক ঘোষণাপত্ৰ অনুযায়ী আত্মনিয়ন্ত্ৰণৰ অধিকাৰ পোৱাৰ যোগ্য। আৰু আত্মনিয়ন্ত্ৰণ পোৱা মানে স্বাধীন হোৱা বা বিচ্ছিন্ন হোৱা নুবুজায়। বৰং প্ৰচলিত ব্যৱস্থাৰ মাজতে নিজৰ জনগোষ্ঠীৰ ভৱিষ্যত নিৰ্ণয়ৰ ক্ষমতা থকা স্ব-শাসনৰ ব্যৱস্থা নিশ্চয় কৰিব পাৰি। প্ৰয়োজন মাথো ভাৰত ৰাষ্ট্ৰৰ আন্তৰিক সদিচ্ছাৰ।


অগপৰ নিৰ্বাচনী ইস্তাহাৰ মুকলি : ‘কা’ সন্দৰ্ভত একো উল্লেখ নাই ইস্তাহাৰত ! - Prag News\nHomeআঞ্চলিকঅগপৰ নিৰ্বাচনী ইস্তাহাৰ মুকলি : ‘কা’ সন্দৰ্ভত একো উল্লেখ নাই ইস্তাহাৰত !\nঅগপৰ নিৰ্বাচনী ইস্তাহাৰ মুকলি : ‘কা’ সন্দৰ্ভত একো উল্লেখ নাই ইস্তাহাৰত !\nগুৱাহাটী : আজি আমবাৰীস্থিত মুখ্য কাৰ্যালয়ত অসম গণ পৰিষদ দলে মুকলি কৰে নিৰ্বাচনী ইস্তাহাৰ ৷ অসম চুক্তি ৰূপায়ণ দলৰ প্ৰথম আৰু প্ৰধান লক্ষ্য বুলি কয় অগপৰ নেতৃত্বই৷ ৬নং দফা কাৰ্যকৰী কৰাৰ কথা উল্লেখ আছে যদিও ‘কা’ স্থিতি সন্দৰ্ভত স্পষ্টভাৱে উল্লেখ কৰা পৰিলক্ষিত নহ’ল ইস্তাহাৰত৷\nআৰু পঢ়িব পাৰিব : অভিনেতা আমিৰ খানৰ দেহত ধৰা পৰিছে কৰ’নাৰ অৱস্থিতি\nচৰকাৰী চাকৰিৰে নিবনুৱা সমস্যা সমাধান কৰিব নোৱাৰি বুলি উল্লেখ কৰিছে ইস্তহাৰত৷ নিবনুৱা সমস্যা সমাধানৰ আশ্বাস প্ৰদান কৰিলেও কিন্তু চৰকাৰী চাকৰি কিমান দিয়া হ’ব কোনো সংখ্যা উল্লেখ নাই৷\nইস্তহাৰ মুকলি অনুষ্ঠানত সাংসদ বীৰেণ বৈশ্য, প্ৰাক্তন সাংসদ কুমাৰ দীপক দাস, নুৰুল হুছেইন, মনোজ শইকীয়াসহ কেইবাগৰাকী অগপ নেতা উপস্থিত থাকে৷ আগন্তুক প্ৰথম পৰ্যায়ৰ নির্বাচনত অগপ দলে আটাইকেইখন আসন লাভ কৰিব বুলি মত প্ৰকাশ দলৰ নেতৃত্বৰ৷\nPrevious articleঅভিনেতা আমিৰ খানৰ দেহত ধৰা পৰিছে কৰ’নাৰ অৱস্থিতি\nNext articleশদিয়াত ৯৮ কাৰ্টন সুৰা জব্দঃ ভোটাৰৰ মাজত বিলাবলৈ অনাৰ অভিযোগ


বিলাসীপাৰাৰ কাজাইকাটা ছুৱাপাতা গাওঁ পঞ্চায়তত দুখীয়া ছাত্ৰীৰ মাজত ছাইকেল বিতৰণঃ – News4assam\nবিলাসীপাৰাৰ কাজাইকাটা ছুৱাপাতা গাওঁ পঞ্চায়তত দুখীয়া ছাত্ৰীৰ মাজত ছাইকেল বিতৰণঃ\nনিউজ4আসাম, বিলাসীপাৰা, ২৩ নৱেম্বৰঃ ধুবুৰী জিলাৰ বিলাসীপাৰা মহকুমাৰ কাজাইকাটা ছুৱাপাতা গাওঁ পঞ্চায়তৰ সভাপতি হুৰমূজ আলীৰ পৌৰোহিত্যত বাবুৰহাটত চাইকেল বিতৰণী সভা এখন অনুষ্ঠিত হয়। উল্লেখ্য যে উক্ত সভাখনত নায়েৰ আলগা চৰ উন্নয়ন প্ৰকল্পৰ অধীনৰ সংখ্যালঘু কোষৰ পৰা ৩৫ খন চাইকেল দুখীয়া ছাত্ৰীৰ মাজত বিতৰণ কৰা হয় আৰু\nএই চাইকেল সমূহ বিতৰণ কৰে ২৭ নং বিলাসীপাৰা পূৱ বিধান সভা সমষ্টিৰ বিধায়ক শ্ৰীযুত অশোক কুমাৰ সিংহীয়ে। উক্ত সভাখনত উপস্থিত থাকে শগুনমাৰী গাওঁ পঞ্চায়তৰ সভাপতি আতোৱাৰ হোসেন, নায়েৰ আলগা চৰ উন্নয়ন প্ৰকল্প বিষয়া আব্দুল আউয়ালৰ লগতে প্ৰকল্পটোৰ কৰ্ম-কৰ্ত্তা সকল।\nইয়াৰ উপৰিও কাজাইকাটা ছুৱাপাতা গাওঁ পঞ্চায়তৰ উপ-সভানেত্রীৰ স্বামী মহম্মদ আলী, পঞ্চায়তখনৰ সদস্য জলিবৰ ৰহমান, কুদ্দুছ আলী আদিকে ধৰি প্ৰায় পাঁচ শতাধিক ৰাইজ আৰু স্কুলীয়া ছাত্ৰী উপস্থিত থাকে। মনকৰিবলগীয়া যে উক্ত চাইকেল বিতৰণী অনুষ্ঠানটোত ৰাজ্যৰ বিভিন্ন প্ৰান্তত গোৱালপৰীয়া লোক গীত, অসমীয়া থলুৱা গীত আদিকে ধৰি গীত পৰিবেশন কৰি অহা শিল্পী কোকিলা সৰকাৰে গীত পৰিবেশন কৰি সভাখন উপস্থিত থকা ৰাইজক মনোৰঞ্জন কৰে।\nবঙাইগাঁৱত কোচ ৰাজবংশী সংগ্ৰাম সমিতিৰ কেন্দ্ৰীয় কাৰ্যনিৰ্বাহক সভাঃ দুলাল চন্দ্ৰ ৰায়ক নতুনকৈ সাধাৰণ সম্পাদকৰ দায়িত্বঃ সংসদৰ শীতকালীন অধিৱেশনতে ছয় জনগোষ্ঠীক জনজাতিকৰণৰ দাবীঃ\nৰঙিয়াত এপ’ল মিলৰ কৰ্মচাৰীৰ প্ৰতিবাদঃ ভাৰত-ভুটান আন্তঃৰাষ্ট্ৰীয় ঘাইপথ অৱৰোধঃ\nকলগাছিয়াৰ এগৰাকী মহিলা নিৰুদ্দেশঃ আৰক্ষী থানাত গোচৰ ৰুজুঃ\nবিলাসীপাৰা মহকুমা ছাত্ৰ সন্থা কাৰ্য্যালয়ত দুষ্কৃতিকাৰীৰ আক্ৰমণঃ\nকলগাছিয়াৰ ৰুভি গাঁৱত বোৱাৰীৰ ৰহস্যজনক মৃত্যুঃ হত্যা কৰি আম গছত ওলোমাই ৰখাৰ সন্দেহ…\n© %%2019%% - %%News4assam%%. All Rights Reserved.\nWebsite Design contact:+919435806133


Class 12 Sociology Chapter 15 সামাজিক আন্দোলন » Page2of2»\nউত্তৰঃ যেতিয়া কোনাে এটা আন্দোলন সমাজৰ প্রচলিত কুসংস্কাৰ আৰু কুপ্রথা আঁতৰ কৰাৰ উদ্দেশ্যেৰে আৰম্ভ হয় তাকে সামাজিক সংস্কাৰ আন্দোলন বােলে ।\nপ্রশ্ন ২। সামাজিক সংস্কাৰ আন্দোলনৰ জৰিয়তে কি ধৰণৰ পৰিৱৰ্তন আনিব পৰা যায় ?\nউত্তৰঃ ভাৰতবর্ষ এখন কল্যাণকামী ৰাষ্ট্র , য’ত প্ৰতিজন ঝক্তিয়ে সমান সুবিধা পায় । কল্যাণকামী ৰাষ্ট্র এখন প্রধান উদ্দেশ্য হ’ল জনসাধাৰণৰ জীৱনটো সুখী কৰা । কিন্তু এইটো সম্ভৱ হ’ব যদিহে সমাজৰ সকলাে প্রচলিত বেয়া বিশ্বাস আৰু কু – প্রথা আঁতৰ কৰিব পৰা যায় । কেৱল সামাজিক সংস্কাৰ আন্দোলনেহে সেইবােৰ আঁতৰ কৰিব পাৰিব । আইন আদি প্রণয়ন কৰি তাক কৰিব নােৱাৰি ।\nএইকাৰণতে সমাজত সংস্কাৰৰ প্রয়ােজন । উদাহৰণ স্বৰূপে বাল্য বিবাহ, যৌতুক প্রথা আৰু শিশু শ্রমিক আদিৰ বাবে আইন – কানুন আছে । কিন্তু কু – সংস্কাৰ , কু – প্রথা আমাৰ সমাজত উমৈহতীয়াভাৱে চলিছে । এই সকলােবােৰ আমাৰ সমাজত বাধাৰ স্বৰূপ । যদি আমি আমাৰ সমাজত উন্নতি বিচাৰে তেতিয়া হ’লে সমাজ সংস্কাৰ আন্দোলন অতি প্রয়ােজনীয় । সেই কাৰণতে এনে সমাজ সংস্কাৰ আন্দোলনেহে সমাজত পৰিৱৰ্তন আনিব পাৰে ।\nপ্রশ্ন ২। কি কাৰণত ভাৰতত সমাজ সংস্কাৰ আন্দোলন আৰম্ভ হৈছিল ?\nউত্তৰঃ তলত উল্লেখ কৰা কাৰণতে ভাৰতত সমাজ – সংস্কাৰ আন্দোলন আৰম্ভ হৈছিল—\n( ১ ) ভাৰতীয় সমাজৰ কু – সংস্কাৰবােৰ ধৰ্মৰ লগত জড়িত আছিল ।\n( ২ ) ভাৰতীয় সমাজখন জাতিৰ ভিত্তিত বিভক্ত হৈছে আৰু জাতিৰ সৃষ্টি হৈছে ধর্মভিত্তিত । জাতি নীতি ভংগ কৰাক পাপ বুলি গণ্য কৰ্য হয় ।\n( ৩ ) সমাজত নাৰীৰ প্ৰস্থিতি অতি নিম্ন , যাৰ বাবে সমাজত তেওঁলােকৰ কোনাে গুৰুত্ব নাছিল ।\n( ৪ ) ভাৰতীয় সমাজখন নিৰক্ষৰ লােকৰ দ্বাৰা পৰিপূর্ণ ।\n( ৫ ) ভাৰতীয় সমাজত বহুতো সামাজিক কু – সংস্কাৰ আৰু কু – প্রথা আছে । যেনে— জাতি ভেদ প্রথা , সতীদাহ প্রথা , বাল্য বিবাহ প্রথা , কন্যা শিশুবধ প্রথা , বিধবা বিবাহ নিষিদ্ধ আদি । এনেবােৰ কাৰণতে সমাজ সংস্কাৰকসকলে ভাৰতীয় সমাজত সংস্কাৰ অনাৰ বাবে সিদ্ধান্ত গ্ৰহণ কৰিছিল আৰু সংস্কাৰ আন্দোলন গঢ়ি তুলিছিল ।\nপ্রশ্ন ৪। জনজাতীয় আন্দোলন কিয় গঢ় লৈ উঠিছিল ?\nউত্তৰঃ সমগ্ৰ ভাৰতত প্রায় একশতকৈও বেছি জনজাতীয় গােষ্ঠীয়ে বসবাস কৰে । এই জনজাতিবোৰৰ প্রত্যেকৰে নিজস্ব সুকীয়া জীৱন শৈলী আছে । আন জাতিৰ তুলনাত এই জনগােষ্ঠীবােৰৰ জীৱন যাত্ৰাৰ প্রয়ােজন সামগ্রী সীমিত বুলি কোৱা হয় । এই গােষ্ঠীটো তেওঁলােকৰ সংস্কৃতি আৰু জনজাতীয় পৰিচয় ৰক্ষণাবেক্ষণ দিয়াৰ বাবে বৰ সচেতন । যদি এই জনজাতীয় লােকসকলে তেওঁলােকৰ সংস্কৃতিত আনে হস্তক্ষেপ কৰে আৰু তেওঁলােকৰ দাবী আওকাণ কৰা হয় , বা তেওঁলােকৰ পৰিচয় সংকটাপন্ন হয় তেওঁলােকে সাধাৰণতে আন্দোলনৰ পথ লয় ।\nজনজাতীয় লােকসকলে কোনাে নির্দিষ্ট পৰিৱর্তনৰ বাবেও সততে আন্দোলনৰ পথ লােৱাৰ পােষকতা কৰে । সাধাৰণতে বিভিন্ন সম্প্রদায়, ধৰ্ম আৰু শ্রেণী ৰক্ষণশীলতা প্রভাৱৰ বাবেও তেনে হােৱা দেখা যায় । উদাহৰণস্বৰূপে জনজাতীয় আন্দোলন গঢ়ি উঠে , সুকীয়া ৰাজ্য গঠনৰ দাবীত ৰাজ্যখণ্ডৰ জনজাতিৰ বাবে । বিছা মুণ্ডাৰ নেতৃত্বতে মুণ্ডা জাতি এই জনজাতীয় আন্দোলন গঢ়ি উঠিছিল । মুণ্ডা জনগােষ্ঠীটোত ‘ বিছাক’ভগবান জ্ঞান কৰিছিল । তেওঁৰ প্রচেষ্টাতে খ্রীষ্টান জাতিলৈ ধর্মান্তৰিত হােৱা বহুতাে মুণ্ডা জনজাতীয় লােকক পুনৰ হিন্দু ধৰ্মলৈ ধর্মান্তৰিত কৰিছিল । তেওঁলোেক অতি গােড়া হিন্দু আছিল ।\nপ্রশ্ন ৫। ভাৰতৰ স্বাধীনতাৰ পূৰ্বে আৰম্ভ কৰা সামাজিক আন্দোলনবােৰ প্রধান বৈশিষ্ট্যবােৰ কি কি ?\nউত্তৰঃ ভাৰতৰ স্বাধীনতাৰ আগতে হােৱা সামাজিক আন্দোলনবােৰৰ প্রধান বৈশিষ্ট্যবােৰ–\n( ১ ) প্রথম আৰু প্রধান বৈশিষ্ট্য হ’ল হিন্দু ধর্মক জাতিৰ বাবে পুনৰ প্রতিষ্ঠা কৰা , কাৰণ হিন্দুসকলে মুছলমান আৰু ব্রিটিছ শাসকসকলৰ পৰা এটা সাংঘাটিক প্রতিদ্বন্দ্বিতাৰ সন্মুখীন হৈছিল ।\n( ২ ) মহিলাসকলক , হৰিজনসকলক আৰু শােষিত জাতিবােৰক উন্নত কৰা যাতে তেওঁলােকৰ এটা আন জাতিৰ দৰে এটা ভাল জীৱন যাপন কৰিব পাৰে ।\n( ৩ ) এই আন্দোলনে আগৰ পৰম্পৰাগত আদর্শ আঁতৰাব বিচাৰে আৰু নতুন পদ্ধতি প্রতিষ্ঠা কৰিব বিচাৰে ।\n( ৪ ) এই আন্দোলনে আগৰ জাতিভেদ প্রথাৰ বান্ধোন চিঙি পেলাব বিচাৰে আৰু সমতাৰ মনােভাব প্রতিষ্ঠা কৰি সমাজত এটা ভ্রাতৃত্বভাবৰ পৰিৱেশ গঢ়ি তুলিব বিচাৰে ।\n( ৫ ) এই আন্দোলনে ভাৰতবাসীৰ মাজত সহানুভূতি ভাব , সহনশীলতা , ভ্রাতৃত্বভাব আদি গঢ়ি তুলিব বিচাৰে ।\nপ্রশ্ন ৬। চিপকো ( Chipko ) আন্দোলনৰ বিষয়ে এটি আভাস দিয়া । নাইবা , এটা পৰিবেশতান্ত্রিক আন্দোলনৰ বিষয়ে চমুকৈ লিখা ।\nউত্তৰঃ চিপকো আন্দোলন ১৯৭০ চনত , উত্তৰা খণ্ডৰ পার্বত্য অঞ্চলত আৰম্ভ হৈছিল । সেই অঞ্চলত বনাঞ্চল হ’ল অঞ্চলটোৰ অধিবাসীসকলৰ জীৱিকাৰ একমাত্র উপায় । জনসাধাৰণে বনাঞ্চলৰ পৰাই বিভিন্ন বস্তু সংগ্রহ কৰি জীৱন নির্বাহ কৰে । চৰকাৰে সেই বনাঞ্চলখন ঠিকাদাৰক ঠিকা ভিত্তিত তাৰ গছকটা ঠিকা দিয়ে ৰাজহ আদায়ৰ বাবে । ঠিকা লােৱা বাবে , গ্রামাঞ্চলৰ কোনাে লােকক বনাঞ্চলখনত খৰি – খেৰ আৰু আন সামগ্রী সংগ্রহ কৰা বন্ধ কৰে । এই কথাত চাৰিওফালৰ গাঁওবাসী জাগ্ৰত হৈ সংগ্ৰাম আৰম্ভ কৰে । যেতিয়া ঠিকাদাৰৰ মানুহ গছ কটাৰ বাবে বনাঞ্চলত সােমাই চাৰিওফালৰ হাজাৰ হাজাৰ গাঁওবাসী পুৰুষ – মহিলা , ল’ৰা – ছােৱালী আহি কর্মস্থলীত গছবােৰ সাবটি ধৰি ৰাখি গছ কটা বন্ধ কৰে ।\nনাৰীসকল , ল’ৰা – ছােৱালী সকলােৱে সমানে এই আন্দোলনত যােগদান কৰিছিল । বিখ্যাত পৰিবেশবিদ সুন্দলাল বহুগুণাও এই আন্দোলনত যােগ দিছিল । এই আন্দোলনত সমগ্র গাঁওবাসীয়ে গছৰােৰ সাৱটি ধৰি ৰক্ষা কৰিছিল সেই কাৰণে এই আন্দোলনক চিপকো ( সাৱটি ধবা ) আন্দোলন বােলে । এই আন্দোলন ফলৱতী হৈছিল কাৰণ অৱশেষত চৰকাৰে এই আঁচনি বন্ধ কৰি দিছিল ।\nপ্রশ্ন ৭৷ নতুন সামাজিক আন্দোলন আৰু পুৰণি সামাজিক আন্দোলনৰ পার্থক্য দেখুওৱা ।\nউত্তৰঃ পার্থক্যবােৰ হ’ল—\n( ১ ) সাধাৰণতে পুৰণা সামাজিক আন্দোলনবােৰ ৰাজনৈতিক দলৰ নেতৃত্বত কার্যাবলী পৰিচালনা কৰে । কিন্তু নতুন সামাজিক আন্দোলনবােৰে সমাজত ক্ষমতাৰ বিতৰণ ব্যৱস্থাৰ পৰিবর্তন বিচৰটো লক্ষ্য নহয় কাৰণ তেওঁলােক এটা পৰিষ্কাৰ পৰিবেশত কাম কৰিব বিচাৰে ।\n( ২ ) পুৰণা সামাজিক আন্দোলনবােৰে সমাজৰ পৰা কু – সংস্কাৰবােৰ আঁতৰাব বিচাৰে আৰু সমাজৰ পৰা শােষণ নির্মূল কৰিব খােজে । কিন্তু নতুন সামাজিক আন্দোলনে এখন উন্নত মানব সমাজ গঢ়ি উন্নত জীৱন ধাৰণৰ মান প্রতিষ্ঠা কৰিব বিচাৰে ।\n( ৩ ) পুৰণি সামাজিক আন্দোলনত ৰাজনৈতিক দলৰ ভূমিকা আন্দোলন কেন্দ্রবিন্দু , সকলাে । কাম ৰাজনৈতিক দলে পৰিচালনা কৰে , কিন্তু আধুনিক বা নতুন সামাজিক আন্দোলনবােৰ সাধাৰণতে ৰাজনৈতিক দলৰ পৰা আঁতৰি থাকে । তেওঁলােকে বাহিৰত থাকি চৰকাৰৰ ওপৰত চাপৰ সৃষ্টি কৰে ।\nপ্রশ্ন ৮। সামাজিক আন্দোলনৰ চাৰিটা বৈশিষ্ট্য উল্লেখ কৰা ।\nউত্তৰঃ ( ১ ) সামাজিক আন্দোলন সদায়ে সমাজ বিৰােধী ।\n( ২ ) সামাজিক আন্দোলনবােৰে পৰিকল্পিত আৰু ইচ্ছাকৃতভাবে কৰা ৷\n( ৩ ) তেওঁলােকৰ প্রধান উদ্দেশ্য হ’ল সমাজ সংস্কাৰ সাধন কৰা ।\n( ৪ ) এই আন্দোলনত সমূহীয়া প্রচেষ্টা অতি আবশ্যক কাৰণ এজন লােকে গাইগুটিয়াভাৱে সমাজত কোনাে পৰিৱৰ্তন আনিব নােৱাৰে ।\nপ্রশ্ন ৯। বৈপ্লবিক আন্দোলনৰ বৈশিষ্ট্যবােৰ কি ?\nউত্তৰঃ বৈপ্লৱিক আন্দোলনৰ কিছুমান বৈশিষ্ট্য থাকে । তলত কেইটিমান বৈশিষ্ট্য উল্লেখ কৰা হ’ল–\n( ১ ) বিপ্লৱী আন্দোলনে সদায়ে নতুন পদ্ধতি এট্য প্রতিষ্ঠা কৰিব বিচাৰে ।\n( ২ ) বিপ্লৱী আন্দোলনত উগ্র – আতংকমূলক , দমনমূলক নীতি অৱলম্বন কৰা হয় ।\n( ত ) এই আন্দোলনে স্বেচ্ছাচাৰী শাসকৰ শাসন উচ্ছেদ কৰিব বিচাৰে ।\n( ৪ ) বিপ্লৱী আন্দোলন হঠাৎ উৎপত্তি হয় আৰু ইয়াৰ গতি অতি তীব্রতৰ হয় ।\nপ্রশ্ন ১০। পৰিবেশতান্ত্রিক ( environmental ) আন্দোলন বুলিলে কি বুজা ? উদাহৰণসহ আলােচনা কৰা ।\nউত্তৰঃ যােৱা দুটা দশকত ভাৰতবৰ্ষত অনিয়ন্ত্রিতভাৱে প্রাকৃতিক সম্পদৰ ব্যৱহাৰ বৃদ্ধি পাইছে । নতুন নতুন প্রয়ােজনত পূর্বৰে পৰা কমি অহা প্রাকৃতিক সম্পদৰ ওপৰত মানুহৰ প্রয়ােজন বহুতাে বৃদ্ধি পাইছে । আনহাতে উন্নয়নৰ উদ্দেশ্যে চৰকাৰ আৰু জনসাধাৰণে প্ৰকৃতিৰ পৰা সম্পদ আহৰণত উঠি পৰি লাগিছে । এনেবােৰ কাৰণতে মাটি , পানী , অৰণ্য ভূমি আদি আহৰণৰ বাবে জনসাধাৰণৰ মাজত এক সামাজিক আন্দোলনৰ সৃষ্টি হৈছে । এনে পাৰিবেশিক আন্দোলনকে পৰিৱেশ ( ecological ) আন্দোলন বােলে ।\nআমাৰ ভাৰতৰ এনে বহুতাে পৰিবেশ আন্দোলনৰ উদাহৰণ দিব পাৰি । যেনে– হিমালয়ৰ পাদদেশৰ চিপকো’আন্দোলন , নির্মদা বাচাও ‘ আন্দোলন ।\nপ্রশ্ন ১১। দলিত আন্দোলনৰ বিষয়ে চমুকৈ ব্যাখ্যা কৰা ।\nউত্তৰঃ ‘দলিত’ এই শব্দটো সাধাৰণতে হিন্দী , মাৰাঠা বা গুজৰাটী আদি ভাষাত ব্যৱহাৰ কৰা হয় । এই শব্দটোৰ দ্বাৰা দৰিদ্র ; নিষ্পেষিত লােকসকলক বুজোৱা হয় । দলিতসকল সমাজৰ আটাইতকৈ নিম্নস্তৰৰ লােক বুলি গণ্য কৰা হয় । এই সকল লােক প্রাচীন কালৰে পৰা বিভিন্ন । ধৰণে শােষণৰ বলি হােৱাৰ উপৰি অন্যান্য অধিকাৰৰ পৰাওঁ বঞ্চিত হৈ আহিছে । তেওঁলোকৰ জীবন দুখ – কষ্ট , অসন্মান , অৱজ্ঞা আৰু দৰিদ্ৰতাৰে ভৰপূৰ । ভাৰতত আদিতে এই শ্ৰেণীৰ লােকক উচ্চ শ্ৰেণীৰ লােকে ইচ্ছাকৃতভাৱে দমনমূলক আৰু অবহেলাৰ দৃষ্টিৰে চাইছিল । দলিত আন্দোলন হ’ল মানুহ হিচাপে স্বীকৃতি পােৱাৰ আন্দোলন ।\nআত্মবিশ্বাস আৰু স্বনিয়ন্ত্রণ প্রতিষ্ঠা আন্দোলন । দলিতসকলৰ এই সংগ্রাম হ’ল অস্পৃশ্যতাৰ দাগ মােচনৰ সংগ্ৰাম আৰু নিজকেম্পৃশ্য কৰাৰ সংগ্ৰামহে । এই আন্দোলনৰ উমৈহতীয়া প্রত্যাশাবােৰ হ’ল — সম অধিকাৰ , সম মর্যাদা আৰু আত্মসম্মান প্রতিষ্ঠা লাভৰ আন্দোলন । এই আন্দোলনৰ উদ্দেশ্য হল উচ্চ জাতিয়ে তেওঁলােকৰ প্ৰতি থকা দেখুওৱা অস্পৃশ্যতাৰ মনােভাৱ , দমনমূলক , অৱজ্ঞাৰ ভাব নােহােৱা কৰা । এই আন্দোলন ভাৰতৰ কিছুমান নগৰ – চহৰত চলি থকা দেখা যায় । এওঁলােকৰ শিক্ষিত আৰু সচেতন লােকসকল ঐক্যবদ্ধ হৈ নিজ অধিকাৰ সাব্যস্ত কৰিবলৈ ৰাজনৈতিক আৰু সামাজিকভাৱে মুক্তিকামী আন্দোলন কৰিবলৈ আগবাঢ়ি আহিছে ।


(জৈৱ প্রযুক্তিবিদ্যাৰ পৰা পুনঃনিৰ্দেশিত)\nৰিকম্‌বিনেণ্ট DNA ৰ কিছুমান গুৰুত্বপূৰ্ণ প্ৰয়োগ আলোচনা কৰা হ’ল – (i) ৰিকম্‌বিনেণ্ট DNA কৌশল প্ৰয়োগ কৰি E. coli বেক্টেৰিয়াৰ সহায়ত অত্যধিক হাৰত মানুহৰ ইনচুলিন হৰমন তৈয়াৰ কৰিবলৈ সক্ষম হৈছে (Cera, 1979)। (ii) একে ধৰণে মানুহৰ বৃদ্ধি হৰমন Somatostanin ই. কলি বেক্টেৰিয়াৰ দ্বাৰা সশ্লেষণ কৰিবলৈ সম্ভৱ হৈছে (Goeddel, 1978)। এই হৰমন দুৰাৰোগ্য কৰ্কট ৰোগৰ চিকিৎসাত ব্যৱহাৰ কৰা হয়। (iii) ৰিকম্‌বিনেণ্ট DNA প্ৰযুক্তিৰ দ্বাৰা সূক্ষ্ম জীৱৰ পৰা বায়’গেছ বাণিজ্যিক ভিত্তিত প্ৰস্তুত কৰিবলৈ সম্ভৱ হৈছে। (iv) ৰিকম্‌বিনেণ্ট DNA কৌশলেৰে সূক্ষ্ম জীৱৰ পৰা ষ্টেৰইড হৰমনো প্ৰস্তুত কৰা হয়। (v) ৰিকম্‌বিনেণ্ট DNA কৌশলেৰে এলকহল, জৈৱ এচিড, এমাইন’ এচিড আদিও বৃহৎ পৰিমাণত উৎপাদন কৰিবলৈ সক্ষম হৈছে। (vi) জিনীয় প্ৰযুক্তিৰে সৃষ্টি কৰা কিছুমান জীৱৰ দ্বাৰা কৃষিভূমিত ব্যৱহাৰ কৰা কীট নাশক আৰু বন নাশক জটিল যৌগক অপক্ষয়িত (Degrade) কৰা হয়। (vii) ৰিকম্‌বিনেণ্ট DNA কৌশল ব্যৱহাৰ কৰি বংশগতিৰ কিছুমান ৰোগ চিনাক্তকৰণ আৰু নিৰ্মূল কৰিবলৈ সক্ষম হৈছে। গ্ৰিভেন আৰু এওঁৰ সহযোগী সকলে (1981) ৰিকম্‌বিনেণ্ট DNA কৌশলেৰে কাঁচিকোষ ৰক্তহীনতা নামৰ বংশগতিৰ ৰোগবিধৰ অপ্ৰভাৱী জিনটো চিনাক্তকৰণ কৰিছিল। (viii) বিলাহী, আলু, কপাহ, অমিতা, গাজৰ আদিৰ উন্নত বংশান্তৰিত উদ্ভিদৰ জাত ৰিকম্‌বিনেণ্ট DNA কৌশলৰ দ্বাৰাই তৈয়াৰ কৰা হয়। (ix) ৰিকম্‌বিনেণ্ট DNA কৌশলৰ দ্বাৰাই কিছুমান ভাইৰাছজনিত আৰু বেক্টেৰিয়াজনিত ৰোগৰ ছিটা প্ৰস্তুত কৰা হৈছে। (x) rDNA ৰ সহায়তে বহু গুৰুত্বপূৰ্ণ জিন অণুজীৱ আৰু উচ্চস্তৰৰ জীৱত প্ৰয়োগ কৰি নতুন নতুন বৈশিষ্টপূৰ্ণ জীৱ সৃষ্টি কৰা সম্ভৱ হৈছে। 11.7. জিনীয় অভিযন্ত্ৰণত ব্যৱহাৰ কৰা আহিলাসমূহ (Tools used in Genetic Engineering): ডাঙৰ DNA বোৰক কাটি সৰু সৰু খণ্ডত কাটি লোৱাটো আৰু খণ্ডবোৰক যোৰা লগোৱাটোৱে হ’ল ৰিকম্‌বিনেণ্ট DNA (rDNA) তৈয়াৰ কৰা কাৰ্যৰ দুটা প্ৰধান স্তৰ। এইবোৰ কৰিবলৈ যাওঁতে গৱেষকসকলে কিছুমান উৎসেচক, ক্লনিং বাহক (Cloning vector), আৰু চুটি সাংশ্লেষিক সংযোজক (Short synthetic couplings) যেনে সংযোজক (Linker) আৰু উপযোজক (Adaptor) আদি ব্যৱহাৰ কৰিছিল। DNA ক কাটিবলৈ আৰু জোৰা লগাবলৈ ব্যৱহাৰ কৰা উপাংশসমূহ অবিহনে আণৱিক জীৱবিদ্যাৰ আৰু ৰিকম্‌বিনেণ্ট DNA প্ৰযুক্তিৰ পৰীক্ষা নিৰীক্ষাসমূহ সম্পন্ন কৰিব পৰা নগলহেতেন। 1. জিনীয় অভিযন্ত্ৰণৰ কাৰণে উপযোগী উৎসেচকসমূহ (Enzymes Useful For Genetic Engineering): DNA দণ্ডডাল সৰু সৰু টুকুৰাত কাটিবলৈ আৰু কটা খণ্ডবোৰ যোৰা লগাবলৈ ব্যৱহাৰ কৰা উৎসেচকবোৰক টেইলৰিং এন্‌জাইম (Tailoring enzyme) বা জিনীয় প্ৰযুক্তিৰ উৎসেচক (Enzyme tools of genetic Engineering) বোলা হয়। জিনীয় প্ৰযুক্তিৰে ৰিকম্‌বিনেণ্ট DNA প্ৰস্তুত কৰোঁতে প্ৰয়োজনীয় উসেচকসমূহ হ’ল – (i) ৰিভাৰ্জ ট্ৰেন্সক্ৰিপ্তেজ (Reverse transcriptase) (ii) ৰিব’নিউক্লিয়েজ H (Ribonuclease H) (iii) ক্লিনাও উৎসেচক (Klenow enzyme) (iv) SI নিউক্লিয়েজ (SI nuclease) (v) টেক্ DNA পলিমেৰেজ (Taq DNA polymerase) (vi) ৰেষ্ট্ৰিকচন এণ্ডনিউক্লিয়েজ (Restriction endonuclease) (vii) প্ৰান্তীয় নিউক্লিয়’টাইডেল ট্ৰেনচ্‌ফাৰেজ (Terminal nucleotidyl trasferase) (viii) ক্ষাৰীয় ফছফেটেজ (Alkaline phosphatase) (ix) পলিনিউক্লিয়’টাইড কাইনেজ (Polynucleotide kinase) আৰু (x) DNA লাইগেজ (DNA ligase)। (i) ৰিভাৰ্জ ট্ৰেন্সক্ৰিপ্তেজ (Reverse transcriptase): mRNA ক সাচ দণ্ড (Template strand) হিচাপে ব্যৱহাৰ কৰি একদণ্ডযুক্ত পৰিপূৰক DNA (cDNA) সৃষ্টি হওঁতে এই এনজাইমে কাম কৰে। ইয়াৰ আন এটা নাম হ’ল RNA dependant DNA synthetase। ইয়াক ৰিট্ৰোভাইৰাছৰ (Eg- Rous Sarcoma virus/ RSV, Mouse Mammary tumour virus/MMTV, Avian Myeloblastosis Virus/AMV আৰু Murine Leukaemia Virus/MuLV) পৰা আহৰণ কৰা হয়। rDNA\tcDNA দুটা বেলেগ বেলেগ জীৱৰ DNA ৰ সংযোজন ঘটাই ৰিকম্‌বিনেণ্ট DNA (rDNA) প্ৰস্তুত কৰা হয়\tRNA ৰ একসূত্ৰীয় দণ্ডক সাচ দণ্ড (Template) হিচাপে ৰিভাৰ্জ ট্ৰেনচ্‌ক্ৰিপ্তেজ উৎসেচকৰ সহায়ত পৰিপূৰক DNA (cDNA) প্ৰস্তুত কৰা হয়। (ii) ৰিব’নিউক্লিয়েজ H (Ribonuclease H): পৰিপূৰক DNA আৰু mRNA ৰ মাজত সৃষ্টি হোৱা সংকৰৰ (mRNA-cDNA hybrid) পৰা mRNA ক আতৰায় পৰিপূৰক DNA ক মুক্ত কৰা উৎসেচকটো হ’ল ৰিব’নিউক্লিয়েজ H। (iii) ক্লিনাও উৎসেচক (Klenow enzyme): ক্লিনাও উৎসেচকে একদণ্ডীয় cDNA ত এটা এটাকৈ ডিঅক্সিৰিবনিউক্লিয়’টাইড সংযোগ কৰি ইয়াক দ্বিদণ্ডীয় DNA ক্ল’নলৈ (cDNA clone) ৰূপান্তৰিত কৰে। (iv) SI নিউক্লিয়েজ (SI nuclease): cDNA ৰ পৰা দ্বিসূত্ৰীয় DNA সৃষ্টি হওঁতে এটা মূৰত এটা হেয়াৰ পিন লুপৰ সৃষ্টি হয়। SI নিউক্লিয়েজ উৎসেচকে এই লুপটো নাইকিয়া কৰে। ইয়াৰ উপৰিও এই এনজাইমে DNA অণু এটা খণ্ডিতকৰণ কৰোঁতে সৃষ্টি হোৱা ভোটা মূৰটোৰ পৰা অপ্ৰয়োজনীয় প্ৰান্তীয় ক্ৰমবোৰ আতৰায়। (v) টেক্ DNA পলিমেৰেজ (Taq DNA polymerase): এইবিধ উৎসেচক গ্ৰাম নিগেটিভ Thermus aquaticus নামৰ বেক্টেৰিয়াৰ পৰা আহৰণ কৰা হয়। পলিমেৰেজ শৃংখল বিক্ৰিয়াৰ (Polymerase Chain Reaction/PCR) দ্বাৰা অসংখ্য একে ধৰণৰ আকাংক্ষিত DNA প্ৰস্তুত কৰিবলৈ টেক্ DNA পলিমেৰেজ উসেচক ব্যৱহাৰ কৰা হয়। (vi) ৰেষ্ট্ৰিকচন এণ্ডনিউক্লিয়েজ (Restriction endonuclease): ৰেষ্ট্ৰিকচন এণ্ডনিউক্লিয়েজ উৎসেচক পোনতে ডব্লিউ আৰবাৰে (W. Arber) 1962 চনত বেক্টেৰিয়াৰ দেহৰ পৰা পৃথক কৰি উলিয়াইছিল। এই কামৰ বাবে আৰবাৰ, স্মিথ আৰু নাথানক (Arber, Smith and Nathan) 1978 ক্ৰষ্টাব্দত নবেল পুৰস্কাৰ প্ৰদান কৰা হৈছিল। এওঁলোকেই প্ৰথমতে DNA ত পেলিনড্ৰ’ম স্থানৰ (Palindrome) স্থিতি উল্লেখ কৰিছিল। ৰেষ্ট্ৰিকচন এণ্ডনিউক্লিয়েজ তিনি প্ৰকাৰৰ যেনে - ৰেষ্ট্ৰিকচন এণ্ডনিউক্লিয়েজ I, ৰেষ্ট্ৰিকচন এণ্ডনিউক্লিয়েজ II আৰু ৰেষ্ট্ৰিকচন এণ্ডনিউক্লিয়েজ III। ইহঁতৰ প্ৰকাৰ I আৰু প্ৰকাৰ III য়ে খণ্ডিত কৰিব লগীয়া দ্বিসূত্ৰীয় DNA দণ্ড ডালৰ প্ৰাৰম্ভিক স্থান চিনাক্ত কৰে যদিও প্ৰাৰম্ভিক স্থানৰ পৰা আতৰতহে DNA ৰ দণ্ড ডালক খণ্ডিত কৰে। সেয়েহে এই দুবিধ উৎসেচকক জিনীয় প্ৰযুক্তিত ব্যৱহাৰ কৰা নহয়। আনহাতে প্ৰকাৰ II ৰেষ্ট্ৰিকচন এণ্ডনিউক্লিয়েজে কৰ্তনৰ বাবে DNA ৰ নিদিষ্ট স্থান চিনাক্ত কৰি সেই ঠাইতে DNA ৰ দণ্ড দুডালক খণ্ডিতকৰণ কৰে। গতিকে এইবিধ উৎসেচকক জিনীয় প্ৰযুক্তিৰ বাবে উপযুক্ত বুলি ধৰা হয়। উদাহৰণ – Eco RI, Hind III, ইত্যাদি। এক্স’নিউক্লিয়েজ\tএণ্ডনিউক্লিয়েজ 1. এক্স’নিউক্লিয়েজে DNA ৰ প্ৰান্তীয় মূৰত যুৰীয়া ক্ষাৰকক পৃথক কৰে। 2. ইহঁতে DNA ৰ এডাল দণ্ডৰ ওপৰত ক্ৰিয়া কৰে। 3. ইহঁতে mRNA দণ্ডক কাটিব নোৱাৰে। 1. এণ্ডনিউক্লিয়েজে প্ৰান্তীয় মূৰত বাহিৰে যিকোনো স্থানত DNA ক কৰ্ত্তন কৰিব পাৰে। 2. ইহঁতে DNA ৰ এডাল বা দুয়োডাল দণ্ডৰ ওপৰত কাম কৰে। 3. ইহঁতে mRNA দণ্ডও কৰ্ত্তন কৰিব পাৰে\n"https://as.wikipedia.org/w/index.php?title=জৈৱ_প্ৰযুক্তি&oldid=229596"ৰ পৰা সংকলিত


মায়াময় সংসাৰ – নাজিয়া হাচান – ফটাঢোল\n“আমাৰে বাচাটো শুব এ,\nবাৰীতে বগৰী ৰুব এ,\nঅয়ে.. অ’.. অ’.. অ’..\nবাচা মোৰ টোপনি যায়ে..\nটোপনি যাচোন অ’ ল’ৰা! টোপনি যা। অ’.. অ’.. অ’.. অয়ে.. বাচা মোৰ টোপনি যাই এ।”\nমানুহগৰাকীয়ে কেঁচুৱাটোক সন্ধিয়া সাতমান বজাৰপৰা এবাৰ কোলাত লৈ, এবাৰ বিচনাত ভৰি দুখন চিধাকৈ মেলি বহি, গাৰুটো ভৰিৰ পতাখনৰপৰা অলপ তলত লৈ, কেঁচুৱাটোক তাত শুৱাই ভৰি দুখন জোৰে জোৰে লেফ্ট ৰাইট কৰি আছে। পিছে নাই, কেঁচুৱা কিন্তু নুশুৱেয়। কন্দাও নাই সি। কোলাত লৈ থাকিলে অকণমানো আমনি নকৰে সি। মুখত বাওঁ হাতৰ বুঢ়া আঙুলিটো কোৱাৰীটোলৈকে ভৰাই পিৰিক পাৰাককৈ আঙুলিটো চুপি চুপি উজ্জ্বল দৃষ্টিৰে গোটেই ঘৰটো দৰ্শন কৰাতহে সি ব্যস্ত।\n“কি হৈছে ঐ তোৰ? নুশুবি নেকি আজি? পগলা কৰি এৰিব ঔ মোক এইটোৱে। দিনটো ফোঁচফোঁচাই শুব আৰু ৰাতিটো পহৰা দিবলৈ সাৰে থাকিব। শো, শো বুলি কৈছোঁ নহয়!”\nএইবাৰ মাকে সোঁহাতখনেৰে কেঁচুৱাটোৰ টপিনাত থপৰিয়াই থপৰিয়াই তাক শোৱাবলৈ ধৰিলে। মাৰ খাই মাকলৈ সি চেলাউৰীযোৰ অকণান বেঁকা কৰি চালে। চোৱাৰ অৰ্থটো তাৰ মুখত স্পষ্টকৈ বুজা গৈছে। মানে, ‘ইমান জোৰেৰে মোক কিয় মাৰিছ ঔ মাই!”\nমাকে কিন্তু তাক অলপো পাত্তা দিয়া নাই। তেওঁ অতিষ্ঠ হৈ পৰিছে ইমান পৰে তাক নচুৱাই নচুৱায়। সেয়েহে এইবাৰ মুখত যি আহিছে তাকে ক’বলৈ ধৰিছে তেওঁ। মাকৰ বকনি শুনি কেঁচুৱাটোৱে মাকৰ মুখলৈ চাই এইবাৰ মোহনীয় দুষ্ট হাঁহি এটাহে মাৰি দিলে। এনেকুৱা লাগিল, সি যেন জানি শুনি মাকক আমনি কৰি আছে। মাকৰ গালিখিনিত সি যেন মজাহে লৈ আছে। মুখখনত তাৰ কিছুমান বিশেষ অংগী ভংগী।\nতাৰ হাঁহি দেখি মাকৰ আৰু বেছি খং উঠিল। হ’ল বুলি কিমাননো কোলাত নচুৱাই থাকিব তাক হয়নে! হাঁহিটোৱে এবাৰ দুবাৰ মন ভুলাই বাৰু। কিন্তু বাৰে বাৰে নোৱাৰে নহয় ভুলাবলৈ। খোজ কাঢ়ি মাকে তাক নচুৱাই লৈ ফুৰিলে সি ফূৰ্তিমনেৰে থাকে। তাক খোৱা বোৱা যেন একো নেলাগে। যেতিয়াই মাকে বিচনাখনত তাক শুৱাই দিয়ে, এঃ, হ’ল আৰু তাৰ। কোনোপধ্যেই নুশুৱে নহয় সি! শুৱাই দিয়াৰ লগে লগে পিঠিখন আৰু পেটটো ওপৰলৈ দাঙি দাঙি সি ভীষণ জোৰেৰে ঠেৰেঙা লাগি কান্দিবলৈ আৰম্ভ কৰি দিয়ে। কি অত্যাচাৰ মানে তাৰ। সহি থকাজনেহে মাথোঁ অনুভৱ কৰিব পাৰিব সেই আমনিখিনি! মাকজনীয়ে দিনত সকলো কাম আৰামেৰে কৰিব পাৰে। তাৰ অলপো তেতিয়া আমনি নাই। দুৰ্ঘোৰ টোপনি মাৰে সি দিনত। কিন্তু এই ৰাতিটো আহিলেই হাতীটো অহা যেনহে লাগে মানুহগৰাকীৰ। ইমান অামনি কৰে সি! নুশুৱে, নেখেলে। মাথোঁ মাকৰ কোলাত খেলি থাকিবলৈ লাগে। হাই বিধি! কি কৰে তেওঁ। সদায় সদায় ৰাতি তেওঁ এই বেদনা আৰু কিমান সহিব! আজি নহ’ব। ভাতকেইটা খাবলৈয়ো তেওঁ যাব পৰা নাই! তাৰ খালী কান্দোন! ইফালে পতিদেৱে খাই উঠা জুঠা থাল বাচন সামৰিবলৈ আছেই তেওঁৰ। ফ্ৰীজত গাখীৰ, দিনৰ ৰৈ যোৱা ভাজি, ডাইল, এই সকলোবোৰ ভৰাবলৈ আছেই, ফিল্টাৰটোত পানী ভৰাবলৈ আছেয়! উফ! কিমান যে কাম! কি কৰে তেওঁ এতিয়া!\nকাষৰ ৰুমটোত পতিদেৱে কম্পিউটাৰত বৰ ব্যস্ততাৰে অফিচৰ কিবা কাম কৰি আছে। সেয়েহে তেওঁক আমনি কৰিবলৈ মাকগৰাকীৰ একেবাৰে মন যোৱা নাই। কিন্তু কেঁচুৱাৰ লগত লাগি তেওঁ খাবলৈয়ো সময় নোপোৱা হৈছে। গতিকে কৰে কি! উপায় নাপায় লাহেকৈ দৰ্জাখন ঠেলি তেওঁ পতিদেৱে কাম কৰি থকা কোঠাটোলৈ সোমাই গ’ল। পতিদেৱ ইমান ব্যস্ত যে মানুহগৰাকী পিছফালৰ দৰ্জাখনেৰে কোঠাটোলৈ কেতিয়া সোমাই আহিল তেওঁ গমকে নাপালে!\nপিছে পতিদেৱৰ কামৰ নমুনা দেখি মানুহগৰাকী খঙত উতলিবলৈ ধৰিলে। কম্পিউটাৰটোত ভালদৰে চকু দি তেওঁ চিঞৰি উঠিল,\n“হেৰি! কি মানুহ হে আপুনি? হেঁ! কি মানুহ?”\nহঠাৎ পিছফালৰপৰা ঠহৰ ঠহৰকৈ অহা চিঞঁৰত পতিদেৱ চক খাই বাস্তৱ জগতখনলৈ ঘূৰি আহিল! আচৰিত হৈ তেওঁ পত্নীলৈ চাই ৰ’ল।\n“কি বুলি ভাবিছে বাৰু মোক? মেচিন নেকি মই? হেঁ! মেচিন মই! আপুনি অফিচৰ কাম কৰি আছে বুলিহে মই কেঁচুৱাৰ লগত অত পৰে নাখাই নবৈ চিঞৰি বাখৰি লাগি আছোঁ আৰু আপুনি ৰুমত সোমাই কম্পিউটাৰত গেম খেলি আছে!”\nখঙৰ ভমকত মানুহগৰাকীয়ে কেঁচুৱাটোক বাপেকৰ কোলাত বহুৱাই দি, ভোৰভোৰাই কোঠাটোৰপৰা ওলাই গ’ল। পতিদেৱে কেঁচুৱাটো পৰিবলৈ ধৰাৰপৰা কোনোমতে বচালে। পত্নীক কিবা ক’বলৈয়ো তেওঁৰ সময় নহ’ল। ক’বলৈ বুলি মেলা মুখখন তেওঁৰ মেলাতেই থাকিল!\nআচলতে তেওঁ অফিচৰে কাম কৰাত ব্যস্ত আছিল। নতুনকৈ লোৱা প্ৰজেক্টটোৰ কাম। অফিচত আজি তেওঁক বছেও প্ৰজেক্টটো যিমান পাৰে সোনকালে জমা দিবলৈ অলপ টানকৈয়ে কৈছিল। সেই কামবোৰ কৰি থাকোতেই নেটটো হঠাৎ নচলা হৈ গ’ল। নেট চলাৰ অপেক্ষাতে তেওঁ কম্পিউটাৰত চেভ হৈ থকা গেমটো খুলিছিলহে মাত্ৰ। তেনেকুৱাতে বাৰু মানুহজনী সোমাই আহিব পায়নে!\nকেঁচুৱাটো এহাতেৰে বুকুত সাৱটি তেওঁ আনখন হাতেৰে উপায় নাপায় কম্পিউটাৰটো অফ কৰি দিলে। বাপেকৰ অৱস্থাটো সি যেন খুব ভালদৰে বুজিব পাৰিছে। এখন হাতেৰে সি দেউতাকৰ গালত তাৰ দুই তিনিটা সৰু সৰু আঙুলি লগাই অলপ মৰম কৰি দিলে। দেউতাকেও তাৰ মুখখন দেখি বুকুত সাৱটি চুমা দুটা খাই লাহেকৈ বিচনাখনত শুৱাই দিলে। ভৰি দুটা মাৰি, হাঁহি হাঁহি সি উবুৰি খাই গোটেই বিচনাখনত বাপেকৰ সৈতে খেলি খেলি অলপো আমনি নকৰাকৈ এসময়ত টোপনি গ’ল!\nতাৰ কাণ্ড দেখি বাপেকেও চিন্তা কৰিলে।\nইয়াক মাকে কিয় বাৰু ইমানকৈ গালি পাৰে! গালি পৰা কামচোন সি তেওঁৰ লগত এইখিনি সময়ত একোকে নকৰিলে!\nলাহেকৈ পানী কাপোৰখন বিচনাৰ মাজত পাৰি তাৰ ওপৰত কাপোৰ এখন দি তেওঁ ল’ৰাটোক ভালকৈ শুৱাই দিলে।\nমানুহগৰাকীয়ে তেতিয়ালৈকে ভোৰভোৰাই ভোৰভোৰাই পাকঘৰত কাম কৰি আছিল। তেওঁৰ ভোৰভোৰণিৰ শব্দবোৰ মানুহজনৰ কোঠাটোলৈকে শুনা গ’ল।\n« মূৰ্খ পণ্ডিত (মূল কাহিনী:- সন্তোষ মাহাতু ) – অনুবাদ:পূৰ্বী কটকী\nপ্ৰেম আৰু ৰ’দালিৰ কবি হীৰেন ভট্টাচাৰ্য — চাহিন জাফ্ৰি »\nবৰ সুন্দৰ হৈছে লিখনীটো নাজিয়া।পঢ়ি ভাল লাগিল।


China Archives - Factcrescendo Assamese\nএইখন শেহতীয়াকৈ লাডাখত চীন-ভাৰত সংঘৰ্ষত মৃত্যুবৰণ কৰা চীনা সৈন্যৰ তালিকা নহয়!\nJune 22, 2020 June 22, 2020 Manjori BorkotokyLeaveaComment on এইখন শেহতীয়াকৈ লাডাখত চীন-ভাৰত সংঘৰ্ষত মৃত্যুবৰণ কৰা চীনা সৈন্যৰ তালিকা নহয়!\nফেচবুক লিংক । সংৰক্ষিত লিংক শেহতীয়াকৈ লাডাখৰ গলৱান উপত্যকাত চীনা আৰু ভাৰতীয় সৈন্যৰ মাজত হোৱা সংঘৰ্ষত ভাৰতৰ ২০ গৰাকী সেনা জোৱানৰ মৃত্যু হৈছে । দুয়োখন দেশৰ মাজত পৰিস্থিতি যথেষ্ট উত্তেজনা পূৰ্ণ হৈ আছে । সংঘৰ্ষত চীনৰ ফালৰ সৈন্যৰ হতাহতিৰ বিষয়ে কোনো তথ্য বৰ্তমানলৈকে ৰাজহুৱা কৰা হোৱা নাই । এনে সময়তে ছচিয়েল মিডিয়াত এই বিষয়ে বিভিন্ন […]\nপুৰণি ভিডিঅ’ এটা শেহতীয়াকৈ ছিক্কিমৰ ভাৰত-চীন সীমান্তত দুই দেশৰ জোৱানৰ মাজত হোৱা সংঘৰ্ষৰ ভিডিঅ’ বুলি প্ৰচাৰ কৰা হৈছে!\nMay 12, 2020 May 12, 2020 Manjori BorkotokyLeaveaComment on পুৰণি ভিডিঅ’ এটা শেহতীয়াকৈ ছিক্কিমৰ ভাৰত-চীন সীমান্তত দুই দেশৰ জোৱানৰ মাজত হোৱা সংঘৰ্ষৰ ভিডিঅ’ বুলি প্ৰচাৰ কৰা হৈছে!\nসংৰক্ষিত লিংক সম্প্ৰতি ছচিয়েল মিডিয়াৰ জৰিয়তে এক বিশেষ ভিডিঅ’ ভাইৰেল হৈ পৰিছে য’ত আমি কিছু সৈন্য বাহিনীৰ লোকক বাক বিতণ্ডাত লিপ্ত হোৱা দেখিছোঁ । দাবী কৰা হৈছে যে এইটো শেহতীয়াকৈ ছিক্কিমৰ ভাৰত-চীন সীমান্তত দুই দেশৰ জোৱানৰ মাজত হোৱা সংঘৰ্ষৰ ভিডিঅ’ হয় । উক্ত ভিডিঅ’টো বৰপিপাল মিউজিক নামৰ এটা ফেচবুক পে’জৰ পৰা ১০ মে’, ২০২০ তাৰিখে […]\nক’ৰনা ভাইৰাছ চীনৰ এক বায়’এটেক হয় আৰু এই সংক্ৰান্তত এজন বষ্টন ইউনিভাৰ্চিটিৰ প্ৰফেছৰক আটক কৰা হৈছে বুলি ভাইৰেল হোৱা মেছেজটো ভুৱা হয়!\nApril 8, 2020 April 8, 2020 Manjori Borkotoky\nচীন দেশৰ ৱুহান নামৰ ঠাইখনৰ পৰা সংক্ৰমিত হোৱা ক’ৰনা ভাইৰাছ ৰোগে ধীৰে ধীৰে বিশ্বৰ বিভিন্ন দেশলৈ বিয়পি পৰিছে । এই বীজাণুৰ আক্ৰমণৰ ফলত চীনত তিনিহেজাৰতকৈ অধিকৰ মৃত্যু হৈছে আৰু হাজাৰ হাজাৰ মানুহ আক্ৰান্ত হৈছে । সমগ্ৰ বিশ্বতে এতিয়ালৈকে মুঠ ৮২ হাজাৰতকৈও অধিক মানুহৰ এই ভাইৰাছৰ আক্ৰমণৰ ফলত মৃত্যু হৈছে আৰু লাখ লাখ মানুহ আক্রান্ত হৈ […]\nচীনত আৰক্ষী আৰু চিকিৎসা কৰ্মীয়ে ক’ৰনা ভাইৰাছত আক্ৰান্ত ব্যক্তিক ৰাস্তাৰ পৰা এনেদৰে আটক কৰা নাই!\nMarch 3, 2020 March 23, 2020 Manjori BorkotokyLeaveaComment on চীনত আৰক্ষী আৰু চিকিৎসা কৰ্মীয়ে ক’ৰনা ভাইৰাছত আক্ৰান্ত ব্যক্তিক ৰাস্তাৰ পৰা এনেদৰে আটক কৰা নাই!\nফেচবুক পোষ্ট | সংৰক্ষিত পোষ্ট চীন দেশৰ ৱুহান নামৰ ঠাইখনৰ পৰা সংক্ৰমিত হোৱা ক’ৰনা ভাইৰাছ ৰোগে সম্প্ৰতি সমগ্ৰ দেশখনকে ছানি ধৰিছে আৰু ধীৰে ধীৰে এই ৰোগ বিশ্বৰ বিভিন্ন দেশলৈ বিয়পি পৰিছে । চীন দেশত ইতিমধ্যে জৰুৰী কালিন অৱস্থা ঘোষনা কৰা হৈছে । এই বীজাণুৰ আক্ৰমণত ৰোগত ভুগি চীনত তিনিহেজাৰতকৈ অধিকৰ মৃত্যু হৈছে আৰু হাজাৰ হাজাৰ […]\nবিশ্ব স্বাস্থ্য সংস্থা আৰু ভাৰত চৰকাৰে হোলীৰ সময়ত চীনা সামগ্ৰী ব্যৱহাৰ কৰিবলৈ মানা কৰি এই সাৱধানবাণী প্ৰকাশ কৰিছে নেকি?\nFebruary 25, 2020 March 23, 2020 Manjori BorkotokyLeaveaComment on বিশ্ব স্বাস্থ্য সংস্থা আৰু ভাৰত চৰকাৰে হোলীৰ সময়ত চীনা সামগ্ৰী ব্যৱহাৰ কৰিবলৈ মানা কৰি এই সাৱধানবাণী প্ৰকাশ কৰিছে নেকি?\nচীন দেশৰ ৱুহান নামৰ ঠাইখনৰ পৰা সংক্ৰমিত হোৱা ক’ৰনা ভাইৰাছ ৰোগে সম্প্ৰতি সমগ্ৰ দেশখনকে ছানি ধৰিছে আৰু ধীৰে ধীৰে এই ৰোগ বিশ্বৰ বিভিন্ন দেশলৈ বিয়পি পৰিছে । চীন দেশত ইতিমধ্যে জৰুৰী কালিন অৱস্থা ঘোষনা কৰা হৈছে । এই বীজাণুৰ আক্ৰমণত ৰোগত ভুগি চীনত দুহেজাৰতকৈ অধিকৰ মৃত্যু হৈছে আৰু হাজাৰ হাজাৰ মানুহ আক্ৰান্ত হৈ আছে । […]\nচীন চৰকাৰে ক’ৰনা ভাইৰাছত আক্রান্ত ২০০০০ নাগৰিকক হত্যা কৰিবলৈ অনুমতি দিবলৈ ছুপ্ৰীম কোৰ্টৰ ওচৰত আবেদন জনাইছে নেকি?\nFebruary 10, 2020 March 23, 2020 Manjori BorkotokyLeaveaComment on চীন চৰকাৰে ক’ৰনা ভাইৰাছত আক্রান্ত ২০০০০ নাগৰিকক হত্যা কৰিবলৈ অনুমতি দিবলৈ ছুপ্ৰীম কোৰ্টৰ ওচৰত আবেদন জনাইছে নেকি?\nচীন দেশৰ ৱুহান নামৰ ঠাইখনৰ পৰা সংক্ৰমিত হোৱা ক’ৰনা ভাইৰাছ ৰোগে সম্প্ৰতি সমগ্ৰ দেশখনকে ছানি ধৰিছে আৰু ধীৰে ধীৰে এই ৰোগ বিশ্বৰ বিভিন্ন দেশলৈ বিয়পি পৰিছে । চীন দেশত ইতিমধ্যে জৰুৰী কালিন অৱস্থা ঘোষনা কৰা হৈছে । এই বীজাণুৰ আক্ৰমণত ৰোগত ভুগি চীনত পাঁচশজনতকৈ অধিকৰ মৃত্যু হৈছে আৰু লাখতকৈ অধিক মানুহ আক্ৰান্ত হৈ আছে । […]\nএইটো শেহতীয়াকৈ চীনত ক’ৰনা ভাইৰাছে বিধ্বংসী ৰূপ লোৱাৰ পাছত গাহৰি নিধন প্ৰক্ৰিয়াৰ ভিডিঅ’ নহয়!\nFebruary 8, 2020 March 23, 2020 Manjori BorkotokyLeaveaComment on এইটো শেহতীয়াকৈ চীনত ক’ৰনা ভাইৰাছে বিধ্বংসী ৰূপ লোৱাৰ পাছত গাহৰি নিধন প্ৰক্ৰিয়াৰ ভিডিঅ’ নহয়!\nফেচবুক পোষ্ট | সংৰক্ষিত পোষ্ট চীন দেশৰ ৱুহান নামৰ ঠাইখনৰ পৰা সংক্ৰমিত হোৱা ক’ৰনা ভাইৰাছ ৰোগে সম্প্ৰতি সমগ্ৰ দেশখনকে ছানি ধৰিছে আৰু ধীৰে ধীৰে এই ৰোগ বিশ্বৰ বিভিন্ন দেশলৈ বিয়পি পৰিছে । চীন দেশত ইতিমধ্যে জৰুৰী কালিন অৱস্থা ঘোষনা কৰা হৈছে । এই বীজাণুৰ আক্ৰমণত ৰোগত ভুগি চীনত পাঁচশজনতকৈ অধিকৰ মৃত্যু হৈছে আৰু লাখতকৈ অধিক […]\nএইটো ৱুহান ক’ৰোনা ভাইৰাছৰ উৎপত্তি স্থল চীনৰ ৱুহান বজাৰৰ ভিডিঅ’ নহয়!\nJanuary 30, 2020 March 23, 2020 Manjori BorkotokyLeaveaComment on এইটো ৱুহান ক’ৰোনা ভাইৰাছৰ উৎপত্তি স্থল চীনৰ ৱুহান বজাৰৰ ভিডিঅ’ নহয়!\nফেচবুক পোষ্ট | সংৰক্ষিত পোষ্ট চীন দেশৰ ৱুহান নামৰ ঠাইখনৰ পৰা সংক্ৰমিত হোৱা ক’ৰোনা ভাইৰাছ ৰোগে সম্প্ৰতি সমগ্ৰ দেশখনকে ছানি ধৰিছে আৰু ধীৰে ধীৰে এই ৰোগ বিশ্বৰ বিভিন্ন দেশলৈ বিয়পি পৰিছে । চীন দেশত ইতিমধ্যে জৰুৰী কালিন অৱস্থা ঘোষনা কৰা হৈছে । এই বীজাণুৰ আক্ৰমণত ৰোগত ভুগি চীনত ১০৬জনতকৈ অধিক মৃত্যু হৈছে আৰু হাজাৰতকৈ অধিক […]\nভাৰতৰ স্বাস্থ্য মন্ত্ৰালয়ে কৰ’ণা ভাইৰাছৰ পৰা বাছি থাকিবলৈ ডিঙি তিয়াই ৰাখিবলৈ আৰু ঠাণ্ডা বস্তু খোৱা পৰিহাৰ কৰিবলৈ কোনো নিৰ্দেশনা দিয়া নাই!\nJanuary 28, 2020 March 23, 2020 Manjori BorkotokyLeaveaComment on ভাৰতৰ স্বাস্থ্য মন্ত্ৰালয়ে কৰ’ণা ভাইৰাছৰ পৰা বাছি থাকিবলৈ ডিঙি তিয়াই ৰাখিবলৈ আৰু ঠাণ্ডা বস্তু খোৱা পৰিহাৰ কৰিবলৈ কোনো নিৰ্দেশনা দিয়া নাই!\nকৰ’ণা ভাইৰাছ নামৰ এক বীজাণু প্ৰথমবাৰৰ বাবে চীন দেশত চিনাক্ত হৈছে আৰু ইয়াৰ পাছতেই চীন দেশত জৰুৰী কালিন ঘোষনা কৰা হৈছে । ইতিমধ্যে এই বীজাণুৰ আক্ৰমণত ৰোগত ভুগি চীনত ১০৬জনৰ মৃত্যু হৈছে আৰু হাজাৰতকৈ অধিক মানুহ আক্ৰান্ত হৈ আছে । ভাৰতত ১০০জন পৰ্যবেক্ষণত ৰখা হৈছে আৰু ছচিয়েল মিডিয়াত কৰ’ণা ভাইৰাছৰ বিষয়ে না না বাতৰি আৰু […]


লেতেৰা গোৱালপাৰা চহৰ, প্ৰধান মন্ত্ৰীৰ প্ৰতি এক ইতিকিং : আছু সভাপতি\nগোৱালপাৰা , June 18, 2019 10:10 am\nবিগত কেইবাদিনো ধৰি পৰিস্কাৰ নকৰাকৈ থকা গোৱালপাৰা চহৰৰ নতুন বজাৰৰ এই স্থানত পৰি ৰৈছে জাৱৰৰ দ'ম। ফটো : নৰ্থইষ্ট নাও\nগোৱালপাৰা চহৰত স্বচ্ছ ভাৰত অভিযান এক প্ৰহসনত পৰিণত হৈছে।\nসদৌ অসম ছাত্ৰ সন্থাৰ (আছু) সভাপতি দীপাংক নাথে গোৱালপাৰা চহৰখনত কদৰ্যময় পৰিৱেশ সৃষ্টি হ’বলৈ দিয়া বাবে গোৱালপাৰা পৌৰসভা পৰিষদক তীব্ৰ সমালোচনা কৰে।\nসোমবাৰে গোৱালপাৰা চহৰত সাংবাদিকৰ আগত আছুৰ সভাপতি নাথে গোৱালপাৰা চহৰৰ প্ৰতি ৰাজ্য চৰকাৰৰ অৱহেলাক দোষাৰোপ কৰি স্বচ্ছ ভাৰত অভিযানৰ দৰে প্ৰধান মন্ত্ৰী নৰেন্দ্ৰ মোদীয়ে নিজেই আৰম্ভ কৰা ব্যাপক প্ৰচাৰিত এক কাৰ্যসূচীত চৰকাৰৰ তথাকথিত সফলতাৰ সন্দৰ্ভত প্ৰশ্ন কৰে।\n‘’যদি ৰাজ্যখনৰ চহৰ এখনত এনেধৰণৰ অৱস্থা হয়, তেতিয়াহ’লে চৰকাৰ আৰু পৌৰসভাৰ অস্তিত্ব ক’ত? এয়া প্ৰধান মন্ত্ৰী আৰু তেওঁৰ স্বচ্ছ ভাৰত অভিযান কাৰ্যসূচীৰ প্ৰতি এক ইতিকিং। মই অসমৰ মুখ্য মন্ত্ৰীক বিনম্ৰভাৱে অনুৰোধ জনাইছো যাতে গোৱালপাৰা পৌৰসভাই সন্মুখীন হোৱা সমস্যাৰ ক্ষেত্ৰত হস্তক্ষেপ কৰে আৰু চাফাই কৰ্মী তথা কৰ্মচাৰীৰ দৰমহা বন্ধ হৈ থকাৰ দৰে সমস্যাবোৰৰ সমাধান কৰে,’’-নাথে কয়।\nগোৱালপাৰা পৌৰসভা পৰিষদৰ চাফাই কৰ্মীসকলে তেওঁলোকৰ ১২ মাহ ধৰি বন্ধ হৈ থকা দৰমহা মুকলি কৰি দিয়াৰ দাবীত প্ৰতিবাদ সাৱ্যস্ত কৰি আহিছে যাৰ বাবে চহৰখনৰ পৰিচ্ছন্নতা বাধাগ্ৰস্ত হৈছে। বৰ্তমান চহৰখনৰ য’তে ত’তে জাবৰৰ দ’ম দেখিবলৈ পোৱা যায়।\nটীকাকৰণৰ প্রথম দিনটোতেই দেশত ৬৪জন স্বাস্থ্যকৰ্মীৰ দেহত পাৰ্শ্ব প্ৰতিক্ৰিয়া!\nজাগুনত ড্ৰাগছৰ বিৰুদ্ধে আৰক্ষীৰ অভিযান, এজনক গ্ৰেপ্তাৰ


জন্ম দিনৰ দিনা সৰ্বত্ৰ প্ৰশ্নঃ ক’ত হেৰাল মোডীৰ এশ স্মাৰ্ট চিটি কিম্বা সহস্ৰাধিক আদৰ্শ গাওঁ? - The Cross Current\nজন্ম দিনৰ দিনা সৰ্বত্ৰ প্ৰশ্নঃ ক’ত হেৰাল মোডীৰ এশ স্মাৰ্ট চিটি কিম্বা সহস্ৰাধিক আদৰ্শ গাওঁ?\nআজি প্ৰধানমন্ত্ৰী নৰেন্দ্ৰ মোডীৰ জন্মদিন। বিজেপিৰ আটাইতকৈ ডাঙৰ ইভেণ্ট এইটো। হেৰুওৱা জনপ্ৰিয়তা ঘূৰাই আনিবলৈ আৰু লাহে লাহে ৰাইজৰ পৰা বিচ্ছিন্ন হোৱা সম্পৰ্ক জোৰা লগাবলৈ মোডীৰ জন্ম দিনটোক বিজেপিয়ে হাথিয়াৰ হিচাপে লৈছে। এইখিনি কথা আজি আৰু নতুন হৈ থকা নাই। ভাৰতৰ নাগৰিকে এই কথাবোৰ বুজি পাইছে কিন্তু মোডীৰ জন্ম দিনটোত ভাৰতবাসীৰ মনত কেইটামান প্ৰশ্নৰ উদয় হৈছে। সকলোৱে আশা কৰিছে আজিৰ দিনটোত প্ৰধানমন্ত্ৰী মোডী বা বিজেপিয়ে ইয়াৰ উত্তৰ দিব। প্ৰথম প্ৰশ্নটো হল ২০১৪ চনত প্ৰধানমন্ত্ৰী হিচাপে দায়িত্ব লোৱাৰ পাছত নৰেন্দ্ৰ মোদীয়ে বিজেপিৰ সাংসদ সকলৰ প্ৰতি এটা নিৰ্দেশনা দিছিল। সেই নিৰ্দেশনাটোৱে দেশৰ নাগৰিকৰ মনত আশাৰ সঞ্চাৰ কৰিছিল। সকলোৱে ভাৱিছিল যে এইবাৰ কিবা এটা হব। পিছে হল নে নাই সেইটো জনাৰ আগতে আপুনি জানিব লাগিব প্ৰধানমন্ত্ৰী নৰেন্দ্ৰ মোডীয়ে দিয়া নিৰ্দেশনাটো কি আছিল? তেঁও দিয়া নিৰ্দেশনাটো আছিল যে বিজেপি সাংসদ সকলে প্ৰতিবছৰে নিজ সমষ্টিত এখনকৈ আদৰ্শ গাঁও গঢ়ি তুলিব। অৰ্থাৎ এজন সাংসদে ৫ বছৰত ৫ খন আদৰ্শ গাঁও গঢ় দিব। এতিয়া আপুনিয়েই কওঁকচোন অসমৰ পৰা লোকসভালৈ নিৰ্বাচিত হোৱা ৭ গৰাকীকৈ সাংসদে গঢ় দিয়া ৩৫ খন আদৰ্শ গাঁও কত হেৰাল? বিজয়া চক্ৰৱৰ্তী, সৰ্বানন্দ সোনোৱাল, আৰ পি শৰ্মা, ৰমেন ডেকা, ৰাজেন গোঁহাই, কামাখ্যা প্ৰসাদ তাচা আৰু ৰামেশ্বৰ তেলী এই ৭ গৰাকী বিজেপি সাংসদে প্ৰধানমন্ত্ৰী মোডীৰ আদৰ্শ গাঁও গঢ়াৰ আঁচনি খন ৰূপায়ন কৰিলে জানো? আমি জনাত অসমৰ সাংসদ সকলেই নহয় বিজেপিৰ অন্য ৰাজ্যৰ সাংসদেও আদৰ্শ গাওঁ গঢ়াৰ আঁচনি খন ৰূপায়ন কৰিব লাগে বুলি প্ৰয়োজন অনুভৱ নকৰিলে। দেখাত আদৰ্শ গাঁৱৰ এই আঁচনিখন খুব সুন্দৰ আৰু দূৰদৰ্শী। কিন্তু প্ৰধানমন্ত্ৰী মোডীয়েও এবাৰ হলেও তেঁওৰ সাংসদ সকলে তেওঁ দিয়া দায়িত্ব পালন কৰিলে নে নাই সেয়া পৰ্যবেক্ষণ নকৰিলে। আচলতে গোটেই ঘোষণাটোৱেই আছিল জনসাধাৰণক চমক দিয়াৰ বাবে। ২০১৯ চনত মোডী দ্বিতীয়বাৰৰ বাবে প্ৰধানমন্ত্ৰী নিৰ্বাচিত হোৱাৰ পিছতো এই আঁচনিখনক লৈ কোনো মন্তব্য নকৰিলে। সকলো মানুহক সকলো সময়ৰ বাবে চমক দি মূৰ্খ সাজিব নোৱাৰি। আদৰ্শ গাঁৱৰ দৰে প্ৰধানমন্ত্ৰী নৰেন্দ্ৰ মোডীয়ে ভাৰতত ১০০ খন স্মাৰ্ট চিটি নিৰ্মাণৰ কথা ঘোষণা কৰিছিল। স্মাৰ্ট চিটি আঁচনিৰ ব্যাপকভাৱে প্ৰচাৰ চলোৱা হৈছিল। গুৱাহাটীকো এই আঁচনিৰ অধীনত সামৰি লোৱা হব বুলি ঘোষণা কৰাৰ পিছত বিজয়া চক্ৰৱৰ্তীয়ে গুৱাহাটীৰ ৰাজপথত সমদল বাহিৰ কৰিছিল। গুৱাহাটী স্মাৰ্ট চিটি নহল কিন্তু বিজেপিৰ লক্ষ্য পূৰণ হল। তেওঁলোকে জনসাধাৰণৰ পৰা ঠিকেই ভোট আদায় কৰিলে। স্মাৰ্ট চিটি হিচাপে গুৱাহাটী এনে পৰ্যায়ত আছে যে এতিয়া ইয়াত জাৱৰ পেলাবলৈ এডোখৰ ঠাইৰ অভাৱ। জন্মদিনৰ প্ৰাক মুহূৰ্তত প্ৰধানমন্ত্ৰীৰ প্ৰতি অসমৰ সচেতন মহলৰ এটাই প্ৰশ্ন – অসমৰ আদৰ্শ গাঁও কেইখনৰ নামকেইটা ৰাজহুৱা কৰিব লাগে আৰু গুৱাহাটী স্মাৰ্ট চিটি প্ৰকল্পত কিয় মামৰ লাগিল তাৰ উত্তৰ লাগে!\nপ্ৰাক্তন IAS বিষয়া হৰ্ষ মান্দেৰৰ বাসগৃহ আৰু কাৰ্যালয়ত EDৰ অভিযানঃ মান্দেৰৰ পক্ষত কোন কোন?


নদী-বান্ধঃ বাস্তৱ বনাম ৰাজনীতি | Xahitya.Org\nby সাহিত্য ডট অৰ্গ\tJanuary 14, 2015 1 comment\n(মন্তব্য-আলোচনাসমূহ কোনো সম্পাদনা নকৰাকৈ প্ৰকাশ কৰা হৈছে)\nঅগ্নিভ দত্ত: ভাৰতীয় সভ্যতা সংস্কৃতিত নৈৰ গুৰুত্ব অসীম । এই নৈৰ বুকুতেই লালিত পালিত হৈ আমাৰ সভ্যতাই বিশ্ব দৰবাৰত উজ্জ্বলি উঠিবলৈ সক্ষম হৈছিল। এই নৈবোৰৰ পাৰৰ পৰাই আধুনিক সমাজ একোখনে জন্ম লাভ কৰিছিল। সেইকাৰণেই এই নৈ সমূহ আমাৰ সভ্যতাৰ তথা আধুনিক সমাজ এখনৰ অভিন্ন অংগ । কিন্ত্ত সমাজৰ বিৱৰ্ত্তনৰ লগে লগে নৈ-পৰীয়া জীৱনে নৈৰ সীমাবদ্ধতা ভাঙি গঢ়ি তুলিলে ধৰিত্ৰীৰ বুকুত অসংখ্য নগৰ চহৰ । সলনি হ’ল মানুহৰ জীৱনশৈলী ।\nআধুনিক জীৱনৰ গতিশীলতাৰ বাবে লাগতিয়াল হৈ পৰিল বিভিন্ন উপাদান। তাৰেই এটা হ’ল বিদ্যুৎ , এই বিদ্যুতেই হৈ পৰিল আধুনিক জীৱনৰ চালিকা শক্তি । কিন্ত্ত এই বিদ্যুৎ শক্তি উৎপাদনৰ বাবে লাগিল কিছুমান উৎস । এই বিদ্যুৎ শক্তি উৎপাদনৰ উৎস সমুহ হ’ল- গেছ বা কয়লা ( ফছিল জাতীয় ইন্ধনৰ পৰা ), নিউক্লিয়াৰ নতুবা অন্য প্ৰাকৃতিক উৎস যেনে সলাৰ বা সূৰ্য্যৰ পোহৰ বা সৌৰ শক্তি, বতাহ আদি । তাৰোপৰি এই বিদ্যুৎ উৎপাদন কৰিব পাৰি আমাৰ নৈ অথবা জলাধাৰা সমূহৰ পৰা । দেশ এখনৰ মানদণ্ড নিৰ্ভৰ কৰে বিদ্যুৎ শক্তি উৎপাদনৰ যোগেদি । দেশৰ প্ৰগতিৰ মাপ কাঠি হয় এই অতি আৱশ্যকীয় বিদ্যুৎ উৎপাদন।\nভাৰতবৰ্ষৰ মুঠ জনসংখ্যা প্ৰায় ১২৫ কোটি। এই ১২৫ কোটি মানুহৰ বিপৰীতে আমাৰ দেশত বিদ্যুৎ উৎপাদন হয় প্ৰায় ২.৩ লাখ মেগাৱাট। আৰু বিদ্যুৎ উৎপাদনত আমাৰ দেশৰ স্থান বিশ্বৰ ভিতৰতে তৃতীয় । তাৰ তুলনাত ৪০ কোটি মানুহে বসবাস কৰা আমেৰিকাৰ বিদ্যুৎ উৎপাদন প্ৰায় ১১ লাখ মেগাৱাট আৰু ১৩০ কোটি মানুহৰ বিপৰীতে চীন দেশে উৎপাদন কৰে প্ৰায় ১৩ লাখ মেগাৱাট বিদ্যুৎ । এতিয়া আহো এই বিদ্যুৎ উৎপাদনৰ উৎস সমূহৰ কথালৈ,চীন দেশে প্ৰায় ৯ লাখ বিদ্যুৎ উৎপাদন কৰে কয়লা বা গেছ জাতীয় উৎসৰ যোগেদি ।আৰু প্ৰায় ৩ লাখ মেগাৱাট বিদ্যুৎ উৎপাদন কৰে হাইদ্ৰ পাৱাৰ বা নৈ –জলাধাৰ আদিৰ যোগেদি ।\nসেইদৰে আমেৰিকাৰ বিদ্যুৎ উৎপাদন কৰে মুলত কয়লা বা গেছ জাতীয় উৎসৰ যোগেদি আৰু উৎপাদন হয় প্ৰায় ৭.৫ লাখ মেগাৱাট আৰু নিউক্লেয়ৰ উৎসৰ পৰা প্ৰায় ১ লাখ মেগাৱাট । হাইড্ৰ’ প্ৰজেক্টৰ পৰা উৎপাদিত হয় প্ৰায় ৮০ হেজাৰ মেগাৱাট বিদ্যুৎ । তাৰ তুলনাত ভাৰতৰ বিলদ্যুৎ উৎপাদনৰ মুল উৎস সমুহ হ’ল- কয়লা বা গেছ জাতীয় ইন্ধনৰ পৰা প্ৰায় ১.৫ লাখ মেগাৱাট, নিউক্লিয়াৰ প্ৰজেক্টৰ পৰা ৬ হাজাৰ মেগাৱাট আৰু জলবিদ্যুৎ প্ৰকল্পৰ পৰা প্ৰায় ৪০ হাজাৰ মেগাৱাট বিদ্যুৎ উৎপাদন হয়। কিন্ত্ত আমাক চীন বা আমেৰিকা আদি দেশৰ লগত ফেৰ মাৰিব পৰা হ’বলৈ হ’লে বিদ্যুৎ উৎপাদন খৰতকীয়াকৈ বঢ়াব লাগিব ।\nএতিয়া কথা হ’ল বিদ্যুৎ উৎপাদন কৰিবলৈ হ’লে উৎপাদনৰ উৎসও থাকিব লাগিব পৰ্য্যাপ্ত পৰিমানে আৰু উৎপাদনৰ ব্যয় যিমান পাৰি সিমান কম কৰিব পাৰিলে ভাল হয়, বিশেষকৈ আমাৰ দৰে দুখীয়া দেশ এখনত। মূলত কয়লাই আমাৰ দেশৰ প্ৰধান ইন্ধন বিদ্যুৎ উৎপাদনৰ, কিন্ত্ত তাত আকৌ অসুবিধা কেইবাটাও ।\nভাৰতত লগাতকৈ কম উৎপাদন হয় কয়লা আৰু প্ৰাকৃতিক গেছ । বিভিন্ন ৰঙা ফিটাৰ মেৰ পেছত সোমাই ক’ল ইণ্ডিয়া নামৰ ৰাজহুৱা খণ্ডৰ কয়লা উৎপাদনকাৰী সংস্থাটোৱেও লগা ধৰণে কয়লা উৎপাদন কৰাত ব্যৰ্থ হৈছে। প্ৰাকৃতিক গেছৰ ক্ষেত্ৰটো একেই হৈছে, ৰিলায়েন্স নামৰ ব্যক্তিগত খণ্ডৰ উদ্যোগটোৱেও উৎপাদন সামৰ্থ অনুযায়ী কৰাত ব্যৰ্থ হৈছে বিভিন্ন কাৰণত। ইফালে উৎপাদিত গেছৰ মূল্য বৃদ্ধিৰ আবেদন জনায় আছে প্ৰাকৃতিক গেছ উৎপাদনকাৰী কোম্পানি কেইটাই।\nযদি চৰকাৰে গেছৰ মূল্য বৃদ্ধিত সন্মতি দিয়ে গেছক ইন্ধন হিচাবে লোৱা বিদ্যুৎ উৎপাদনৰ খৰছ যে বাঢ়িব সেইটো খাটাং ।এইবোৰ সমস্যাৰ ওপৰিও আমাৰ দেশত উৎপাদিত কয়লাৰ গুনগত মানও বৰ ভাল নহয় ।আমাৰ ইয়াৰ কয়লাৰ কেলৰিফিক ভেল্লু যথেষ্ঠ কম বিশ্বৰ আন ঠাইৰ উৎপাদিত কয়লাৰ তুলনাত। সেই কাৰণে বিদ্যুৎ উৎপাদনত লগা কয়লাৰ পৰিমানও বাঢ়ি যায়। তাতোতকৈ ডাঙৰ কথাটো হৈছে আমাৰ দেশৰ কয়লাত ছাইৰ (Ash)ৰ পৰিমান বৰ বেছি আৰু সেইকাৰণে আমাৰ দেশৰ কয়লাৰ পৰা পৰিবেশ প্ৰদূষণো বেছি হয় ।\nমুঠৰ ওপৰত কয়লাৰ পৰা উৎপাদিত বিদ্যুৎৰ চিত্ৰখন বৰ সুবিধাজনক নহয় । বৰ্ত্তমান নিউক্লিয়াৰ (পাৰমানৱিক) বিদ্যুৎ প্ৰকল্পৰ পৰিমানও যথেষ্ঠ কম আৰু সেইবোৰ প্ৰকল্পৰ প্ৰাথমিক নিৰ্মাণ কাৰ্য্যত খৰছৰ পৰিমান অতি বেছি লগতে জাপানৰ ফুৰছিমাত হোৱা দুৰ্ঘটনাৰ পাছত বিভিন্ন সংগঠনে লোৱা প্ৰতিবাদী কাৰ্য্যইও এই নিক্লিয়াৰ প্ৰজেক্ট বিলাকত বিধি পথালি লগাইছে। সেইদৰে সৌৰ শক্তি প্ৰকল্প বিলাকেও অনাগত দিন বোৰত এক গুৰুত্বপুৰ্ন ভুমিকা ল’ব সেইটো খাটাং । সম্পূৰ্ণ প্ৰদূষণ-মুক্ত এই প্ৰকল্প বিলাক আৰু সৌৰ শক্তিৰ সহায়ত বিদ্যুৎ উৎপাদন কৰিব পৰা যায়। সৌৰ শক্তিৰে চলা বিদ্যুৎ আহৰণৰ প্ৰযুক্তি বৰ উন্নত মানৰ হয় আৰু এই প্ৰযুক্তিত পাৰম্ভিক খৰছ বৰ বেছি লগতে উৎপাদন খৰছও বৰ বেছি। যদি তুলনা কৰা যায় সৌৰ শক্তিৰে উৎপাদিত বিজুলী শক্তিৰ দাম হয়তো প্ৰতি ইউনিটত প্ৰায় তিনি গুণমান বা তাতোতকৈও বেছি হব আন উৎসৰ পৰা উৎপাদিত বিজুলী শক্তিৰ তুলনাত ।\nতাৰোপৰি ভৌগলিক দিশৰ পৰা ভাৰতৰ কেইখনমান ঠাইহে ব্যৱসায়িক ভাৱে সৌৰশক্তিৰ উৎপাদন কেন্দ্ৰৰ প্ৰকল্পৰ বাবে উপযুক্ত। আৰু এই প্ৰযুক্তি এতিয়াও আৰু উন্নত হোৱাৰ থল আছে। তাৰমানে হ’ল আমাৰ দেশত শক্তি আহৰণৰ উৎস কিছুপৰিমানে সীমিত অথচ আমি ফেৰ মাৰিব লাগে চীন আৰু আমেৰিকাৰ দৰে মহাশক্তিৰ লগত । চৰকাৰে হিচাব কৰি দেখিলে যে দেশখনৰ জলসম্পদ সমূহৰ পৰা ইচ্ছা কৰিলে প্ৰায় ১ লাখ মেগাৱাট পৰিমানৰ বিদ্যুৎ উৎপাদন কৰিব পৰা যায় । এই জলাধাৰ সমূহৰ আকৌ বেছি ভাগেই আমাৰ উত্তৰ পুৰ্ব্বাচলত অৱস্থিত । এফালে প্ৰচুৰ সম্ভাৱনাৰ এই অঞ্চল বিলাক আনফালে এই প্ৰকল্প বিলাকৰ পৰা হব পৰা ক্ষয় ক্ষতিৰ চিন্তাৰ মাজত এই প্ৰকল্প বিলাকৰ ভৱিষ্যত । এই প্ৰকল্পবোৰত কিছুমান বান্ধ বনাব লাগিব আৰু অসুবিধাটো হৈছে তাতেই ।\nবান্ধ হোৱা মানেই বান্ধ হ’ব লগা ঠাইৰ পৰা হয়তো উচ্ছেদ হ’ব সেই ঠাই খনত যুগ যুগ ধৰি বসবাস কৰি অহা এক বৃহৎ সংখ্যক বাসিন্দা। তাৰোপৰি হয়তো পৰিবেশৰ ওপৰতো বিভিন্ন ধৰনে বিৰুপ প্ৰভাব পেলাব । কিন্ত্ত সেই বুলিয়েই জানো পৃথিৱীৰ অনান্য ঠাইত বান্ধ বনোৱা নাই । অকল আমেৰিকাতে সৰু বৰ আদি কৰি বিভিন্ন প্ৰকাৰৰ প্ৰায় ৫০০০০ ৰৰো ওপৰৰ বান্ধ আছে । আনকি ৫০ টাৰো বেছি বৃহৎ বান্ধ তথা বিদ্যুৎ উৎপাদন কৰা প্ৰকল্প (২০০০ মেগাৱাটৰ ওপৰ বিদ্যুৎ উৎপাদনৰ ক্ষ্মতা এটা প্ৰকল্পৰ) পৃথিৱীৰ বিভিন্ন ঠাইত বৰ্ত্তমান উপলব্ধ তাৰোপৰি আন প্ৰায় ৩০ টাৰো ওপৰৰ বৃহৎ বান্ধ তথা বিদ্যুৎ প্ৰকল্প নিৰ্মিয়মান অৱস্থাত আছে পৃথিৱীৰ বিভিন্ন প্ৰান্তত ।\nউল্লেখযোগ্য কথাটো হ’ল নতুনকৈ নিৰ্মাণ কাৰ্য্য চলি থকা বান্ধবোৰৰ আকৌ বেছি ভাগেই হ’ল চীন দেশৰ । তাৰে “থ্ৰি জৰ্জ” নামৰ ২২৫০০ মেগাৱাট বিদ্যুৎ প্ৰকল্পটোৱে উৎপাদনও আৰম্ভ কৰিছে ২০১৩ চনত ।তাৰোপৰি কানাডাৰ দৰে উন্নত দেশত প্ৰায় ৫০০ টাৰও ওপৰৰ জলবিদ্যুৎ প্ৰকল্পৰ পৰা প্ৰায় ৮০০০০ মেগাৱাট বিদ্যুৎ উৎপাদন হয় । আৰু অহা বিশবছৰত কানাডাই জলবিদ্যুৎ প্ৰকল্পত প্ৰায় ১২৫ বিলিয়ন মাৰ্কিন ডলাৰ খৰছ কৰাৰ পৰিকল্পনা কৰিছে (১ বিলিয়ন মাৰ্কিন ডলাৰ মানে প্ৰায় ৬০০০ কোটি ভাৰতীয় টকা)\nএইটো নোহোৱা নহয় যে এনেকুৱা বান্ধ বোৰৰ পৰা বিপদৰ আশংকা নথকা নহয়, কিন্ত্ত বিজ্ঞান তথা প্ৰযুক্তিৰ অগ্ৰগতিৰ লগে লগে সাম্ভাব্য বিপদৰ আশংকা সমূহক নিৰ্মূল কৰাৰ প্ৰযুক্তিও প্ৰয়োগ কৰা হয় । নদীবান্ধ এটা হ’ব লগা ঠাই দোখৰৰ পুংখানোপূংখ ভাৱে পৰীক্ষা কৰা হয় তাৰোপৰি বান্ধটো কেনেকুৱা হোৱা উচিত কিমান পানী ধৰি থোৱাৰ ক্ষমতা হ’ব কেনেকৈ ধৰি থোৱা হব, ভুমিকম্প হ’লে কেনেকুৱা প্ৰভাৱ পৰিব আদিকে ধৰি সকলো কথাই বৈজ্ঞানিক পদ্ধতিৰে বিভিন্ন ধৰণেৰে পৰীক্ষা কৰি চোৱা হয় তাৰ পাচতহে নিৰ্ম্মাণ কাৰ্য্যৰ অনুমতি দিয়া হয়। এইবোৰ কৰোতে আকৌ আন্তৰ্জাতিক মান নিৰুপিত পদ্ধতিহে প্ৰয়োগ কৰা হয় । গতিকে সকলো চালি যাৰি চোৱাৰ পাছত দেখা যায় নিৰ্ম্মাণ হ’ব লগা যিকোনো বান্ধেই যথেষ্ট পৰিমানে নিৰাপদ বুলিয়েই কব পাৰি ।\nবান্ধতো যেনিবা হ’লেই সুৰক্ষিত, কিন্ত্ত বান্ধটো হোৱাৰ লগে লগে বান্ধটো ধৰি ৰাখিব লগা পানী খিনিৰ পৰা জলাধাৰটোৰ জৈৱ বিচিত্ৰ্যৰ ওপৰত কেনে প্ৰভাৱ পৰিব ? সেইটোও অতি গভীৰ ভাৱে চাব লগা বিষয়। কিন্ত্ত গোটেই বিলাক কাম বৈজ্ঞানিক ভিত্তিত কৰিব পৰা যায় । কিন্ত্ত কেৱল ৰাজনৈতিক পাকচক্ৰত আচল কথা বিলাকত গুৰুত্ব নিদি ৰাজনৈতিক লাভা-লাভৰ চিন্তাত থাকিলে আমাৰ দৰে দুখীয়া দেশ এখনৰ উন্নতি কেনেকৈ হ’ব। ব্যক্তিগত ভাৱে এজন কাৰিকৰী লোক হিচাবে দেখো আমি কৰা প্ৰত্যেকটো কামৰেই বিশেষভাৱে পৰীক্ষা নিৰীক্ষা কৰি চোৱাৰ পাছতহে সেইটো প্ৰৱৰ্ত্তনেই কঁওক নিৰ্মাণেই কঁওক কৰিবলৈ আগবঢ়া হ’য় ।এইখিনিতে উল্লেখ কৰা ভাল হ’বযে জলবিদ্যুৎ প্ৰকল্প বিলাকৰ সফলতা বা বিফলতা বহু পৰিমানে নিৰ্ভৰ কৰে নিৰ্মান কাৰ্য্যত ব্যৱহৃত সামগ্ৰী তথা প্ৰযুক্তিৰ ওপৰত ।যদি ভালদৰে পৰীক্ষা কৰিচোৱা যায় যোৱাকেইদশক মানত এই বোৰ প্ৰকল্পৰ বিফলতাৰ পৰিমান যথেষ্ট কম হৈছে উন্নত প্ৰযুক্তিৰ উপযুক্ত ব্যৱহাৰৰ কাৰণে।\nতেলশোধনাগাৰেই কঁওক বা আন পেট্ৰ’কেমিকেল উদ্যোগবোৰ কাৰ্য্যগতভাবে একো একোটা বোমা সদৃশ বস্তু কিন্ত্ত এইবোৰ নিৰ্মাণ কৰাৰ আগতে ডিজাইনৰ পৰা আৰম্ভ কৰি নিৰ্মাণ কাৰ্য্যলৈ কেবাটাও ভাগত পুংখানুপুংখ ভাৱে চোৱাৰ পাছতহে তাক উৎপাদনৰ কাৰণে ব্যৱহাৰ কৰা হয় । সেইকাৰণেই এইবোৰ প্ৰকল্পৰ পৰা হ’ব পৰা বিপদৰ সম্ভাৱনা একেবাৰে কম। তেনেকৈয়ে এই বান্ধ আদিকে ধৰি জলবিদ্যুৎ প্ৰকল্প বিলাকৰো বিভিন্ন প্ৰকাৰেৰে অনুসন্ধান পৰীক্ষা নিৰিক্ষা চলাইহে প্ৰকল্প এটা বনাবলৈ সেউজ সংকেত দিয়া হয়।\nকিন্ত্ত বিগত কেইবা বছৰত আমি যি দেখিছো সেইয়া দেশ খনৰ আৰু বিশেষকৈ আমাৰ দৰে অনুন্নত ৰাজ্য এখনৰ কাৰণে একেবাৰেই ভালখবৰ নহয়।বৃহৎ বান্ধটো হব লাগে নে নেলাগে সেইটোত হয়তো ৰাইজৰ ভাল বেয়া হোৱাৰ চিন্তাতকৈও ৰাজনৈতিক ভাৱে কাৰ কিমান লাভা লাভ হব তাৰে অংক বেছি কৰা হয়। তাৰ এটা সৰু উদাহৰন- আমাৰ অসমত আজি কেবা বছৰ ধৰি বিদ্যুৎ সংকতে ৰাইজক বাৰুকৈয়ে জুৰুলা কৰি ৰাখিছে । চাহিদাতকৈ উৎপাদনৰ পৰিমান কম । তাকেলৈ দল সংগঠনৰ লগতে দেশৰ প্ৰধান ৰাজনৈতিক দল বি জে পিৰও ওজৰ আপত্তিৰ অন্ত নাই । চৰকাৰেও বিশেষ সৰু-সুৰা ইটো সিটোৰ লগতে সোৱনশিৰী প্ৰকল্প শেষ হলে চাহিদা অনুযায়ী বিদ্যুৎ পোৱা যাব বুলি শান্তনা লভাতেই নিজৰ দায়িত্ব শেষ বুলি বহি থাকিল।\nইফালে সেই বি জে পি দলটোৱেই আকৌ বান্ধ বিৰোধী অৱস্থান গ্ৰহণ কৰি চৰকাৰক বান্ধ নিৰ্মাণত যোৱা কেইবা বছৰ বিধি পথালি দি থাকিল । কিন্ত্ত সেই একেই বি জে পি দলে কেন্দ্ৰত চৰকাৰ গঠনৰ পাছত এই নদীবান্ধৰ কাম আৰম্ভ কৰাৰ ইংগিত দিছে । এতিয়া কথা হল যদি বি জে পিয়ে প্ৰকল্পটো লাগে বুলি এতিয়া অনুভৱ কৰিছে তেনে হলে জানো তেঁওলোকে ইমান দিন এই প্ৰকল্পৰ বিৰোধীতা কৰি সাধাৰণ জনগনক ভুল পথে পৰিচালিত কৰা নাই ।\nলগতে জানো এই প্ৰকল্পৰ উৎপাদন কাৰ্য্যত বিলম্ব ঘটাই ৰাইজক বিদ্যুৎ সংকটৰ পৰা মুক্ত হোৱাত বাধা দি থকা নাই ? এইটো কেৱল এটা সৰু উদাহৰণহে, আৰু এইয়া কেৱল বি জে পি য়েহে কৰে এনে নহয়। এই এনেকুৱা ৰাজনীতি কংগ্ৰেছকে ধৰি সকলোবোৰ ৰাজনৈতিক দলেই কৰি আহিছে । এনেকুৱাবিলাক কথাই হয়তো এই ৰাইজৰ বিশেষ ভাৱে লাভৱান নকৰে , কেৱল লাভৱান কৰিব ক্ষুদ্ৰ ৰাজনৈতিক আশা আকাংক্ষ্যাক এই দল তথা ইয়াৰ নেতা পালি নেতাসমূহৰ। উপকাৰিতা বা অপকাৰিতাৰ সঁচা মান নিৰূপিত হঁওক। দেশ তথা ৰাইজ সঁচা অৰ্থত লাভৱান হঁওক। গতিকে ক্ষুদ্ৰ ৰাজনৈতিক লাভা লাভৰ চিন্তাৰ পৰা বাহিৰলৈ আহি চৰকাৰ আৰু বিৰোধীৰ অৱস্থান গ্ৰহন কৰা দল সংগঠনে দেশৰ কাৰণে ভাল হোৱা কাম কৰাত জোৰ দিব লাগে । আশাকৰো বিৰোধিতা কেৱল ক্ষমতা দখলৰে আহিলা নহওঁক। লগতে আমাৰ বুদ্ধিজীৱি সকলো এইবোৰ বিষয়ত সাৱধানে মন্তব্য দিয়াৰ দৰকাৰ । আজি হীৰেণ গোঁহাই ডাঙৰীয়াৰ অসমীয়া প্ৰতিদিন কাকতত প্ৰকাশিত প্ৰবন্ধটোৰ হেডলাইনটো কোনোপধ্যেই দায়বদ্ধ বুদ্ধিজীৱিৰ যেন নালাগিল, এনেকুৱা হেডলাইন দুৰ্ভাগ্যজনক ।\n(বি: দ্ৰ: লিখক নদীবান্ধ বিশেষজ্ঞ নহয় কিন্ত্ত বিশেষজ্ঞ নোহোৱাকৈয়ে এচামে যেনেদৰে নদীবান্ধ তথা জলবিদ্যুৎ প্ৰকল্পৰ বিৰোধিতা কৰিছে তাকে দেখি তেল আৰু গেছ প্ৰকল্প তথা বিভিন্ন ৰিফাইনেৰি আদি বিপদজনক প্ৰকল্পৰ ডিজাইনৰ পৰা আৰম্ভ কৰি তাক চলোৱাৰ অভিজ্ঞতাৰ পৰা উৎসাহিত হৈ কথা খিনি লিখি উলিয়াইছো । লগতে এটা কথাও উল্লেখ কৰি থঁও মই নিজে দক্ষিণ আফ্ৰিকাত যত থাকো তাৰ পৰা মাথো কেইকিল মিটাৰ দুৰত ১০০০ মেগাৱাট (অসমৰ মুঠ বিদ্যুৎ উৎপাদনৰ প্ৰায় সমান) বিদ্যুৎ উৎপাদন কৰা নদী বান্ধ তথা বিদ্যুৎ উৎপাদন কৰা প্ৰকল্প এটা অৱস্থিত । বান্ধটো ১৯৮১ চনতে নিৰ্মিত আৰু বান্ধটোক কেন্দ্ৰ কৰি পৰ্য্যতন উদ্যোগকে ধৰি বিভিন্নতা উদ্যোগ গঢ়ি উঠিছে ।)\nৰক্তিম শৰ্মা: চিন্তাগধুৰ লেখা । আৰু বিদ্যুৎ উৎপাদনত আমাৰ দেশৰ স্থান বিশ্বৰ ভিতৰতে তৃতীয় । …বাপৰে, আমাৰ ইয়াৰ গাওঁবোৰত কেতিয়াও ভল্টেজে নাথাকে । তেনেহলে কোনে কি কৰে বিদ্যুতবোৰ ।\nমনোজ কুমাৰ মহন্ত: ধন্যবাদ দত্তদেউ| এনে ধৰনৰ লেখা (আলোচনা)এটা পঢ়িবলৈ বিচাৰি আছিলোঁ| আপোনাৰ কলমত পঢ়িব পাই সুখী হ’লোঁ| প্ৰকৃততে সৰ্বাত্মকভাৱে বান্ধৰ বিৰোধীতা কোনেওঁ কৰা নাছিল /নাই !বান্ধৰ পৰা হ’ব পৰা বিপদ সমূহক দূৰ কৰি বান্ধ বনাবলৈ আহ্বান /দাবী জনোৱা হৈছে| লগতে বান্ধৰ জৰিয়তে বানপানী সমস্যাটোও কিছু সমাধান হয়, সেইটো বিচৰা হৈছে| কিন্তু কৃত্তপক্ষ সেইখিনি কৰিবলৈ নাৰাজ| বুজি নাপাওঁ বিশেষজ্ঞ কমিটি বহাই কিয়, যদি সিদ্ধান্ত সমূহ মানিব বিচৰা নহয় ! হয়তো বান্ধৰ বৰ্তমানৰ অৱস্থিতিক (সাল সলনি নকৰা ) বিশেষজ্ঞ কমিটিয়ে গ্ৰীণ চিগনেল নিদিয়া পৰ্য্যন্ত বি. কমিটি গঠন কৰা ভাওঁনাখন চলি থাকিব! আৰু বোধকৰোঁ এইবাৰৰ খনেই তেনে গ্ৰীণ চিগনেল দিবই নেকি!! বান্ধৰ ইছ্যুত ভাজপাই যি খিনি ৰাজনীতি কৰিব পাৰে সেইখিনি কৰি দেখুৱালে| প্ৰশ্ন হ’ল ভাজপাই বিৰোধিতা কৰিলে বুলিয়েই বান্ধটো বনোৱা উচিত নহয় বা সমৰ্থন কৰিলে বুলিয়েই বনোৱা উচিত তেনে হ’ব নালাগে| চাব লাগে বান্ধৰ ক্ষেত্ৰত উঠা মূল প্ৰশ্নসমূহৰ এটা ন্যায় সংগত উত্তৰ তথা ব্যৱস্থা দিয়া হৈছেনে নাই|\nঅগ্নিভ দত্ত: মই আগতেই কৈছো মই নদী বান্ধ বিশেষজ্ঞ নহয় কিন্ত্ত মই এইটো কও প্ৰযুক্তিৰ যথেস্ট উন্নতি হৈছে ।আনকি চীনৰ “থ্ৰী জৰ্জ “প্ৰকল্পটোৰ ভৌগলিক অৱস্হানও অনুকুল নহয় কিন্ত্ত উন্নত প্ৰযুক্তিৰ উপযুক্ত প্ৰয়োগেৰে সেইয়া সম্ভৱ কৰি তোলা হৈছে । এন এইচ পি চি প্ৰতিস্ঠানটো বান্ধ বনোৱা আৰু জল বিদ্যূত প্ৰকল্প বনোৱা এটা নতুন প্ৰতিস্ঠান নহয় দশকযোৰা অভিগ্যতাৰে পুস্ট এক প্ৰতিস্ঠান ।গতিকে তেখেত বিলাকে বান্ধ সমন্ধত যি খিনি কৈছে তাকও শুনাটো আৱশ্যক ।মই ব্যক্তিগতভাৱে এই প্ৰকল্প হোৱাটো বিচাৰো ।\nএসময়ত তেজ দিলেও তেল নিদিও বুলি চিঞৰা অসমীয়াই জানি থোৱাটো ভাল আজিৰ দিনটোত অসমৰ তেলেৰে অসমৰ ৰিফাইনেৰী কেইটি চলাবলৈয়ে তেলে নোজোৰেগৈ ।\nৰক্তিম শৰ্মা: মই ভাবো অসম তথা উত্তৰ পূৱত যিমান খৰস্ৰোতা নৈ আছে ,বৃহত বান্ধৰ সলনি ক্ষুদ্ৰ ক্ষুদ্ৰ জলবিদ্যুত প্ৰকল্প স্থাপনে সমস্যাটো সমাধান কৰিব । সোৱনশিৰিৰ প্ৰকল্প হবলৈ দিয়া মানে অৰুণাচলৰ ১৬৪ টা বৃহত প্ৰকল্পত অনুমোদন কৰা । ভুটানৰ কুৰেশ্বিৰ দৰে মজলীয়া প্ৰকল্পই বেকীনৈৰ সুতি সলনি কৰি ভয়ংকৰ অৱস্থাৰ সৃষ্টি কৰিছিল । তাৰোপৰি ডাইন ষ্ট্ৰিম এফেক্টৰ সমস্যা সমাধান কৰিবলৈ পৰিকল্পিত নীতি থকাৰ লগতে অতি কমেও ৩৫ % শক্তি বিনামুলীয়াকৈ অসমক দিব লাগে, সংবিধান সংশোধন কৰি হলেওঁ ।\nৰক্তিম শৰ্মা: মহন্তদেউ , ১৬৪টা বৃহত বান্ধে একেলগে পানী এৰি দিলেই মহাবিনাশ হব । ভুটানৰ মাত্ৰ ৬০০ মগাৱাটৰ প্ৰকল্পৰ পানীয়ে নামনি অসমৰ যি ক্ষতি কৰিছিল নিজ চকুৰে দেখিছো । যদি সোৱনশিৰিৰ ভেত্ৰত কৰিবই লাগে বান্ধৰ উচ্চতা -আয়তন কমাই মজলীয়া আকাৰৰ কৰক আৰু বাকী ১৬৪টা ক্ষুদ্ৰ আকাৰৰ কৰক যাতে সাম্ভাব্য ক্ষতিৰ পৰিমাণ কমে । ভাৰতক চুপাৰ পাৱাৰ কৰিবলৈ গৈ অসমখন ধ্বংস হবলৈ দিয়াটো কিজানিসঠিক নহব । বাকী ৩৫% বা যিয়েই হওক সেয়া উপৰোক্ত নদীবান্ধৰ ক্ষেত্ৰত হওঁক ।\nঅগ্নিভ দত্ত: চীনৰ থ্ৰী জৰ্জ নামৰ 22500 মেগাৱাট সম্পন্ন প্ৰকল্পটোৰ ভূ তাত্তিক অৱস্হানও অনুকুল নাছিল কিন্ত্ত উন্নত প্ৰযুক্তিৰ প্ৰয়োগে তাকো সম্ভৱ কৰি দেখুৱাইছে ।\n1975 চনৰ চীনৰ বানকিয়াও প্ৰকল্পৰ অতি বিপৰ্য্যয়েই ইতিহাসৰ অন্যতম বিফলতা ।তাৰ পাছতেই হয়তো জনহানিৰ ফালৰ পৰা 1889 চনত আমেৰিকাৰ চাউথ ফৰ্ক ৰ বিফলতাই অন্যতম।\nপ্ৰতিম প্ৰতাপ বৰুৱা মালপাচাঁ বান্ধৰ ( Malpasset Dam) বিপৰ্য্যয়ো কম নাছিল।\nঅচিন্ত বৰঠাকুৰ: বৃহৎ নদীবান্ধৰ পৰা সামগ্ৰিকভাৱে হয়তো দেশৰ উন্নতি নিশ্চয় হ’ব, কিন্তু সেই “দেশ”ৰ ভিতৰত সম্ভবতঃ অসমক ধৰা হোৱা নাই। বান্ধটোৰ পৰা উৎপন্ন হ’বলগা বিদ্যুতৰ ১২শতাংশও কাষৰীয়া ৰাজ্য অসমে নাপায়। ইপিনে চীনে গঢ়া বান্ধৰ ফলত ব্ৰহ্মপুত্ৰৰ জলস্তৰ ইতিমধ্যে অৱনমিত হৈছেই বুলি বাতৰি ওলাইছে। ডিজাইন সম্বন্ধীয় ত্রুতি বাদ দিলেও জলস্তৰ নিম্নগামী হোৱাটোৱে কৃষি, জলবায়ুকে আদি কৰি জৈৱ বৈচিত্ৰৰ ওপৰতো কুপ্ৰভাৱ পেলোৱাৰ কথা চৰ্চিত হৈ আছে। বিশেষজ্ঞৰ নিৰপেক্ষ মতামত অহাৰ আগলৈকে এই বিষয়ে সমৰ্থন আগবঢ়োৱাত খোকোজা লাগে দেখোন। বিদ্যুতৰ যোগান নোপোৱা ৰাজ্যই আনক উন্নতি করিবলৈ সুবিধা দি নিজে বাসস্থান তথা কৃষিভূমিও এৰিবলগীয়া হ’লে আগলৈ তেওঁলোকক কোনে চাব !!\nপ্ৰতিম প্ৰতাপ বৰুৱা উত্তৰাঞ্চলৰ বিপৰ্য্যয়ো নদীবান্ধবোৰৰ কাৰণেই হৈছিল বুলি চৰকাৰেও ছুপ্ৰীম কৰ্টৰ সন্মুখত স্বীকাৰ কৰিছে। এনেধৰণৰ কিছুমান কাৰণতেই ভূমিকম্পপ্ৰৱণ অঞ্চলত বৃহৎ নদীবান্ধ নিৰ্মাণৰ বিৰোধিতা কৰো।\nমনোজ কুমাৰ মহন্ত: “সোৱণশিৰি নৈখনো যোৱা ৯৬বছৰৰ ভিতৰত (১৯১১-২০০৭)পূবৰ পৰা পশ্চিমলৈ ১৬ কি মি বেছি দূৰত্ব অতিক্ৰম কৰি আঁতৰি আহিছে| তাৰ অৱবাহিকা এটা বৃহৎ চৰিয়াৰ দৰে| তাৰ ওপৰত থকা তুলনামূলক ক্ষীণ পলসুৱা মাটিত হিমালয়ৰ কঠিন হেঁচা পৰিছে| এই হেঁচাৰ মাত্ৰা আধুনিক দ্বিমাত্ৰিক অধ্যয়নে সঠিকভাৱে নিৰ্ধাৰণ কৰিব পাৰে| এন এইচ পি চিয়ে চলোৱা এনে অধ্যয়নৰ ফলাফল বিশেষজ্ঞ কমিটীক জানিবলৈ দিয়া হোৱা নাই| বান্ধৰ অৱস্থানৰ এক কি মি দক্ষিণত আৰু পাঁচ কি মি পশ্চিমে দুটা ডাঙৰ চ্যুতিৰ (Fault) অৱস্থিতি অনুমান কৰা হৈছে শিলাস্তৰত| (বিশেষজ্ঞ কমিটীৰ প্ৰতিবেদন, দশম অধ্যায়, পৃষ্ঠা ১-৩)বিশেষজ্ঞ কমিটীয়ে স্পষ্টকৈ কৈছে যে এনে ভূ -তাত্ত্বিক আৰু ভূকম্পনবিশিষ্ট অৱস্থাত বৃহৎ বান্ধ নিৰ্মাণ কৰা অযুগুত| (বি. ক. প্ৰ., ২০. ৩. ১, প্ৰথম খণ্ড ১, ২ পৃষ্ঠা ১০)| সেয়ে বান্ধৰ আয়তন আৰু উৎপাদন ক্ষমতা হ্ৰাস কৰিবলৈ পৰামৰ্শ দিয়া হৈছে (ঐ)|… কিন্তু বি. ক. ৰ মতে বৃহৎ বান্ধটোৱে তেনে চাপ বা সংঘাত সহ্য কৰিব পাৰিলেও দুকাষত পাহাৰৰ অপেক্ষাকৃত দুৰ্বল শিলাস্তৰে নোৱাৰিব আৰু ফলত স্থানচ্যুত হোৱা বৃহৎ বান্ধৰ পত অনিৰ্বায্য| (ঐ, ২, পৃষ্ঠা ০২)|… সদন কমিটিৰ মতে বছৰি গড়ে ৪৪০ চে. মি. বৰষুণ হোৱা আৰু বাৰিষা সঘনে মেঘস্তুপ (cloud brust) হোৱা এই অঞ্চলত বিশেষকৈ পাৰ্বত্য অংশত বৃহৎ বান্ধটোত প্ৰবল চাপ সৃষ্টি কৰিব |এন এইচ পি চি য়ে কৈছে যে তেওঁলোকে এই পানী বান্ধৰ পৰা অপসাৰিত কৰিবলৈ জলনিৰ্গমন পথ নিৰ্মাণ কৰিছে |তেওঁলোকে পুৰণা অভিলেখ চাই সৰ্বোচ্চ পৰিমাণৰ ১২,০২৪ কিউমিকলৈ পানী আঁতৰোৱাৰ ব্যৱস্থা বান্ধৰ আৰ্হিৰ অন্তৰ্ভুক্ত কৰিছে |কিন্তু বি. ক.ৰ মতে ১৯৭১চনৰ জুলাইত নদীৰ বুকুৰে ২১,১৩০ কিউমেক পানী বৈ গৈছিল প্ৰাপ্ত অভিলেখ অনুযায়ী |অৰ্থাত বৃহৎ বান্ধৰ ওপৰত বৃষ্টিজনিত চাপ বিপদজ্জনক হোৱাৰ আশংকা আছে |” -নিবন্ধঃআমাৰ অসম, ১৯ ছেপ্তে. /২০১০, লেখক ড. হীৰেন গোহাঁই|\nপংকজ ঠাকুৰীয়া: ৩জৰ্জ বান্ধত যিসকল লোক ক্ষতিগ্ৰস্ত হবলগীয়া আছিল বা সম্ভাবনা আছিল তেওলোকৰ পুনসন্স্থাপনৰ বাবে কিমান টকা ধাৰ্য্য কৰা হৈছিল আৰু কেনেদৰে ক’ৰা হৈছিল সেইখিনি চালে বহুত কথা ওলাই পৰে। ৩ জৰ্জ বান্ধৰ বাহিৰেও চীন দেশে আৰু বহুতো বান্ধ নিৰ্মান কৰিছে। কিন্তু ভাৰতত য’ত ১৯৬৩ চনৰ ৫ এপ্ৰিলত ৮০ মিটাৰৰ বান্ধ নিৰ্মান কৰাৰ প্ৰকল্প আজিও ১২০, ১৩৭ আদি কৰি কেবল ৰাজনীতিৰ নাম কমোৱা চলি আছে তাত আমি কি আশা কৰিম? ৫৪৭ মিটাৰ (যিমান মনত আছে) মেইন নলা বনোৱাৰ পিছতো ২০০৪ চনৰ পিছতো চাব নলাসমূহ বানব নোৱাৰি কিবা মূৰ্তি বনাব যোৱা মানুহে দিয়া কথা সহজে লব নোৱাৰি। পৃথিবীৰ সকলো নদ আৰু হিমালয় অববাহিকাৰ নদৰ মাজত আকাশ পাতাল প্ৰাৰ্থক্য বুলি এজন ভূগোলৰ বিজ্ঞানীয়ে কৈছিল। ব্ৰাজিল আৰ্জেন্টিনা উৰুগুৱে আদি দেশতো বান্ধৰ বিপৰীতে নানান প্ৰতিবাদ হৈ আছে। ইয়াত দ্বিতীব বৃহত্বম বান্ধটো আছে। নিউক্লীয় শক্তি ক্ষেত্ৰত ফ্ৰান্স সকলোতকৈ আগবঢ়া। জাৰ্মানীত সকলো ৰিয়েক্টৰ বন্ধ কৰিবলৈ কোৱা হৈছে। আনকি মই নিজে কাম কৰা মাত্ৰ ৫০ মেগাৱাটৰ গবেষনাৰ ৰিয়েক্টৰ বন্ধ কৰাৰ নিৰ্দেশ আহিছে। সকলোৱে জনা গোপন কথা হ’ল ফ্ৰান্সত ব্যবহাৰ হোৱাৰ পিছৰ শক্তিৰ ৰিয়েক্টৰৰ ইন্ধনখিনি চীনৰক (synthetic rock)ৰ মাজত ভৰাই ক’ত দম কৰি ৰখা হৈছে আৰু তাৰ ফল কি হৈ আছে লাহে লাহে গম পোৱা গৈছে। সিদিনা অচিন্ত বৰঠাকুৰে এবিধ বেক্টেৰিয়াৰ কথা কৈছিল। সেয়াও কেবল পৰীক্ষমূলক স্তৰতে আছে। আমাৰ দেশত ঘৰৰ মুধচত লগোৱা সৌৰ শক্তি বা শক্তি বচাবৰ বাবে এল ই ডি আদিৰ বাবে চাবচিডী দিয়াৰ কথা কি হ’ল নাজানো। কেবল ৭৫০ মিটাৰ কেনেল টপ পেনেল বহুৱাই ডাঙৰ অংকৰ সপোন হৈ থাকিল চাগৈ। ঘৰুৱা খৰচৰ বাবে মাত্ৰ ১০% শক্তিহে ব্যবহাৰ হয় বুলি পাইছিলো। (প্ৰতিবেদনৰ পিডিএফ আছে বিচাৰি পোৱা নাই)। গতিকে বৃহৎ ঔদ্যোগিক ক্ষেত্ৰক নিজা বিদ্যুৎ উৎপাদনৰ বাবে বাধ্য কৰোৱাৰ ব্যবস্থা লব লাগে। ভাৰতৰ সকলো বিদ্যুৎ বিতৰকৰ অচল অবস্থা হয় কেবল ৰাজহুৱা খণ্ডই বিল নিদয়া বাবে। হাইড্ৰজেনফুৱেল চেল, দাই চেনচিটাইজদ চলাৰ চেল, হাইড্ৰজেন, মিথানলৰ ফুৱেল চেল এইবোৰলৈ এতিয়াও সময় আছে। তৃতীয় বিস্বক কয়লা ব্যবহাৰত বাধা দি কোনখন প্ৰথম বিশ্বৰ দেশে কয়লা ব্যবহাৰ কৰা নাই? আমি আজি সোৱনসিৰিৰ বান্ধৰ হব পৰা বিপদৰ কথা কৈছো বা তাৰ বাবে প্ৰতিবাদ কৰিছো। কিন্তু কথা হ’ল ভুপালৰ দৰে যদি দূৰ্ঘটনা ঘটে তেন্তে দুৰ্যোগৰ বাবে কিমান টকাৰ বাজেট আছে তেওলোকৰ? ৩ জৰ্জ বান্ধৰ দৰে ইমান দলৈ বান্ধৰ ভেটি বান্ধি আনকি ভেকুৱাম পাম্পেৰে চিৰামিকৰ মাজলৈ চিমেন্ট টানি তাক মজবুট বনাইছিল। চীন দেশে সেই বৃহৎ বান্ধ বনোৱাৰ আগতে সফলতাৰে বাকী বহুতো বান্ধ সাজিছিল । আমাৰ অসমত আজিলৈকে কোনটো বান্ধে দূৰ্যোগ অনা নাই। উত্ৰাখণ্ডৰ ঘটনাৰ বাবেও বান্ধক দোষ দি চৰকাৰে নিজেই প্ৰতিবেদন দিছে। দুৰ্যোগপীৰিত লোকৰ সাহাজ্যৰ পৰাও কেইটামান টকাৰ ঘোচ দি সাৰি যায়। ইমান কথা কলো। তথ্য একো দিয়া নাই। বহুতদিন আগতে এই বিষয়ে পঢ়িছিলো কিন্তু বৰ্তমান ব্যস্ত আছো বাবে দিব পৰা নাই, কিবা অলপ লিখা পৰি আছে। লগতে মোৰ পাকিস্থানী বন্ধু এজনে গোটেই পৃথিবীৰ বিকল্প শক্তিৰ পলিচীৰ ওপৰত গবেষনা কৰি আছে। তেওৰ লগত প্ৰায়ে আলোচনা কৰো। কেইমাহমান পিছত কিবা এটা ভালকৈ লিখিম। ৩ জৰ্জ বান্ধৰ এখন ভাল ডকুমেন্টৰী ইউটিউবত আছে। নদী বান্ধৰ বিষয়ে একো ভালকৈ নাজানো। কিন্তু তাৰ পলিচী পেৰালাইচিচ খোদ প্ৰধানমন্ত্ৰীৰ ৰাজ্যতে আছে। গতিকে দেখি শুনি তৎক্ষনাত আগবঢ়া উচিত নহয়। বৃহৎ সকলো প্ৰকল্প ইঞ্জিনিয়াৰ, ঠিকাদাৰ আৰু ৰাজনীতিবিদৰ আপোন কিন্তু ৰাইজৰ বাবে আপোন নহবও পাৰে।\nঅগ্নিভ দত্ত: পংকজ তোমাৰ কথাখিনিৰ লগত দ্বিমত নাই । মই খৰধৰ কৰিব কোৱা নাই যদিও এই প্ৰকল্পটো সম্ভৱত যোৱা ২০ বছৰ ধৰি পেপাৰে পত্ৰই শিৰোনামা দখল কৰি আছে । মই দুটামান কথা কৈছো লিখাটোত বা কমেন্টত তাৰে এটা হ’ল এই প্ৰকল্পটো টেকনিকেলতকৈ ৰাজনৈতিক ভাৱে ড্ৰিভেন প্ৰজেক্ট । আৰু মই কৈছোৱেই যে যিকোনো জল বিদ্যুৎ প্ৰকল্প তথা বান্ধ বিলাকৰ কাৰিকৰী সফলতা বা বিফলতা বহু পৰিমানে নিৰ্ভৰ কৰে নিৰ্মাণ কাৰ্য্যত ব্যৱহৃত সামগ্ৰী তথা উন্নত প্ৰযুক্তিৰ ওপৰত ।সেইকাৰনেই থ্ৰী জৰ্জৰ দৰে ভূতাত্বিক ভাৱে প্ৰতিকুল অৱস্থাত অৱস্থিত বান্ধও সফলভাৱে কমিছন কৰিবলৈ সক্ষম হৈছে ।উল্লেখযোগ্যযে থ্ৰী জৰ্জ প্ৰকল্পৰ বান্ধৰ ক্ষমতা তথা বিদ্যুৎ উৎপাদনৰ ক্ষমতা আমাৰ সোৱনশীৰি প্ৰকল্পতকৈ কেইবা গুনো বেছি । আৰু এটা কথাকৈ থও পৃথিৱীত বৰ্ত্তমান ৩০ টা মান বৃহৎ বা অতিবৃহৎ প্ৰকল্পৰ কাম চলি আছে আৰু তাৰে সৰহ সংখ্যকেই হ’ল চীন দেশত অৱস্থিত ।এই প্ৰকল্প সমূহ প্ৰায় ভাগেই আগন্ত্তক ৫ বছৰত কাৰ্য্যক্ষম হৈ উঠিব ।তোমাৰ পাকিস্থানী বন্ধুজনৰ ৰিপৰ্টোৰ বিষয়ে জানিবলৈ বাট চালো ।\nদেৱব্রত গগৈ: যেতিয়াই সোৱণশিৰি নদীবান্ধৰ ওপৰত আলোচনা কৰা দেখো বা আন কাকত-পত্ৰত কোনো প্ৰৱন্ধ পঢ়িবলৈ পাওঁ , বান্ধৰ সপক্ষেই হওক বা বিপক্ষেই হওক আলোচনা বা লেখাটোৰ শেষত প্ৰায়েই এই বাক্যটো পঢ়িবলৈ পাওঁ —- ” লিখক নদীবান্ধ বিশেষজ্ঞ নহয়” । ( দত্ত ডাঙৰীয়া , এই বাক্যটোৰ জৰিয়তে মই আপোনাৰ আগ্ৰহ বা কাৰিকৰী দক্ষতাৰ ওপৰত কোনো সন্দেহ বা উপলুঙা কৰিবলৈ বিচৰা নাই , মাথো এক সামগ্ৰিক উদাহৰণহে দিবলৈ বিচাৰিছো , আৰু এনেকৈ লিখাৰ বাবে ক্ষমা প্ৰাৰ্থী ) ।\nএই পৰিস্থিতিটো দেখি ভাব হয় অসমত এনে কোনো নদী বান্ধ বিশেষজ্ঞ নাই নেকি যিয়ে আমাক বান্ধটোৰ সপক্ষে বা বিপক্ষে এক স্থায়ী ধাৰণা আনি দিব পাৰে। আমি অসমৰ বিশেষজ্ঞৰ কথা এইবাবেই কৈছো কাৰণ অসমৰ ভৌগলিক পৰিৱেশ আৰু পৰিস্থিতিৰ বিষয়ে সম্যক জ্ঞান নাথাকিলে এনেই নদীবান্ধৰ ওপৰত কথা কোৱাটো বিশেষ ফলপ্ৰসু নহব।\nএজন সাধাৰণ অসমীয়া ( যাৰ নদীবান্ধৰ ওপৰত কোনো কাৰিকৰী জ্ঞান নাই ) হিচাবে 2004 চনৰ মানৰ পৰাই আমি সোৱণশিৰি নদীবান্ধৰ ওপৰত চেগাচোৰোকাকৈ নজৰ দি আছিলো । বিশেষকৈ “সাদিন” কাকতৰ সম্পাদক অনুৰাধা শৰ্মা পুজাৰীয়ে 2004-2005 চনৰ ভিতৰত ধাৰাবাহিকভাবে নদীবান্ধটোৰ ওপৰত এলানি প্ৰৱন্ধ লিখিছিল আৰু তাতেই গম পাইছিলো কেনেকৈ তেতিয়াৰ 1999-2001 চনৰ ভিতৰত অসমৰ দুজনমান মন্ত্ৰীয়ে কিহবাৰ বিনিময়ত নদীবান্ধটোৰ ওপৰত আলাসতে NHPCক NOC প্ৰদান কৰিছিল , কেনেকৈ ব্ৰহ্মপুত্ৰ বৰ্ডৰ অভিযন্তাসকলে দিন-ৰাতি কষ্ট কৰি সোৱণশিৰিৰ পাৰত জলবিদ্যত প্ৰকল্পৰ বাবে জৰীপ কৰি প্ৰতিবেদন প্ৰস্তত কৰিছিল আৰু একমাত্ৰ অৰুণাচল চৰকাৰৰ পৰা NOC নোপোৱাৰ বাবেই সেই বহুমুখী জলবিদ্যুত প্ৰকল্পৰ কাম ধোঁৱা চাঙত উঠিছিল আৰু সেই ৰেডিমেড পৰিকল্পনাখিনিকেই পাছত NHPC ক গতাই দিছিল সোৱণশিৰিৰ পাৰত বৃহত জলবিদ্যুত প্ৰকল্প নিৰ্মাণৰ বাবে। সম্পাদকৰ লিখনিৰ পৰা আমি নদীবান্ধটোৰ বিষয়ে সজাগ হবলৈ চেষ্টা কৰিছিলো । লেখাখিনিত তেখেতে গেৰুকামুখৰ জনগাঁথনি হঠাত পৰিৰ্ৱতন হোৱাৰ আশংকাও কৰিছিল কাৰণ NHPC সৰু-বৰ কৰ্মচাৰী সৰহভাগেই উত্তৰভাৰত , বিহাৰ আদি লোকেৰে ভৰা।\nকিন্ত আজিৰ তাৰিখত যেতিয়া নদীবান্ধ বিৰোধী আন্দোলন তুংগত উঠিছে সেইসময়ত “সাদিন” কাকত আৰু সম্পাদক অনুৰাধা শৰ্মা পুজাৰী চকুত লগাকৈ নীৰৱ । ইয়াতো চাগে কিবা ৰহস্য আছে । কাৰণ এইয়া স্বীকাৰ কৰিবই লাগিব যে সোণৱশিৰি নদী বান্ধৰ বিষয়ে প্ৰথম অৱস্থাত সাধাৰণ মানুহক সজাগ কৰাত সাদিন কাকত আৰু লেখিকা পুজাৰীয়ে বিশেষ ভুমিকা লৈছিল।\nদত্ত ডঙৰীয়াই কোৱাৰ দৰে আমিও আমি নদীবান্ধৰ ওপৰত ৰাজনৈতিক প্ৰভাৱ থকাটো নিবিচাৰো । কিন্ত আজি সোৱণশিৰি নদীবান্ধত ৰাজনীতিৰ প্ৰভাৱ বেয়াকৈ পৰিছে । কেৱল ৰাজনীতিয়ে নহয় , ব্লেকমেইলিং ও চলিছে । নদীবান্ধ বনাবলৈ দে নহলে এই কেলংকাৰীটোত ফচাই দিম , চিবিআই লগাই দিম ইত্যাদি ইত্যাদি ।\nসোৱণশিৰি নদীবান্ধ বিৰোধী আন্দোলন কেতিয়াবাই ইতি পৰিলহেঁতেন যদিহে আন্দোলনটোত কৃষক মুক্তি সংগ্ৰাম সমিতিৰ প্ৰৱেশ নঘটীলহেঁতেন। কাৰণ কোনোবাই হয়তো কেতিয়াবাই ” সৌৰ্হাদ্যপূৰ্ণ আলোচনা” কৰি সোণৱশিৰি নদীবন্ধলৈ সেউজ সংকেত দিলেহেঁতেন । যেনেকৈ 1951 চনটোক ডেডলাইন দি আন্দোলন আৰম্ভ কৰি চৰকাৰে 1971 চনটোক প্ৰস্তাৱ দিওতে প্ৰথমে মান্তি নহৈ শেষত 1971 চনটোতে আন্দোলনটোৰ ইতি পেলাইছিল ।\nঅকবত যদি কোনো নদীবান্ধৰ পুৰ্ণাংগ বিশেষজ্ঞ আছে তেখেতসকলক বিস্তাৰিত ভাবে নদীবান্ধৰ ওপৰত বিশেষকৈ সোণৱশিৰি নদীবান্ধৰ ওপৰত লিখিবলৈ অনুৰোধ কৰিলো । যদিহে অসমীয়াত লিখিবলৈ নোৱাৰে তেতিয়া হলে আমাক জনালেই হ’ল , আমি অসমীয়াত লিখাৰ ক্ষেত্ৰত সহায় কৰিবলৈ প্ৰস্তত ।\nসোণৱশিৰি নদীবান্ধৰ ওপৰত পেপাৰে-পত্ৰই পঢ়ি-শুনি ইয়াকে বুজিলো যে সোণৱশিৰি নদীবান্ধে উত্তৰ-অসমৰ অসমীয়া সভ্যতা-সংস্কৃতিখিনি তিল-তিলকৈ ধ্বংস কৰিব । অৱশ্যে মইও নদীবান্ধ বিশেষজ্ঞ নহয় দেই\nঅগ্নিভ দত্ত: থ্ৰী জৰ্জ বান্ধটোৰ নিৰ্মাণৰ লগত সোৱণশীৰ বান্ধৰ তুলনা কৰিব যোৱাটো হয়তো উচিত নহব ।”ইঞ্জিনিয়াৰিং মাৰ্ভল” কাৰোবাৰ বাবে , কাৰোবাৰ বাবে মৃত্যুদুত,কাৰোবাৰ বাবে 3000বছৰৰ সভ্যতা ধংসকাৰী এই থ্ৰী জৰ্জ বান্ধ।13 খন চহৰ,140খন নগৰ ,1350 খন গাও বান্ধৰ পানীত বুৰ যোৱাৰ পাছত প্ৰায় দেৰ কোটি মানুহ পুনৰ সংস্হাপিত কৰাৰ পাছত তিনি হেজাৰ বছৰীয়া সভ্যতা বান্ধৰ পানীত দুব যোৱাৰ পিছত 600 কিমি দীৰ্ঘৰ এই বান্ধ নিৰ্মাণ হৈছে যৰ পৰা 22500 মেগাৱাট বিদ্যুত উতপাদন কৰিব পৰাৰ ক্ষমতা । কিন্ত্ত এই বান্ধটোৰ উদাহৰণ এই কাৰণেই বাৰে বাৰে দিছো কাৰণ প্ৰযুক্তিৰ ইমান খিনি উন্নতি হোৱাৰ পাছতো আমৰ কেৱল ৰাজনীতিৰ কবলত পৰি এই প্ৰকল্প বন্ধহৈ গৈ আকৌ বিশ বছৰৰ পাছত বিদ্যুত প্ৰকল্পৰ কাৰণে আন্দোলন কৰিব লগা নহলেহে হল।\nঅচিন্ত বৰঠাকুৰ: বিদ্যুত লাগে, ধেৰ লাগে, বিদ্যুতৰ মাচুলো বাঢ়িব নালাগে ….. একদম সত্য। কিন্তু এয়া বিদ্যুৎ অসমত থকাসকলে পাব জানো? “দেশ”ক বিদ্যুৎ যোগান ধৰিবলৈ গৈ অসমীয়াসকলে নিজৰ খেতি-বাতি, ঘৰ-দু‌ৱাৰ জলাঞ্জলি দি দধিচী মুণিৰ দৰে আত্মত্যাগ কৰিবলগা নহয়তো!! এনেয়ো অসমখন কোনোবা চীন, ম্যানমাৰ নে ঠাইলেণ্ডৰ ফালেহে আছে বুলিয়েই ৰাইজে জানে,,,, সেইফালে হো‌ৱা বানপানী ভাৰতৰ ৰাষ্ট্ৰীয় সমস্যা নহয়গৈ কেতিয়াও। প্ৰশ্ন হয়, বান্ধৰ পৰা অ‌ৱধাৰিতভাবে অসম মুলুকত হ’ব লগা খৰাং অথবা আকষ্মিক বান, আৰু তাৰ পৰা হ’বলগা দুৰ্ভিক্ষ আৰু মাৰি-মৰকৰ ছবিখন ‘দেশ”ৰ হৃদয়ত (চকুত নহয়) পৰিবগৈনে কেতিয়াবা !! খাদ্য আৰু বাসস্থান বিদ্যুততকৈ বেছি প্ৰয়োজনীয়। নদীবান্ধৰ ফলত সেয়া হেৰু‌ৱাই অসমীয়া স্থায়ীভাবে এক মেৰুদণ্ডহীন, কঙাল আৰু পৰমুখাপেক্ষী জাতিলৈ পৰিবৰ্তিত হৈ পৰিবগৈ নেকি, সেয়াও বিচাৰ্য বিষয়। অন্ততঃ, মোৰ এনেকু‌ৱাই লাগে যে প্ৰত্যক্ষ প্ৰতিবাদ কৰিব নো‌ৱাৰিলেও অসমত বাস কৰা কোনো এজন ব্যক্তিৰ বাবেই এই নদীবান্ধক সমৰ্থন কৰিব পৰাকৈ কোনো যুক্তিয়েই নাই।\nকথাটো আচলতে এনেকু‌ৱা, যে বান্ধটোৰ পৰা আসমে পাবলগা একো নাই। আছে যদি মাত্ৰ হেৰু‌ৱাবলগাহে আছে। ধৰি ল’লোঁ, বান্ধ নাভাগিল আৰু ই ভাৰতক (ভাৰতক বুলিয়েই কৈ‌ছোঁ, য’ত অসম নাই, কাৰণ অসমে বিদ্যুৎ নাপায়) ব্যাপক পৰিমাণৰ বিদ্যুৎ যোগান ধৰি গ’ল। কিন্তু, বাৰিষাৰ সময়ত আকষ্মিকভাবে বান্ধৰ পৰা এৰি দিয়া অতিৰিক্ত পানী (ৰিজাৰ্ভাৰৰ চাপ কমাবৰ বাবে এইটো প্ৰায়ে হৈ থাকে)ৰ বোজাক নিয়ন্ত্ৰণ কৰিব পৰাকৈ ভৈয়ামত (মানে অসমত) নদীৰ মঠাউৰিসমূহ শক্তিশালী কৰি গঢ়ি তোলা হ’বনে নাই, বান্ধৰ পৰা দৈনিক এৰি দিয়া পানীসমূহ প্ৰদূষণমুক্তভাবে অসমৰ খেতিৰ উপযোগী মাটিৰ মাজেৰে নিয়ন্ত্ৰিতভাবে আহিব নে নাই, ব্ৰহ্মপুত্ৰত জলস্তৰ অস্বাভা‌ৱিকভাবে কমি যো‌ৱাৰ ফলত (বান্ধ নাভাগিলে এইটো হ’বই, কাৰণ টাৰ্বাইনত ব্য‌ৱহাৰ কৰা পানী আকৌ সেইখন নদীত এৰি দিয়া নহয়) অসমৰ বিশেষ গুণাগুণবিশিষ্ট পৰিবেশত জীয়াই থকা মূগা, এৰী, শিহু, থলু‌ৱা মা‌ছ, অৰ্কিড আৰু বিশিষ্ট মানযুক্ত চাহ আদি বস্তুও হেৰাই যাব নেকি…… এইবোৰো চিন্তা কৰি চাবলগীয়া কথা। সদ্যহতে গঠণ হ’বলগীয়া বান্ধ বিশেষজ্ঞসকলৰ মাজত এইবিলাক দিশ পৰীক্ষা কৰি চাব জনা ব্যক্তিক অন্তৰ্ভুক্ত কৰা হ’ব নে নাই, তাৰো নিশ্চয়তা নাই। দৈয়াং নদীত নীপকোই নগা পাহাৰত দিয়া বান্ধৰ ফলত গোলাঘাট জিলাৰ কৃষিভূমিত হো‌ৱা খৰাঙৰ কথা হয়তো বহুতে নাজানে,,,, জলসিঞ্চনৰ বাবে চৰকাৰে কৃষকক পাম্পচে’ট যোগান নধৰা হ’লে উজনি অসমত শাক-পাচলিৰ প্ৰচুৰ নাটনি ঘটিলহেতেন। কিন্তু, ক্ৰমান্বয়ে অ‌ৱনমিত যো‌ৱা ভূগৰ্ভস্থ জলস্তৰে কিমান দিনলৈ সেই উপত্যকতাত কৃষি সম্ভ‌ৱপৰ কৰি ৰাখিব, তাতো সন্দেহ আছে। সো‌ৱণশিৰিৰ বৃহৎ বান্ধে তেনে পৰিস্থিতি সমগ্ৰ অসমতেই সৃষ্টি কৰাৰ আশংকা আমাৰ মনলৈ প্ৰায়ে আহে।\nমহান উপাধ্যায়ঃ বৈ থকা নদী এখনত যি পৰিমাণৰ পানী থাকে বান্ধ এটা সাজিলেও সেই একে পৰিমাণৰ পানীয়ে থাকে। তালৈ কোনো অতিৰিক্ত পানীৰ যোগ নহয়গে। খালী বান্ধৰ পৰা পাৱাৰ হাউচ অণ্চললৈক মুল বোৱতী পানীৰ পৰিমাণহে কমি যায়। ভাৰতত মুল বোৱতী পানীৰ ১৫ শতাংশ পানী বান্ধৰ পৰা এৰি দিয়াটো ধৰাবন্ধা নিয়ম। বাকী ৰিজাৰভাৰৰ পানী খিনি এটি টানেলৰ মাজেদি এটা নিৰ্দিষ্ট গ্ৰেদিয়েন্টেৰে ডাইভাৰ্ট কৰি নিয়া হয়। সেই টানেল বা সুৰংগক HRT (head race tunnel) বুলি কোৱা হয়। সেই HRT ৰ দৈৰ্ঘ কেতবোৰ কাৰকৰ ওপৰত নিৰ্ভৰ কৰে যাক DPR stageতে ডিজাইন কৰি ওলিওৱা হয়। গতিকে তিনিটা উপাদান অৰ্থাত বান্ধ, HRT আৰু পাৱাৰ হাউচৰ নিৰ্মাণত কাৰিকৰি ভাৱে বিশেষ ধ্যান দিবলগীয়া হয়। প্ৰতিটো উপাদানৰ ক্ষেত্ৰত চিভিল, জিঅ’ল’জি, চাৰভে,মেকানিকেলৰ লগতে manpower বিভাগৰ কাম খুবেই নিঁখুত ভাৱে কৰিব লগা হয়। কেতিয়াবা কিছুমান unexpected অসুবিধাৰ সন্মুখিন হোৱা যায় যিবোৰ চাৰ্ভে/invetigationত গম পোৱা নাযায়। যিখিনি পানী HRTৰ মাজেদি পাৱাৰ হাউচলৈ divert কৰা হৈছিল সেইখিনি পানীয়ে পাৱাৰ হাউচত উথ্থান কৰা টাৰবাইনক ঘূৰোৱাত সহায় কৰে, যাৰ ফলত বিজুলী উৎপন্ন হয়। তাৰ পিছত সেই পানীখিনিক আকৌ নদীৰ মূলসুঁতিত এৰি দিয়া হয়। এই যে মানুহে কয় যে(সবেই নহয়) যে বান্ধ বনালে নদী খন শুকাই যায় সেইটো একেবাৰেই অমূলক কথা। কেৱল এটা নিৰ্দিষ্ট দূৰত্তলৈহে নদীখনৰ পানী divert কৰা হয়। ১৫% পানী অনবৰতে এৰি দিব’ও লাগে।বানৰ সময়ত যিহেতু অত্যাধিক পানী হয়, সেয়হে ৰিজাৰভাৰৰ পৰা divert কৰিবলগীয়া পানী খিনি থৈ অত্যাধিক পানী এৰি দিয়া ইয়। কাৰণ বান্ধে এটি নিৰ্দিষ্ট পৰিমাণৰ পানীহে বহন কৰিব পাৰে। গতিকে বানৰ সৃষ্টি কৰা নদীখনেই তাৰ বাবে প্ৰত্যক্ষ দায়ী। বান্ধে তাত এটি অৰিহণাহে যোগাব পাৰে(সদায় নহয়)। নহলে হিমাচল , চিকিম ইমান কেইটা বান্ধৰ গৰাকী নহলহেতেন অাৰু সিহঁতৰ সমতল অণ্চলত (পন্জাব)বিশেষ বানৰ সৃষ্টি নহ’লহেতেন। যেতিয়া অৰুণাচলত আছিলো সদায় নদী বান্ধ বিৰুধী মন্তব্য অাৰু কৰ্মচাৰী হিচাপে মাৰ খুৱাৰ ভয় আছিল। কাৰণ বুজক বা নুবুজক এনেই নদী বান্ধ বুলিয়েই বিৰুধী হোৱাৰ মানুহ সৰহ পাইছিলো। অজস্ৰ দল সংগঠনৰ বিৰুধ, বিনা কামত টকা পইচাৰ ডিমান্ড, অদৰকাৰী কাৰণত কৰ্মচাৰীৰ লগত মাৰপিট ইত্যাদি অনেক non technical কাৰণত আজি সৰহভাগ প্ৰকল্পই বন্ধৰ দুৱাৰডলিত।হিমাচলত সৰহভাগ নদীেয়ই জলবিদ্যুত উৎপাদন কৰি আছে যাৰ ফলস্বৰুপে না তেল, না চাহ, না কয়লা হোৱা স্বত্তেও দুৰ পাহাৰত অৱস্হিত একমাত্ৰ ঘৰলৈকো বিজুলী যোগানৰ অতি সু ব্যৱস্থা আছে। যিকোনো প্ৰকল্পৰ লগত তাৰ কাষৰীয়া ঠাইৰ লগত ভাল তালমিল থাকিব লাগে। গতিকে এৰা ধৰাও থািকব লাগে।কিবা এটা লাভৰ কাৰণে কিবা এটা এৰিবতো লাগিব। তাৰ বাবে চৰকাৰৰ প্ৰচেষ্টাও লাগিব। লেখাটোৰ বাবে দত্ত ডাঙৰীয়াক ধন্যবাদ থাকিল।।বানান ভূলৰ বাবে ক্ষমা কৰে যেন।\nৰূপাংকৰ চৌধুৰী: জল বিদ্যুত প্ৰকল্পসমূহৰ বিৰোধিতা কৰা মানে কয়লা আৰু আন ইন্ধন সমূহ- যিবোৰে পৰিৱেশ বিনষ্ট কৰাৰ পুৰামাত্ৰাই\nকাৰণ থাকে সেই সমুহক স্বীকৃতি দিয়াৰ দৰেই হয়। কাৰণ আন সমুহ Eco-Friendly বিদ্যুত উৎপাদনৰ\nব্যৱস্থাৰ (সৌৰ-শক্তি, বায়ু শক্তি, সাগৰীয়ঢৌৰ শক্তি, গোটা- আবৰ্জনাৰ পৰা শক্তি ইত্যাদি) দ্বাৰা আমাৰ দিনক-দিনে বৃদ্ধি হোৱা বৈদ্যুতিক শক্তিৰ প্ৰয়োজন পূৰোৱা সহজ নহয়। মহান উপাধ্যায় দেৱৰ লগত একমত। কিন্তুশেহতীয়া ভাৱে ভাৰত চৰকাৰৰ বন আৰু পৰিৱেশ মন্ত্ৰালয়ে ২৫% পানী এৰি দিয়াটো নিয়ম বান্ধিদিছে যাতে নদীটোৰ ওপৰত নিৰ্ভৰ Aquatic Ecology ৰ কোনোধৰণৰ ক্ষতি নহয়। যিটো বহুত ভাল কথা। বান্ধ ভাঙি ক্ষতি কৰিব বুলি ভৱাটো আজিৰ দিনত প্ৰায় অমুলক কথা। প্ৰযুক্তি বহুত\nআগবাঢ়ি গৈছে। আমি সকলোৱে একে সময়তে বান্ধ বিৰোধিতা কৰা আৰু নিয়মীয়া বিদ্যুতৰ বাবে দাবী কৰি দুমুখীয়া স্থিতি লোৱাতকৈবান্ধবোৰক বহুমুখী কৰণত গুৰুত্ব আৰোপ কৰিব লাগে। তাৰ বাবে সকলোৰে চৰকাৰ তথা জল বিদ্যুত\nপ্ৰকল্প নিৰ্মাণকাৰী সংস্থা সমূহৰ ওপৰত হেঁচা প্ৰয়োগ কৰিব লাগে।\nমনোজ কুমাৰ মহন্ত: সোৱণশিৰিৰ বান্ধৰ ওপৰত যদি সন্দেহ আৰু শংসয়ৰ প্ৰশ্ন উঠিছে তাৰ বাবে প্ৰথম দায়ী কৃত্তপক্ষ আৰু চৰকাৰ| বিদ্যুত সকলোকে লাগে|কিন্তু উৎপাদন নহ’লে বিদ্যুত আহিব ক’ৰ পৰা?? উ. পূবত বিদ্যুতৰ সম্ভাৱনা আছে, সেয়ে উৎপাদন হ’ব লাগে| প্ৰশ্ন হয় যদি বান্ধটো উচ্চ প্ৰযুক্তিৰে, সকলো সাম্ভাৱ্য সাৱধানতা লৈ আৰম্ভ কৰা হৈছে তেন্তে কৃত্তপক্ষই প্ৰথমৰে পৰা স্পৰ্ষকাতৰ বিষয়বোৰত মুকলিকৈ বলিষ্ঠ যুক্তি দি ৰাইজক আস্বস্তঃ নকৰে কিয়? স্বয়ং কৃতপক্ষই বিষয়সমূহ পিছদুৱাৰেদি মেনেজ কৰিবলৈ যত্ন কৰি আহিছে! নে তেনে একো হোৱাই নাই, বান্ধ বিৰোধী, বাতৰি কাকতে চাঞ্চল্য সৃষ্টি কৰাৰ (চাৰ্কুলেচনৰ) স্বাৰ্থত আভুৱা ভাৰি আছে! Down stream ত হ’ব পৰা প্ৰভাৱৰ বিষয়ে কোনো ধৰণৰ বিশদ অধ্যয়ণ নোহোৱাকৈ বান্ধৰ কাম আৰম্ভ কৰা হৈছিল| সেই সকলোবোৰ দিশ সামৰি লৈ প্ৰকল্পটো কৰিলে অনৰ্থক বাজেট বাঢ়ি যায়! (বান্ধবিৰোধীৰ অভিযোগ)| কথাহ’ল কৃত্তপক্ষৰ যদি কোনো দূৰ্বলতা নাছিলেই তেনেহ’লে বিৰোধীৰ ওচৰত সেওঁ মানি কিয় বিশেষজ্ঞ কমিটি বহাবলৈ বাধ্য হ’ল?আকৌ বিশেষজ্ঞ কমিটিয়ে চালি -জাৰি চাই যি পৰামৰ্শ দিলে, তাৰ বেচিভাগেই NHPCৰ সপক্ষে নগ’ল|এতিয়া প্ৰশ্ন হয় বিশেষজ্ঞ সকল বান্ধ বিৰোধীৰ লোক আছিল নেকি? বৰ খেলি মেলি লগা কথা| সম্প্ৰতি এনে এক প্ৰচাৰ, পৰিবেশ হৈছে, বান্ধৰ বিৰোধে কোৱা মানেই সৰ্বাত্মক বিৰোধিতা|মানে বান্ধটো কোনো প্ৰকাৰে হবলৈ দিয়া নহ’ব! সাধাৰণ লোকৰ জীৱন মৰনৰ সমস্যা জড়িত হৈ আছে প্ৰকল্পটোৰ লগত! বান্ধ ভাগি নাযায় , নাভাঙে কিন্তু হথাত এৰি দিব লগা অতিৰিক্ত পানীয়ে যি তাণ্ডৱ সৃষ্টি কৰাৰ সম্ভৱনা, সেয়া ইতিমধ্যে অসমৰ ৰাইজে দেখিছে| বহুহাজাৰ মানুহ মৃত্যু মুখত পৰিব পাৰে একেলগে| (এবাৰ মৃত্যু মুখত পৰিলে যে আকৌ প্ৰাণটো ঘুৰাই পোৱা নাযায়!!) সেই সংহাৰৰ আগতীয়া প্ৰতিৰোধখিনি সামৰি প্ৰকল্পটো সম্পূৰ্ণ কৰাত আপত্তি কিয়? সেইবোৰহে নুবুজো দেই!\nমহান উপাধ্যায়: বিশেষজ্ঞ কমিটিৰ ৰিপৰ্টত তেওঁলোকে এক insitu মন্তব্য দাঙি ধৰিব বিচাৰে। মানে প্ৰকল্পটি structurally deformed অন্চলত অৱস্থিত, শিলৰ কম প্ৰতিৰোধি ক্ষমতা, downstreamত বানৰ তাৰতম্যতা, ecological imbalance যিবোৰ একেবাৰে সঁচা। তেওঁলোকে ৰিপৰ্টবোৰ খুব চালি জাৰি academically প্ৰস্তুত কৰে যাতে কাইলে তেওঁলোকৰ ওপৰত কোনেও আঙুলি টোৱাব নোৱাৰে (যদি কিবা বিপদৰ সৃষ্টি হয়)। যিহেতু এনে ধৰণৰ ৰিপৰ্টত সাধাৰণ লোকৰ ভয় খুবেই স্বাভাবিক অাৰু অামাৰ দৰে দল সংগঠনেৰে ভৰা অন্চলত দুৰ্ঘোৰ প্ৰতিবাদ হব’ই! য’ত অতি সাধাৰণ কথাত বন্ধৰ দৰে প্ৰতিবাদী কাৰ্যসুচী হব পাৰে তাত এনে এটা জটিল বিষয়ত প্ৰতিবাদটো লাগিবই। কিন্তু technically বিষয়টো অালোচনা কৰিব বিচৰা প্ৰতিবাদীৰ সংখ্যা একেবাৰেই তাকৰ। ইমান জ্ঞানী জ্ঞানী বিশেষজ্ঞৰ negative কমেন্টচ শুনিয়েই এচাম বহি গল প্ৰটেষ্টত। তাৰ পিচত বিষয়টো হৈ গ’ল পলিটিকেল এজেন্ডা। downstream ত নিশ্চয় প্ৰভাৱ এটা পৰিবই, তাৰ কাৰণে direct প্ৰভাৱ পৰা ঠাইখিনিৰ rehabilitation ৰ কথা স্থানীয় লোকৰ সন্মতি হলেহে হব, যিটো অাশাতীত। technically নিশ্চয় সমাধান ওলাব কিন্তু তাৰ বাবে এটি পৰিবেশৰ দৰকাৰ যিটো অসমত এই সময়ত নাই কাৰণ বান্ধ মানেই কেৱল বিনষ্ট,আন একো নহয়।\nমই বৰ্তমান হিমাচলৰ চম্বা জিলাৰ ভৰমোৰ বুলি ঠাই এডোখৰত কৰ্মৰত অৱস্থাত আছো। জিলা সদৰৰ পৰা ইয়ালৈ ৭০ কিমি। এই ৭০ কিমি দূৰত্তত ইয়াত সৰুবৰ প্ৰায় ৫-৬ টা জলবিদ্যুত প্ৰকল্প অাছে অাৰু ৩-৪টাৰ কাম চলি আছে। অাপুনি যদি গুগুলত চমেৰা ২ অাৰু চমেৰা৩ প্ৰকল্প খুচৰি চায় আপোনাক অনেক negative imprintsএ এটি বান্ধ বিৰুধী মনোভাৱ গঢ়াই তুলিব। কিন্তু আচল ফিল্ডত ইয়াত চোন নিয়াৰিকে উৎপাদন চলি গৈয়ে অাছে। ইয়াত যদি কাৰোবাৰ ঘৰ বাৰীও যায়, তেওঁলোকে উচিত পৰিমান আদায়ো লয়। লগতে ঘৰৰ সদস্যৰ চাকৰিও খাটাং । মই নিজ চকুৰে হাইড্ৰ’ক এনেকে অাদৰি লোৱা দেখি তবধ মানিছো। আমিও অামাৰ অসমক সিমানেই ভাল পাওঁ যিমান প্ৰতিবাদী সকলে ভাল পায়; কিন্তু যদি সম্ভব হয় উ:পূ: ৰ জলবিদ্যুত প্ৰকল্পবোৰ গঢ়ি উঠাকে এটি পৰিবেশৰ সৃষ্টি কৰিব পাৰিব লাগিব।\nঅভিজিত কলিতা: সুন্দৰ তথ্য সমৃদ্ধ আৰু সময়োচিত লেখা, আগতে অকবৰ এই বিষয়ে আলোচনা হোৱা মনত পৰে। মই নিজে যোৱা ১৮ বছৰ মান ধৰি বিদ্যুৎ উৎপাদনৰ ওপৰত জড়িত, বি‍শেষকৈ জলবিদ্যুৎ। বিতৰ্কত অংশ গ্ৰহণ নকৰো, কিছুমান অসুবিধাৰ বাবে, কিন্তু আলোচনাকাৰীসকলৰ সুবিধাৰ্থে দুটামান কথা কব বিছাৰিছো, (অকল কাৰিকৰী কথা দেই)\n১। এটা প্ৰকল্পৰ উৎপাদন ক্ষমতা বা ইনষ্টলড’ কেপাচিটি সেই প্ৰকল্পটোৰ বাবে প্ৰয়োজন হোৱা পানীৰ সমানুপাতিক নহয় । উদাহৰণ স্বৰূপে আমাৰ ৫০ MW ক্ষমতাৰ এটা কেন্দ্ৰই ব্যৱহাৰ কৰা পানীৰেই ইয়াৰ নিম্নভাগত আন এটা কেন্দ্ৰই ২০০ MW উৎপাদন কৰে। গতিকে ১৮০০ MW ৰ এটা কেন্দ্ৰই ১০০ MW ক্ষমতাৰ আন এটা কেন্দ্ৰতকৈ ১৮ গুণ বেছি পানী ব্যৱহাৰ কৰিব বুলি কোনো কথা নাই। কাৰিকৰী ভাৱে ১০০ MW কেন্দ্ৰটোতকৈ কম পানী ব্যৱহাৰ কৰিও ১৮০০ MW উৎপাদন কৰিব পাৰি।\n২। পৃথিৱীৰ যিকোনো স্থানতে মাটিৰ বিয়েৰিং কেপাচিটি ভালদৰে পৰীক্ষা কৰি, সেইমতে উপযুক্ত ক্ষমতাৰ বান্ধ ডিজাইন কৰিব পাৰি।\n৩। ভুমিকম্পৰ Zone –5অঞ্চলতো ইতিমধ্যে বহু বান্ধ নিৰ্মাণ কৰা হৈছে, আৰু বহুদিন ধৰি সেইবোৰ নভগাকে চলি আছে।\n৪। প্ৰত্যেক বান্ধৰে একোটা ধাৰণ ক্ষমতা থাকে আৰু সেই ক্ষমতাতকৈ বেছি পানী আহিলে সি বান্ধৰ ওপৰেদি বাগৰি যায়। কিছুমান বান্ধৰ ওপৰত গেট থাকে, আৰু বেছিভাগ বান্ধতে নেথাকে। অত্যধিক পানী আহিলে সেই বান্ধৰ ওপৰেদি ( যাক Spillway বোলা হয়) বাগৰি যায়। ওপৰত গেট থকা বান্ধ বোৰত এই বাগৰি যোৱা কামটো নিয়ন্ত্ৰণৰ মাজত কৰা হয়, যাতে তলৰ ফালে থকা ৰাইজক সাৱধান হবলৈ সময় দিব পৰা যায়, আৰু তেনে বান্ধত খৰছো কম হয়। বেছি বৰষুণ হ’লে নদীত পানী বাঢ়িবই, গতিকে বান্ধৰ ওপৰৰ গে’ট খুলি দিয়াৰ বাবেই তলফালে বানপানী হয় বুলি পোনে পোনে ভবা অনুচিত।\n৫। সোৱশিৰিৰ দৰে ৰান অফ দা ৰিভাৰ প্ৰকল্পৰ বান্ধত বেছি পানী জমা হৈ নেথাকে। ( মাত্ৰ এদিনত জমা হোৱা পানীখিনি সন্ধিয়া মেচিনৰ মাজেৰে উলিয়াই দিয়া হয়- মানে যিখিন পানী ২৪ ঘণ্টাত বৈ যাব লাগিছিল সেইখিনি মাত্ৰ ৫ বা ৬ ঘণ্টাতে বাগৰি যায়, আৰু তাৰ বাবে নদীখনৰ বহন ক্ষমতা বৃদ্ধি কৰাৰ প্ৰয়োজন হয়) আনহাতে অসমৰ কিছুমান প্ৰকল্প “ষ্টৰেজ” প্ৰকাৰৰ, অৰ্থাৎ এইবিলাকত বাৰিষা হোৱা বৰষুণৰ পানী গোটেই বছৰটোৰ বাবে জমা কৰি থোৱা হয়। উৎপাদন ক্ষমতা কম হলেও এই বান্ধ বিলাকৰ জালাধাৰত বহু বেছি পৰিমানৰ পানী জমা হৈ থাকে (যেনে শ্বিলঙৰ বৰাপানী বান্ধ), এনে বান্ধ ভাঙিলে গোটেই বাৰিষাত হোৱা বৰষুণৰ পানীখিনি একেবাৰতে ওলাই যাব।\n৬। মুঠতে বান্ধ সাজিলে নভগাকে সাজিব লাগে, যিটো অসম্ভৱ কাম নহয়। বান্ধ ভাগি গ’লে তলৰ ফালে যে প্ৰলয় হব সি নিশ্চিত। আৰু বায়-ডাৰ্ভিচিটি হট-ষ্পট সম্পৰ্কে মই বি‍শেষ নেজানো, যদি কোনো নিৰ্মাণ কাৰ্যই সমগ্ৰ পৃথিৱী, নেলাগে ওচৰ পাজৰৰ অঞ্চলকেইটাতে কোনোদিনে পুৰাব নোৱাৰাকৈ পৰিবেশৰ ক্ষতি সাধন কৰে বুলি নিশ্চিত তথ্য-প্ৰমাণ পোৱা যায়, তেন্তে তেনে নিৰ্মাণ কাৰ্য হব নেলাগে।\nজয় দীপ: আমাৰ নদীবান্ধ লৈ আলোচনা- বিলোচনা, বাদ প্ৰতিবাদৰ মাজতে তিব্বতৰ শ্বানান প্ৰদেশত ব্ৰহ্মপুত্ৰক ভেটিলেই ৰঙা চিনে ! মাত্ৰ ৪ বছৰৰ কম সময়ত সম্পূৰ্ণ হোৱা এই বৃহত নদীবান্ধ যোৱা ২২ নভেম্বৰতেই এটা চেকচনত বিদ্যুৎ উৎপন্ন আৰম্ভ হ’ল… । অক্ষাংশ- 29° 16.010’N দ্ৰাঘিমাংশ- 91° 49.440’E (গুগল আৰ্থত চাব পাৰে) । বাকি আমাৰ ইয়াত এই বাদ বিবাদৰ অন্তপৰে মানে চাগে… ব্ৰহ্মপুত্ৰৰ ওপৰত বাকি চাৰিটা প্ৰস্তাৱিত বান্ধৰ কামো শেষ হৈ যাবগৈ…!\nৰূপম মহন্ত: মই এনেকুৱা কামত জড়িত নহয় আৰু আন কামত সময় দিব লগা হয় বাবে ইয়াৰ খবৰ বৰকৈ ৰখা নহয়৷ গতিকে বহু কথাৰ সবিশেষ জনা নাযায় আৰু বান্ধৰ কাৰিকৰী নথিপত্ৰসমূহৰ বিষয়ে অৱগত নোহোৱাকৈ কিছুমান কথা হয় বা নহয় বুলি মন্তৱ্য দিয়া টান বা উচিত নহয় বুলি ভাবোঁ৷ তথাপিও, অলপ অভিযান্ত্ৰিক অভিজ্ঞতা আৰু সাধাৰণ জ্ঞানৰ ফালৰ পৰা ব্যক্তিগতভাৱে তোমাৰ লগত ভালেখিনি একমত৷ বেছিভাগ শংকাৰ মূল কাৰণ ভূমিকম্পত হ’ব পৰা ক্ষতি, অনাকাংক্ষিত বান আৰু প্ৰকৃতিৰ ক্ষতি৷\nভূমিকম্পৰ পৰা বান্ধৰ ক্ষতি কৰিব পৰা অতিৰিক্ত বল ৰোধিব পৰাকৈ নিৰ্মাণ সম্পৰ্কীয় বিধি অনুসৰি কাম কৰাটো নিয়ম৷ নিৰ্মাণ সম্পৰ্কীয় বিধি মতে সমগ্ৰ উত্তৰ পূৰ্বাঞ্চল (লগতে ভাৰতৰ আন বহু অঞ্চল) ভূমিকম্পৰ বাবে থকা সৰ্বোচ্চ সম্ভাৱনাৰ ক্ষেত্ৰত (zone-V) অন্তৰ্ভুক্ত৷ ভাৰতৰ আন ডাঙৰ বান্ধ, যেনে- টেহৰি বা কয়না বান্ধ আদিৰ অৱস্থানো ভূতাত্ত্বিক অস্থিৰতা হ’ব পৰা স্থানত চলি আছে৷ এই বান্ধৰ কাৰিকৰী বিশ্লেষণ প্ৰচলিত বিধি অনুসৰি কৰা বুলিয়েই স্বাভাৱিকতে আমাৰ ব্যক্তিগত বিশ্বাস হয়৷ এয়া কোনো সাধাৰণ কাম বা এজন দুজন লোকে কৰা কাম নহয়, বিভিন্ন ক্ষেত্ৰৰ কাৰিকৰী বিশেষজ্ঞ জড়িত আৰু তুমি কোৱাৰ দৰে এক অভিজ্ঞ সংস্থাই তদাৰক কৰি থকা কাম৷ কিন্তু এটা কথা- নিৰ্মাণৰ সময়ত “Geological surprise” -পোৱাৰ পিছত ডিজাইনৰ পৰিবৰ্তন কৰিব লগা হোৱাটোৱে (ব্যক্তিগতভাৱে) অলপ সন্দেহো আনে৷ হয়তো প্ৰাক-নিৰ্মাণ কালৰ অনুসন্ধান যথেষ্ট নাছিল!\nনিৰপেক্ষ বিশেষজ্ঞৰ বিশ্লেষণে কি দেখুৱাইছে নাজানোঁ; কিন্তু শিলৰ ওপৰত কংক্ৰিতেৰে সঁজা এনেকুৱা ডাঙৰ বান্ধ ভূমিকম্পৰ ফলত সম্পূৰ্ণ ভাঙি বিভীষিকাৰ সৃষ্টি কৰা উদাহৰণ সমগ্ৰ বিশ্বত এতিয়ালৈকে মই জনাত নাই; কাৰণ, ৰিস্ক্ অনুসৰি নিৰ্মাণৰ ক্ষেত্ৰত ল’বলগীয়া সুৰক্ষাও বেছিকৈ ৰখাটো নিয়ম৷\nআনফালে ৰাজনৈতিক আৰু পৰিবেশ সম্পৰ্কীয় কথাবোৰৰো গুৰুত্ব নিশ্চয় আছে৷ ব্যক্তিগতভাৱে, পৰিৱেশ সম্পৰ্কীয় প্ৰভাৱ, যেনে- নদীৰ নামনিত হ’ব লগা পানীৰ পৰিমাণৰ কৃত্ৰিম হ্ৰাস-বৃদ্ধি, সৰোবৰৰ পৰা এৰি দিয়া পানীৰ ফলত হঠাতে অহা বান, নদীৰ পানীৰ গুণগত পৰিবৰ্তন, নামনিৰ ভূ-ভাগৰ জলস্তৰৰ পৰিবৰ্তন, সৰোবৰৰ পানীৰ চাপৰ ফলত ভূমিকম্প বৃদ্ধিৰ সম্ভাৱনা আদি চিৰকালৰ বাবে হ’ব পৰা পৰিবৰ্তনবোৰে আমাক উদ্বিগ্ন কৰে; সকলোতকৈ উদ্বিগ্ন কৰে – সঠিকভাৱে বান্ধ পৰিচালনা নকৰা উদাহৰণবোৰে, যাৰ ফলত অসময়ত ব্যাপক হাৰত পানী এৰি দি নামনিত বিস্তৰ ক্ষতি কৰাটো৷\nগতিকে, সামগ্ৰিকভাৱে বিচাৰ কৰিলে, সকলো ঠিকেই আছে বা সকলো ভুল বুলি ক’ব নোৱাৰি৷\nসকলো ধৰণৰ বৃহৎ প্ৰকল্পৰ ক্ষেত্ৰত বিজুলী শক্তি আহৰণ কৰাৰ বিনিময়ত কিবাকিবি হেৰায়৷ কথা হ’ল ৰৌ মাছৰ দাম দি পুঠি মাছ পোৱা উচিত নহয়৷ আমি ভাৱোঁ, এই বান্ধৰ ক্ষেত্ৰত ৰাজ্যই উপযুক্ত ক্ষতিপূৰণৰ ৰূপত বেছিকৈ বিদ্যুত পোৱাৰ লগতে বান্ধৰ নামনিত চম্ভালিব নোৱাৰা ধৰণৰ বিৰূপ প্ৰভাৱ নপৰিবলৈ নিশ্চিত ব্যৱস্থা কৰি বান্ধ হ’বলৈ দিব লাগে৷\nঅসমৰ ভৌগোলিক অৱস্থানটোৱেই এনেকুৱা যে ভৱিষ্যতে ব্ৰহ্মপূত্ৰৰ উজনি অঞ্চলত নদীপথত চীনৰ দ্বাৰা হোৱা ক্ৰমবৰ্ধিত নিৰ্মাণ, লগতে ভুটান আৰু চুবুৰীয়া ৰাজ্যবোৰৰ নানা প্ৰকল্পই ব্ৰহ্মপূত্ৰৰ পানীৰ ক্ষেত্ৰত ব্যাপক প্ৰভাৱ পেলাব আৰু সেয়া ইমান বেছি হোৱাৰ সম্ভাৱনা আছে যে বৰ্তমানৰ এই বিষয়ৰ আপত্তি, বিতৰ্ক আদি তেতিয়ালৈ সৰু কথা আছিল যেন অনুভৱ হ’ব যেন লাগে, যদিও তেনেকুৱা সম্ভাৱনাই এই আলোচনাৰ গুৰুত্ব হ্ৰাস নকৰে আৰু এইবোৰ ক্ষেত্ৰত অধিক সচেতনতাৰ প্ৰয়োজন আছে৷\n(চীনৰ লগত ভাৰতৰ তুলনা কৰিলে এটা কথা মন কৰিব পাৰি যে চীনত ভাৰততকৈ মানৱ অধিকাৰৰ প্ৰতি সংবেদনশীলতা বহু কম৷ ভালে বেয়াই বহু ডাঙৰ কাম তাত কৰা হয়)\nৰূপম মহন্ত: এনেকুৱা আলোচনাবোৰত সংখ্যা নাথাকিলে, এনেয়ে ভাল হ’ব বা বেয়া হ’ব বুলি কৈ লাভ নহয়। শ্ৰী দেৱব্ৰত গগৈয়ে দিয়া লিংকটোৰ লেখাটোত অৱশ্যে অলপ সংখ্যা দিয়া হৈছে, কিন্তু অসম্পূৰ্ণ; যেনে- বান্ধৰ তলৰ শিলৰ ভাৰ বহন ক্ষমতা (৭.১ মেগা পাস্কেল) দিয়া হৈছে, কিন্তু বান্ধৰ পৰা চাপ নো কিমান পৰিব সেয়া দিয়া হোৱা নাই, লেখকে সুৰক্ষা সম্পৰ্কত সন্দেহহে প্ৰকাশ কৰিছে। সেইটো নিদিলে কেনেকৈ গম পোৱা যাব সুৰক্ষাৰ অনুমান (factor of safety)! ভাৰ বহন ক্ষমতাৰ লগত আৰু বহু কথা আছে, যেনে কালি (foundation area) বৃদ্ধি কৰি চাপ কমাব পাৰি। বান্ধৰ বহল এইবোৰ কাৰণতো বহুখিনি হয়| উদাহৰণ- সাধাৰণ গৰু গাড়ীৰ চকা কেইটাই ভাল ৰাস্তা এটাত চিন বহুৱাই থৈ যাব পাৰে কিন্তু বৃহত বোজা লৈ যোৱা ট্ৰাকখনৰ পৰা আনিষ্ট নহ’বও পাৰে, কাৰণ মাটিৰ লগত লাগি থকা চকাৰ কালিৰ পৰিমাণ কম হোৱা বাবে গৰু গাড়ীৰ বোজা কম হ’লেও চকাৰ তলত চাপ বেছি হ’ব পাৰে|\nপৰিবেশ সম্পৰ্কীয় – সোৱাণশিৰিৰ নিম্নতম জলপ্ৰৱাহ ১৩১ কিউমেক (ঘনমিটাৰ প্ৰতি ছেকেণ্ড) বুলি তথ্য পোৱা যায়। বান্ধৰ ফলত সেয়া হ্ৰাস হ’বগৈ ৬ কিউমেকলৈ- ‘ৱিকি’ত দিয়া মতে; যিটো ভয়ানক, শুকান অৱস্থা! এটা সৰু জুৰিৰ দৰে প্ৰৱাহ। আগতে অ ক ব-ত শ্ৰী ৰঞ্জিত বৰাই জনাইছিল যে সেয়া (নুন্যতম প্ৰৱাহ) হেনো কোনো এন জি অ’-ৱে (হয়তো ন্যায়ালয়ত) আপত্তি দৰ্শোৱাত, পিছলৈ কিছু পৰিমাণে বঢ়াবলৈ ৰাজি হয়। এইধৰণে, অনিষ্ট কিছু হ’ব; কিমানলৈ গ্ৰহণযোগ্য, তাৰো সংখ্যা থাকিব লাগে|\nউচ্চতম হাৰত বিদ্যুত উৎপাদন কৰা অৱস্থাত ২৫৬০ কিউমেক হাৰত পানী এৰি দিয়াৰ তথ্য ‘ৱিকি’ত দিছে (তাৰ লগতে বাৰিষা spillway-ৰ পৰাও নিশ্চয় বহু পৰিমাণে পানী এৰি দিয়া হ’ব, যিটো তাৰ্বাইনৰ বাহিৰেৰে প্ৰৱাহিত হ’ব)। অনুমানিক হিচাপত, সৰ্বোচ্চ হাৰত ২৫৬০ x ৯.৮১ x ১০০ x ০.৮/১০০০ = ২০০৯, মানে প্ৰায় ২০০০ মেগাৱাট বিদ্যুত উৎপাদন।[১০০ মিটাৰমান- পানীৰ স্তম্ভ, ৮০%- এফিচিয়েঞ্চি, ৯.৮১ মিটাৰ প্ৰতি ছেকেণ্ড- ভাৰ সম্পৰ্কীয় ত্বৰণ (acceleration due to gravity; অসমীয়াত লিখা শব্দটো ভুলো হ’ব পাৰে, নাজানোঁ)|\nগতিকে বহুল প্ৰচাৰিত প্ৰৱন্ধ আদিত, তথ্য, সংখ্যা আদিৰে বুজাই লিখিলে ছবিখন কিছু পৰিষ্কাৰ হয়। সেয়া নহ’লে, ভয় খুওৱা বা আশ্বস্ত কৰাটো সেই কাৰণে ঠিক নহয় বুলি ভাৱোঁ।\nঅচিন্ত বৰঠাকুৰ: “প্ৰযুক্তিবিদ্যাৰ গণিতৰ জটিলতাৰ মাজলৈ নগৈএটা উদাহৰণ দিলেই কথাটো বুজিবলৈ সহজ হ’ব। এটা সৰু হাতুৰীৰে কোব মাৰি দিলে ১২.৫ মেগা-পাস্কালৰ পৰা ৫০ মেগা-পাস্কাল দৃঢ়তাৰ প্ৰস্তৰ ভাগি টুকুৰা-টুকুৰ হৈ যাব। ৪ মেগা-পাস্কাল বা তাতকৈ কম দৃঢ়তাৰ প্ৰস্তৰ হাতেৰে টিপা মাৰি দিলেই ভাগি বালিৰ নিচিনা গুৰি হৈ যাব।”\n– প্ৰান্তিক, ১-১৫ ছেপ্টেম্বৰ ২০১৪, পৃঃ ১৭ত তৰুণ চন্দ্ৰ ভট্টাচাৰ্যৰ প্ৰ‌ৱন্ধ “নামনি সো‌ৱণশিৰি প্ৰকল্পৰ অচলা‌ৱস্থাৰ অন্ত পৰিব কেতিয়া?”ৰ কিয়দাংশ।\nওপৰৰ এটা মন্তব্যৰ মতে মূল জলপ্ৰ‌ৱাহৰ নিম্নতম ২৫% পানী বান্ধলৈ নিনিয়াকৈ নদীৰ মূলসুঁতিত বৈ যাবলৈ এৰি দিয়াটো ভাৰতীয় সংবিধানৰ শেহতীয়া নিয়ম হেনো।ৰূপম মহন্ত ডাঙৰীয়া, চাবচোন! (কে‌ৱল সংখ্যা/তুলনাহে আগবঢ়াইছোঁ, এইকেইটা প্ৰসংগত মই একো নাজানো কিন্তু।)\nৰূপম মহন্ত :(হাতুৰি মাৰি ভঙা আৰু হেঁচা মাৰি ভঙাৰ মাজত পাৰ্থক্য আছে৷ হাতুৰিৰ কোবটো “ডাইনেমিক ইম্প্যাক্ট্”, য’ত চাপৰ পৰিমাণ বহুগুণে বৃদ্ধি হয়, লগতে কম পৰিমাণৰ ঠাইত কোব মৰাত সেই চাপ তীব্ৰ হয়৷ বান্ধৰ ক্ষেত্ৰত, প্ৰকাণ্ড বান্ধটোৱে শিলৰ ওপৰত জাঁপ মাৰিলে অলপ তেনেকুৱা হ’ব, কিন্তু জাঁপ নামাৰে, হেঁচা অৱশ্যে দিব!)\nবান্ধৰ ক্ষেত্ৰত চাপ আহিব মূলতঃ – ১) নিজৰ ওজনৰ চাপ, ২) পানীৰ চাপৰ ফলত বান্ধৰ তলত সৃষ্টি হোৱা চাপ, ৩) ভূমিকম্পৰ ফলত সৃষ্টি হোৱা চাপ৷ এইখিনি মিলি বান্ধৰ তলৰ কিছু অংশত কম আৰু কিছু অংশত অধিক চাপৰ সৃষ্টি হ’ব৷ গতিকে এনে চাপৰ পৰিমাণ নিৰ্ধাৰিত বিধিমতে জোখৰ ভিতৰত থাকিলে, বান্ধৰ অনিষ্ট নহয় বুলি ক’ব পাৰি৷ সেইখিনি প্ৰৱন্ধত উল্লেখ নাই চাগে’ (প্ৰান্তিক পঢ়া নহয়)৷ আমাৰ বিশ্বাস সেইবোৰ ডিজাইনৰ সময়ত হিচাপ কৰা হৈছে, ইমান কেঁচা কাম কৰা বুলি ভবা নহয়৷ গেদীয় শিলৰ ভাৰ বহন ক্ষমতা উল্লিখিত- ৪, ৫ বা ৭ মেগা পাস্কেল আদিৰ তুলনাত বান্ধৰ পৰা চাপ কিমান পৰিব, সেইটোহে গুৰুত্বপূৰ্ণ ৷\n(কল্পনা কৰিব পাৰি- এনেকুৱা শিলৰ ওপৰতে বিশাল পাহাৰবোৰ ঠিয় হৈ থাকে! হাতেৰে পিতিকি দিব পৰা মাটিৰ ওপৰতে বৃহৎ অট্টালিকা আদিও সঁজা হয় )\nপানী প্ৰৱাহৰ ক্ষেত্ৰত “নিশ্চিতভাৱে” ২৫% -ৰ কথাটো ৬ কিউমেকতকৈ বহুত ভাল৷ সেয়া সন্তোষজনক হয় নে নহয় সেইটো পৰিবেশ বিজ্ঞানীয়েহে ক’ব পাৰিব৷\nসাগৰৰ এঠাইতে থকা প্লেটফৰ্মবোৰ পাইল ফাউন্ডেশ্বনৰ ওপৰত থাকে আৰু সাগৰ সম্ৰাটৰ দৰে ঘূৰি ফুৰা ৰিগবোৰৰ ক্ষেত্ৰত সেইবোৰৰ খুটাবোৰৰ তলত ফাউন্ডেশ্বন থাকে, সেয়া মাটিৰ তললৈ সুমুৱাই দি কাম কৰা হয়৷ কাম হ’লে জ্যাকৰ সহায়ত পুনৰ উঠাই অনা হয়৷ সাধাৰণতে সাগৰৰ সেই পাইল একোটাৰ ভাৰ বহন ক্ষমতা ৩০০০-৬০০০ টন মান থাকে আৰু জ্যাক আপবোৰৰ ক্ষেত্ৰত কেতিয়াবা তাতকৈ বেছি হয়৷ সকলো ক্ষেত্ৰতে জিঅ’টেক্নিকেল জিঅ’ফিজিকেল আদি অধ্যয়ন থাকে৷\nউদ্দীপ তালুকদাৰ: সৰু সৰু বান্ধ এগাল বান্ধিলে তো পৰিবই। ডাঙৰ বান্ধে মাত্ৰ এবাৰতে ডাঙৰকৈ পেলাব। ডাঙৰ বান্ধো ইক’ন’মিকেলী ভায়েনল নহ’ব পাৰে। আগতে ভালকৈ অংক কৰিব লাগিবই। ক’ৰবাত ক’ৰবাত আগতে বন্ধা বান্ধো ভাঙি পেলাবলৈ আৰম্ভ কৰিছে। তথ্য অনুসৰি (গুগলাই পোৱা) ২০০০ চন মানলৈ ডাঙৰ বান্ধ বন্ধাৰ ধুম আছিল। আটাইতকৈ বেছি আছিল ৮০-ৰ দশকত। লাহে লাহে যেতিয়া কুফলবিলাক ওলাবলৈ আৰম্ভ কৰিছে, তাৰ পাছত ডাঙৰ বান্ধ বন্ধাৰ পৰিমাণ কমি আহিছে, আমেৰিকাত শুনা মাতে ৫০০ মান ভাঙিলেহে। এতিয়া ডাঙৰ বান্ধ বন্ধা দেশ কেইখন ভাৰত, চীন আৰু আফ্ৰিকাৰ দেশ কিছূমান। অৱশ্যে ধনী দেশবিলাকে কেতিয়াবাই বান্ধবিলাক বান্ধি এতিয়া টান পাইহে ভাঙিবলৈ আৰম্ভ কৰিছে। বান্ধে যে নদীখনৰ ক্ষতি কৰি, পৰিৱেশত বেয়া প্ৰভাৱ পেলায়, সেয়া পূৰ্ণ মাত্ৰাই সঁচা। মই একমাত্ৰ পৰিৱেশৰ স্বাৰ্থতে কোনো বান্ধ বন্ধাৰ পক্ষপাতী নহয়। সিফালে কাৰেণ্টেই নাথাকক।\nঅভিজিত কলিতা: দেবব্ৰত গগৈ ডাঙৰীয়া, চাৰি বছৰ আগতে দিগন্ত শইকীয়াৰ নদীবান্ধ সম্পৰ্কীয় লেখাটোত মই অংশগ্ৰহণ কৰিছিলো, মনে মনে থকা বুলি ক’লে ভুল হব। আৰু দুটামান কথা মই স্পষ্টকৈ জনাই দিছো, ইয়াৰ পাছত আৰু কোনো সংশয় থকাটো মই বিছৰা নাই –\n১। নিম্ন সোৱনশিৰিৰ নদী বান্ধ টো মই সমৰ্থনো নকৰো, বা বিৰোধিতাও নকৰো, সেইটো কৰিবলৈ মোৰ দক্ষতাও নাই, আৰু কোনেও মোক সেইটো কাম কৰিবলে কোৱা নাই। মই কেৱল বিছাৰো, ইয়াৰ ওপৰত যি সিদ্ধান্তই হওক, যুক্তিপূৰ্ণ হওক, ৰাইজৰ স্বাৰ্থ বিঘ্নিত নোহোৱাকে হওক । গতিকে মোক “নদীবান্ধ সৰ্মথনকাৰী বিশেষজ্ঞ সমিতি” পাতি সজাগতা সৃষ্টি কৰিবলৈ উপদেশ দিয়াতো মই মোৰ ওপৰত ব্যক্তিগত আক্ৰমণ বুলি গণ্য কৰিছো, আৰু আশা কৰিছো ভৱিষ্যতে অকবৰ মজিয়াত এনে ধৰণৰ মন্তব্য নেপাম।\n২। মই জলবিদ্যুৎ উৎপাদনৰ কেৱল কাৰিকৰী কথাখিনিহে অলপ অচৰপ জানো, কিন্তু নদীবান্ধত আচলতে কাৰিকৰী বিষয়ৰ উপৰিও, সামাজিক, সাংস্কৃতিক, পাৰিপাৰ্শ্চিক, ৰাজনৈতিক, আবেগিক, ঐতিহাসিক বহুতো দিশ জড়িত হৈ থাকে। সেই সকলো দিশ চাই চিতি এক সৰ্বসন্মত সিদ্ধান্ত দিয়া মোৰ সামৰ্থ্যৰ ভিতৰত নপৰে।\n৩। মই ওপৰত দিয়া মন্তব্যৰ উদ্দেশ্য কেৱল প্ৰায়ে মানুহে আওকাণ কৰা কেইটামান সৰু সুৰা কাৰিকৰী কথা ৰাইজক জনোৱা হে আছিল, যাতে সিন্ধান্ত বোৰ লওতে সন্দৰ্ভিত লোকসকলৰ সুবিধা হয়। এই কথাখিনি বান্ধ বিৰোধীসকলৰ দুই এজনক ব্যক্তিগত ভাৱেও জনোৱাৰ চেষ্টা কৰিছো। ৬০ মেগাৱাটত কুৰিশ্বু প্ৰকল্পই যিমান ক্ষতি কৰিছে, সোৱণশিৰি কেৱল ১৮০০ মেগাৱাট হোৱাৰ বাবেই “১৮০০/৬০” গুণ ক্ষতি কৰিব বুলি কোনো বান্ধ বিৰোধীয়ে মন্তব্য কৰিলে আচলতে তেও নিজৰ স্থিতিৰহে ক্ষতি কৰিব। তথাপিও মোৰ কথাখিনিৰ পৰা যদি ৰাইজে মোক নদীবান্ধ সমৰ্থনকাৰী বুলি বুজিছে, তেনেতে মই মোৰ মন্তব্য আৰু তাৰ উদ্দেশ্য ভালদৰে প্ৰকাশ কৰিব নোৱাৰাৰ দোষ মূৰপাতি লৈছো, আৰু ক্ষমা বিছাৰিছো।\nদেৱব্রত গগৈ: অভিজিত কলিতা ডাঙৰীয়া , হয়তো মই আপোনাক মোৰ মনৰ ভাবখিনি ভালদৰে বুজোৱাত সমৰ্থ নহ’লো আৰু তাৰবাবে ক্ষমাপ্ৰাৰ্থী । আজিৰ পৰা চাৰি বছৰমানৰ আগতে অকবত সোমাৱাৰ পাছৰে পৰা যিকেইজন মুষ্ঠিমেয় ব্যক্তিৰ প্ৰতি মোৰ শ্ৰদ্ধাভাব জাগি উঠিছিল সেইসকলৰ ভিতৰত আপুনিও এজন আৰু সেয়ে আপোনাক যিকোনো পৰিস্থিতিতে ব্যক্তিগতভাবে আক্ৰমণ কৰাৰ ধৃষ্টতা মই কেতিয়াও নকৰো।\nবাকী কথা হ’ল বৃহত নদীবান্ধৰ সৰ্ম্পকে। এইয়া সত্য যে নদীবান্ধৰ কোনো এজন নিৰ্দিষ্ট বিশেষজ্ঞ নাথাকে। যেনেকৈ তৈল উদ্যোগত পৰ্দাথবিদ, ৰসায়নবিদ, ভুত্ববিদ বা আন অভিযন্তাসকল থাকে কিন্ত কোনো নিৰ্দিষ্ট “তেল-বিশেষজ্ঞ” নাথাকে , ঠিক তেনেকৈ নদীবান্ধৰো কোনো নিৰ্দিষ্ট বিশেষজ্ঞ নাথাকে তথাপিও এনে কাৰিকৰি জ্ঞান থকা লোক থাকিব যাৰ নদীবান্ধৰ ওপৰত এক সামগ্ৰিক ধাৰণা আছে । এনে সামগ্ৰিক ধাৰণা তথা জ্ঞান থকা অসমীয়া ব্যক্তিসকললৈ আহ্বান জনাইছো যে যদিহে তেওঁলোকে নদীবান্ধক সৰ্মথন কৰে তেনেহ’লে নদীবান্ধৰ সৰ্মথনত সজাগতা সভাৰ আয়োজন কৰাটো আজিৰ সময়ৰ আহ্বান। মোৰ এইখিনি ব্যক্তিগত অনুভৱ আৰু এই অনুভৱখিনি সৃষ্টি হৈছে যোৱা 11 ডিচেম্বৰৰ পৰা। কাৰণ নদীবান্ধ বিৰোধী আন্দোলনকাৰীৰ একাংশই ( আচলতে সকলোৱেই ) দিল্লীত কেন্দ্ৰীয় চৰকাৰৰ লগত আলোচনাৰ নামত যি ভেকোভাওনা পাতিলে তাকে দেখি আমি আচৰিত হৈছো। অসমৰ যিখন বিশেষজ্ঞ কমিটিয়ে প্ৰায় দুবছৰ কষ্ট কৰি প্ৰতিবেদন প্ৰস্তত কৰিছিল , সেইখনক দিল্লীৰ চৰকাৰে মাত্ৰ এদিনতে নাকচ কৰি দিলে আৰু আমাৰ আন্দোলনকাৰীসকলে তাক বিনা প্ৰতিবাদে মানি ললে। এজন বিশেষজ্ঞই হতাশ হৈ টিভি চেনেলৰ আগত ভাৰতৰ নাগৰিক হৈ থকাৰ ওপৰতো প্ৰশ্ন তুলিলে আৰু তাৰ বিপৰীতে আমাৰ মহান আন্দোলনকাৰী সকলে আলোচনা “সৌহাৰ্দ্যপূণ” বুলি আমাক বুজনি দিয়াবলৈ চেষ্টা চলাইছে। এইখিনিৰ পৰা আমি ইয়াকে উপলব্ধি কৰিছো যে আচলতে নদীবান্ধক লৈ কোনো “চিৰিয়াছ” নহয় আৰু নদীবান্ধৰ আন্দোলনৰ পৰা সকলোৱে নিজৰ নিজৰ মুনাফা আদায় লোৱাত ব্যস্ত। কোনোবা যদি কোনোবা আৰ্থিক কেলেংকাৰীৰ পৰা ৰক্ষা পৰাৰ হাথিয়াৰ ৰূপে এই আন্দোলনটোক ব্যৱহাৰ কৰাত লাগিছে , তেনেহ’লে একাংশই নিজৰ স্বায়ত্ব শাসিত পৰিষদৰ বাবে বৃহত পুঁজিত আদায়ত ব্যস্ত আৰু আন কোনোবা আকৌ 2016 চনৰ নিৰ্বাচনৰ বাবে টিকট যোগাৰ কৰাত ব্যস্ত। ( এইখিনি অভিযোগ এই প্ৰক্ৰিয়াটোৰ লগত জড়িত ব্যক্তিৰ পৰা পোৱা , কিন্ত মনে-প্ৰাণে আশাকৰো যে অভিযোগবোৰ মিছা হওক ) অৰ্থাত আমাৰ দৰে সাধাৰণ মানুহক ভেড়া সজাই এখিনি নেতা পালিনেতাই বৃহত নদীবান্ধ আন্দোলনটোক নিজ নিজৰ মুনাফা আদায়ৰ হাথিয়াৰ হিচাবে লৈছে আৰু ইয়াৰ পৰা প্ৰমাণ হয় যে নদীবান্ধে হয়তো আমাৰ একো অপকাৰ নকৰে আৰু সাধাৰণ মানুহক মুৰ্খ সজোৱাৰ বাদে এয়া আন একো নহয় । কিন্ত ইতিমধ্যে নদী বান্ধৰ বিপক্ষে এক বুজন সংখ্যক মানুহ গুচি গৈছে। সেইসকলক বুজনি দিবলৈ চৰকাৰ বা NHPC কোনেও চেষ্টা কৰা নাই । চৰকাৰে মাথো পুলিচ চিআৰপি লগাই আন্দোনকাৰীসকলক দমনত ব্যস্ত আৰু NHPC ব্যস্ত নেতাসকলক মেনেজ কৰাত। এইয়া বিখ্যাত অসম আন্দোলনৰ দৰে আন এক পৰিণতিৰ ফালে ধাবমান হবলৈ গৈ আছে ।য’ত নেতা ৰজা হবগৈ আৰু সাধাৰণ মানুহ শ্বহীদ হবগৈ।\nসেয়ে পুনৰ দোহাৰিছো , নদীবান্ধ যদি সঁচাই আমাৰ বাবে ফলপ্ৰসু হয় তেনেহ’লে ইয়াৰ সপক্ষে থকা ব্যক্তিসকল আগবাঢ়ি আহক , সাধাৰণ ৰাইজক সজাগ কৰক।\n( বৃহত নদীবান্ধৰ বিপৰীতে কিছুমানে যে 12% বিদ্যুত বিনামুলীয়াকৈ বিচাৰিছে , তাতো আমাৰ অসম মুলকৰ এচাম বিষয়া আমোলাৰ বিৰোধ আছে , কাৰণ তেওঁলোকে অসমৰ বিদ্যুতৰ অৱস্থা সদায় এনে হৈ থকাটোৱেই বিচাৰে , কাৰণ এনেকুৱা পৰিস্থিতিবোৰতে তেওঁলোকৰ সোণৰ কণী পৰা হাঁহবোৰ জীয়াই থাকে )\nঅগ্নিভ দত্ত: গগৈ ডাঙৰীয়া সম্পূৰ্ণ একমত আপোনাৰ কথাখিনিৰ সৈতে । নদীবান্ধৰ ভাল বেয়াৰ কথা আলোচনা নকৰাকৈ এটা কথা কব পাৰি যে এইটো এটা বৰ লাভজনক ৰাজনৈতিক বিষয় ।গতিকে এইটো টেকনিকেলতকৈ ৰাজনৈতিকভাৱেহে সমাধান হোৱাৰ সম্ভাৱনা আছে ।আজি কিছু বছৰৰ আগতে নয়ন শৰ্ম্মা (নামটো ঠিক মনত নাই) নামৰ IIT Roorkee ৰ river engineering বিশেষজ্ঞ এজনে বান্ধৰ সপক্ষে ক’ব আহি জাতিদ্ৰোহী আখ্যা পাই গৈছিল একেখিনি আন্দোলনকাৰীৰ ওচৰত ।\nদেউতাৰ অসুখ,ডাক্তৰ আৰু কিছু তিতা-কেঁহা (ৰশ্মিতা কাশ্যপ বৰা)\n#1 moloy 30 July, 2015, 22:41\nRecently weateam of engineers from NIT, Arunachal Pradesh has visted the NHPC project at gerukamukh and i askedasite engineer working there that if in the rainy season the water level rise to the level of dam height than will you allow the water to overflow it or you will open the flood gates. He replied very confidently that definitely he will open the flood gates to prevent the dam failure. Which means for engineers working there the security of dam is important than lives people whom are going to be affected by the flood water. Now it is up to the common sense of people of assam that they should allow the project or not!! it is totally up to the general people of assam. will you take current and give up your life security or keep your live security and dismiss the hydral project ?